India'aa Dhekolhuvun Huttaalan Yaameen Arihu Thakuraarukoh Edheynan: Nasheed - Vaguthu\nރައީސް އަބްދުﷲ ޔާމީންއާއި ރައީސް މުހައްމަދު ނަޝީދު - ފޮޓޯ: ރައީސް އޮފީސް\nއަވަށްޓެރި އިންޑިއާއާ ދެކޮޅު ޚިޔާލުތައް ޕްރޮމޯޓް ނުކޮށް އެ ކަން ހުއްޓާލަން އިދިކޮޅު ޕީޕީއެމް އާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީންގެ އަރިހުގައި ތަކުރާރުކޮށް އެދިވަޑައިގަންނަވާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އިއްޔެ ވިދާޅުވެއްޖެއެވެ.\nރާއްޖޭގައި ގާއިމްވެ ތިބި އިންޑިއާ ސިފައިން ބާލަން "އިންޑިއާ މިލިޓަރީ އައުޓް" އަދި "މިނިވަން ކަމުގެ ދިފާއުގައި ދިވެހިން" މި ދެ ޝިއާރުގައި އިދިކޮޅު ޕީޕީއެމްއާއި ޕީއެންސީން ގެންދަނީ ކެމްޕޭނެއް ހިންގަމުންނެވެ. ގައުމީ ކެމްޕޭނެއް ކަމަށް ބުނެ ކެމްޕޭން ކުރިއަށް ގެންދަނީ ވެސް "ރަތް" ކުލައިންނެވެ.\nއިންޑިއާގެ "ދަ ހިންދޫ" ނޫހަށް ނަޝީދު ދެއްވި އިންޓަވިއުގެ ތެރެއިން، ރައީސް އިބްރާހީމް މުހައްމަދު ސޯލިހްގެ ސަރުކާރުން އިންޑިއާއާއެކު ބާއްވާ ގާތް ގުޅުންތަކުގެ ސަަބަބުން ރާއްޖޭން ގެއްލޭނެ ތާއީދެއް އަދި ގެއްލުމެއް ރައީސް އާއި އެމްޑީޕީއަށް އޮތްތޯ ނޫސްވެރިޔާ ސުވާލު ކުރިއެވެ.\nއޭގެ ޖަވާބުގައި ނަޝީދު ވިދާޅުވީ، ރާއްޖޭގެ ޚާރިޖީ ސިޔާސަތުތަކަކީ ހުރިހާ ސިޔާސީ ޕާޓީއަކަށް ވެސް އެއްބަސްވެވޭ ސިޔާސަތުތަކަށް ވާން އެބަ ޖެހޭ ކަމަށެވެ. އަދި އެއްވެސް ސިޔާސީ ޕާޓީއަކުން ޚާރިޖީ ގުޅުން އޮތް ގައުމަކާ ދެކޮޅަށް ޒާތީ ޚިޔާލުތަކެއް ޕްރޮމޯޓް ކުރެވިގެން ނުވާނެ ކަމަށް ނަޝީދު ވިދާޅުވިއެވެ.\n"އިދިކޮޅު ފަރާތްތަކާ މި ވާހަކަ ދެއްކުން އަޅުގަނޑު ހުއްޓައެއް ނުލާނަން، އިދިކޮޅު ލީޑަރު ރައީސް ޔާމީން އަރިހު އަޅުގަނޑު ތަކުރާރުކޮށް އެދޭނަން، އަދި ބުނަމުން ވެސް މި ދަނީ، ވަކި ގައުމަކާ ދެކޮޅުވާން ތި ގެންގުޅޭ ޚިޔާލުތައް ދޫކޮށްލާށޭ،" ނަޝީދު ވިދާޅުވިއެވެ.\n"އިންޑިއާ ފުރަތަމަ" ސިޔާސަތެއް މާ ކުރިން ވެސް އޮތީ ކަނޑައެޅިފައި ކަން ނަޝީދު ފާހަގަ ކުރެއްވިއެވެ. މިއީ "އާދައިގެ މައްސަލައެއް" ކަން ދިވެހި ރައްޔިތުންގެ ގިނަ ބަޔަކަށް ވިސްނޭނެ ކަމަށް ވެސް ނަޝީދު ވިދާޅުވިއެވެ.\nކުރީގެ ރައީސް ޔާމީންގެ ވެރިކަމުގައި އިންޑިއާ އާއި ރާއްޖެއާ ދެމެދު އޮތް ގުޅުން ވަރަށް ބޮޑަށް ހީނަރުވިއެވެ.\nއެކަމަކު، ރައީސް އިބްރާހިމް މުހައްމަދު ސޯލިހްގެ ވެރިކަމުގައި ރާއްޖެ އާއި އިންޑިއާއާ ދެމެދު އޮތް ގުޅުން ވަރަށް ބޮޑަށް ބަދަހިވިއެވެ. އޭގެ ނަތީޖާއެއްގެ ގޮތުން ރާއްޖޭގެ އެކިއެކި ތަރައްގީގެ މަޝްރޫއުތައް ހިންގުމުގައި އެހީތެރިވެދެމުން އަންނަނީ އިންޑިއާގެ އެކި ކުންފުނިތަކުންނެވެ.\nއިންޑިއާ ސަރުކާރުން ވަނީ ރާއްޖެ އަށް އެތައް އެހީތަކެއް ވެސް ދީފައެވެ. އޭގެ ތެރޭގައި މާލީ ގޮތުން އެހީތެރިވުމާއި ކޮވިޑް-19 ގެ ބަލިމަޑުކަމުގެ ތެރޭގައި ވެކްސިން ފޯރުކޮށްދިނުމާއި އެ ނޫން ވެސް ބޭހާއި އެހެނިހެން ސާމާނު ދިނުން ހިމެނެއެވެ.\nއިންޑިއާ އިން ވަނީ ރާއްޖޭގައި ބޮޑެތި ބައެއް މަޝްރޫއުތަކެއް ހިންގުމަށް ތައްޔާރުވެފައެވެ. އޭގެ ތެރޭގައި ތިލަމާލެ ބްރިޖު މަޝްރޫއު އާއި އައްޑޫ މަގުތައް ހެދުމާއި ރާއްޖޭގެ 30 އަށް ވުރެ ގިނަ ރަށްރަށުގައި ފެނާއި ނަރުދަމާގެ ނިޒާމު އެޅުމުގެ މަޝްރޫއު ހިމެނެއެވެ.\nއެމްޑީޕީއަށް ހީވަނީ އަދިވެސް ގުނބޯ ހެއްދިދާނެ ކަމަށް - ސައީދު\nޖަލަށްލީ މުއްދަތަށް ރައީސް ޔާމީނަށް 2.5 މިލިއަން ރުފިޔާ ދޫކޮށްފި\nއޮކްޓޯބަރ 25, 2021 14:10\nއެއްވެސް ބަޔަކު އިންޑިޔާއަކާއި ދެކޮޅުވެގެނެއް ނޫޅޭ އަދި ނުވެސް އުޅޭނެ! ދެކޮޅީ މިޤައުމުގައި އިންޑީޔާގެ މިލިޓްރީ ޕްރެޒެންސް!\nއޮކްޓޯބަރ 25, 2021 14:12\nދިވެހިން ކައިރިން އެދޭނެ ކަމެއްނެތް ؟\nކަލޭމެން ތިން ހަތަރު މީހުން އެއްބަސްވީމަ ނިމުނީތަ ؟\nއޮކްޓޯބަރ 25, 2021 14:21\nއިންޑިއާ ސިފައިން ރާއްޖޭގައި ތިބުމާއި ދެކޮޅު.\nއޮކްޓޯބަރ 25, 2021 14:33\nއިންޑިޔާ އޯކޭ އެމީހުންގެސިފައިންރާއްޖޭގައިތިބެގެންނުވާނެ\nއޮކްޓޯބަރ 25, 2021 14:35\nއޮކްޓޯބަރ 25, 2021 14:39\nނަސީދޫ ބަލަ ޔަމީނު އިންޑިޔާއާދެކޮޅުއަޑުުފުލުން\nހުތްޓާލިޔަކަސް ރައްޔެތުންނުހުއްޓާނަން ތިޔަހެންބިރު\nދައްކަންއުޅޭނެކަމެއްނެއް ކަލަކުވޮޑިގެންވާކަން ކަލެއައް\nނޭގުނަސް އަހަރުމެއްނައްއިގެއޭ ހަމަކިޔާނަން އިންޑިޔާ\nމިލްޓަރީ އައުޓު ދިވެހިބަހުން ނަމަ އިންޑިޔާސިފައިން\nއޮކްޓޯބަރ 25, 2021 14:54\nއޮކްޓޯބަރ 25, 2021 15:09\nބަލަ ރައީސް ޔާމީނ ން ކައިރީ ން އަދިވެސް ކަންތަކު އެދެ ން ޖެހޭތަ؟\nއޮކްޓޯބަރ 25, 2021 15:33\nއިންޑިއާ އައުޓް އިޑިއާ އިންދޭ އެހީތައްގިނަކަމުން ރައްޔިތުން ދެފައިކައިރިނުކުރެވިގެން މިއުޅެނީ؟\nއޮކްޓޯބަރ 25, 2021 15:40\nމިކަހަލަ ޚާއިން ދައުލަތުގެ މަޤާމުތަކުގައި ތިބެގެން މިދައްކާ ވާހަކައިގެ ސަބަބުން ޤައުމުގެ މިނިވަންކަމާއި އިސްތިޤުލާލުގެ އަގެއް މިމީހުންގެ ހިތުގައި ނެތްކަން ސާބިތުވެއެވެ. ތިމާމެންގެ އަމިއްލަ ނަފުސާއި ޤައުމިއްޔަތު ވެރިކަމުގެ ދަހިވެތިކަމުގައި ވިއްކާލަން ފަސް ނުޖެހޭއިރު މި މީހުންނަށް އަހަރެމެން ދިވެހި ދަޢުލަތުން މިލިއަނުން ފައިސާ ޚަރަދުކޮށްގެން ކާރުވަށާ ދުވަން ސެކިއުރިޓީ ދީގެން މާލޭގައި ހުރި އެންމެ އަގުބޮޑު ހޮޓަލުގައި ބަހައްޓައިގެން ކަންކަން ކުރުމުގެ އޮތީ ކޮން މާނައެއް ހެއްޔެވެ؟ މިޤައުމަށް ބޭނުންވަނީ މި ފަސްގަޑާއި އަހަރެމެންގެ ދީން ދެކެ ލޯބިވާ އިޚުލާސްތެރި ވެރިންނެވެ. މިކަހަލާ ޚާއިނުންނެއް ނޫނެވެ.\nއޮކްޓޯބަރ 25, 2021 15:49\nއިންޑިއާ އަކާ އަޅުގަނޑުމެން ދެކޮޅެއްނޫން، ނުވެސްވާނަން ނަޝީދު ތި ހައްދަވަނީ ދޮގު އަޅުގނޑުމެން ދެކޮޅީ އިންޑިއާ ސިފައިން ރާއްޖޭގަ ތިބުން\nއޮކްޓޯބަރ 25, 2021 15:56\nއޮކްޓޯބަރ 25, 2021 15:57\nއޮކްޓޯބަރ 25, 2021 15:59\nޔާމީނު ބޭނުމެެއްނުވާނެ އިންޑިއާއާއި ދެކޮޅުވާކަށެއް. ރ ޔާމީނުގެ ވެރިކަމުގައި އިންޑިއާއަށް އެންމެ ފަސޭހައިން ދެވުނީވެސް. ނަމަވެސް އިންޑިއާގެ އަޅުވެތިކަމަށް ޤބޫލްނުވެގެން ޖަލުގައި އެހުރީ.\nއެމްޑީޕީގެ ސަޕޯޓަރުންނަށް މިރާއްޖެ ސަލާމަތްކޮށްދީ\nއޮކްޓޯބަރ 25, 2021 16:03\nއެމްޑީޕީ ގަވެސްތިބީ ދިވެހިރައްޔިތުން ތޯ ހަމަ ސުވާލުއުފެދޭ ހިސާބައްކަންތައްތައް ވަމުންމިދަނީ ތިމާމެން ގެ ރީނދޫ ކުލައިގެ ޕާޓީ ކުދިންހަމަހޭވެރިވާކައްނުވޭތޯ މުޅިރާއްޖެ ވވވރަށް ބޮޑު ބިރުވެރިނާމާން ކަމެއްގެ ތެރޭގައި މިހާރުމިއޮތީ އޭގެގެ ނަތީޖާއަކީ ހުރިހާ ރައްޔިތުން ނިސްބަތްވާޕާޓީތަކުގެމީހުން ރުހުނަސް ނުރުހުނަސް ރައްޔިތުން ނިޒާމުބަދަލުކުރަން އެއްބަސް ނުވެއްޖިއްޔާ އެކަންކުރަން ބޭނުންވެ ކެއްމަދުވެފަތިބިބަޔަކު އެކަންކުރުމަށްޓަކައު ކެއުމެއް ބުއިމެއްނެތި އެކަންކުރުމަށް ޓަކާއެތިބަ ތެޅިފޮޅެނީ އެންގޮތެއްނެތިއްޔާ ރައްޔިތުން ނިދާފަހޭލާއިރުފެންނާނީ ބިރުވެރި ނާމާންމައްޒެއް ވިސްނާ ހޭއަރާ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެހައްނުވި ރައްކަލެއް ފަހަކުންނުވެވޭނެ!\nއޮކްޓޯބަރ 25, 2021 16:15\nއޮކްޓޯބަރ 25, 2021 16:43\nއޮކްޓޯބަރ 25, 2021 17:20\nއެއްގައުމަކައްވެސް ރާއްޖެ ވިއްކާލައިގެން ނުވާނެ. ރާއްޖެ ނިކަމެތި ކޮއްފަ މިތާ ލާދީނިއްޔަތު ފަތުރަން ނަޝީދު އުޅެނީ\nއޮކްޓޯބަރ 25, 2021 19:36\nބަލަ ކާކުތަ އިންޑިއާ އާއި ދެކޮޅީ؟ އިންޑިއާގެ މިހާރު އޮތް ސަރުކާރާ މި ޤައުމުގެ ސަރުކާރުން ހާވާ ނުބައި ނުލަފާ ރޭވުން ތަކާއޭ މި ޤައުމުގެ މީހުން ރަތަށް އަރަނީ. މަނިކުފާނު ހިނދު ކޮޅުގަތޯ؟\nމުހައްމަދު ބިން މުހައްމަދު\nއޮކްޓޯބަރ 25, 2021 19:42\nކަލޭޔާ، ޔާމީނާ، ނާޒިމާ އުމަރާ...އަދިވެސް ތިއުޅޭ ސިޔާސީ މީހުން އެއްބަސްވިޔަސް އަހަރެމެން ހުއްޓައެއްނުލާނަން.....އިންޑިޔާ ސިފައިން މިފަސްގަޑުން އައުޓް، ހަމަ ގަދަޔައްޖައްސާނަން މީދިވެހިންގެ މިނިވަން އިސްލާމީ ދިވެހިރާއްޖެ. ދެތިން ގައްދާރުންވެގެން މިކަން ބަދަލް ކުރަންނޫޅޭ، ކަލޭމެންގެ ހަލާކު ވަނީ ދާދި ގާތުގަ. އިންޝާﷲ.\nއޮކްޓޯބަރ 25, 2021 21:12\nއިންޑިޔާއިންދަނީ އެމްޑީޕީގެ މި ލާދީނީ ސަރުކާރު އެއީ އެމީހުންގެ ކޮންޑިއުޓަކައް ހަދައިގެން ރާއްޖެ އެމީހުންގެ ފުރިހަމަ ނުށުތެރެއަށް ލުމުގެ މައި ޕުލޭން ހިންގަމުން. އެކަން ނިމޭއިރު ދެނެއް ދިވެހިރާއްޖޭގެ މާބޮޑުބާރެއް ނޯންނާނެ..\nއޮކްޓޯބަރ 25, 2021 21:48\nޔާމީން ބުނެގެންނެއްނޫން އެކަންކުރަނީ ، ރައްޔިތުން ބޭނުންވެގެން\nއޮކްޓޯބަރ 25, 2021 22:11\nއާއާއާގގގގ.. އިންޑިޔާއާއި ދެކޮޅުނުވޭ... އިންޑިޔާއާއި ދެކޮޅުނުވޭ.. އާއ.. މަށައް އެމީހުން އެހީނުވާނެ އެހެންނޫނީ... އާއާއާގގގ..\nއޮކްޓޯބަރ 25, 2021 22:19\nމި އައްނިއައް މިކިޔާއެއްޗެއް ނުވެސް ވިސްނޭ މީ ހާދަ ބޯސަކަރާތް މީހެކޭ...ހަލާކު\nއޮކްޓޯބަރ 27, 2021 09:18\nތިބޭފުޅާގެ ހޫރު ކާފަ (ގަލޮޅު ޢަލީ ރަންނަ ބަނޑޭރި ކިލެގެފާނު) އަށް ދަންނވައިގެން އިންޑިއާ އާ ދެކޮޅުވުން ހުއްޓާލަން ދަންނަވަންވީ ނޫންތޯ! ފަޔަށް ހިނި އަރައިގެން އުޅޭހެން ހަލޭއްލަވާއިރު، އަހަރެމެން މިކިޔަނީ "އިންޑިއަން މިލިޓަރީ އައުޓް" އޭ. އިނަޑިއާ އައުޓެކޭ ނޫން. އުތުރު ތިލަފަޅު އެގްރިމެންޓަކީ ޞައްޙަ އެގްރިމެންތެއް ނޫނޭ. އިންޑިއަން މިލިޓަރީ އައުޓް. ދިވެހި ރާއްޖެ އަކީ އަންނިގެ، މައުމޫނުގެ، ކަސިނުގެ ނުނީ އިމްރާނުގެ އެކަނި ރާއްޖެއެއް ނޫނެ. މިރާއްޖޭ ކޮންމެ ރައްޔަތަކަށްވެސް އޮންނާނީ ހަމަ އެއް ހައްޤެއް. ރައްިޔުންގެ މުދާތައް ތިޔަ ގޮތަށް އިންޑިއާއަކަށް ނުވިއްކޭނެ. ހަމަ އަޑު އުފުލާނަން. އިންޑިއަން މިލިޓަރީ އައުޓް. އިންޑިއަން މިލިޓަރީ އައުޓް.


Umurun 23 Aharuga 11 Kudhinge Manma Akah, Adhi 94 Kudhin Beynun! - Vaguthu\nފުޓުބޯޅަ ޓީމެެއް ނެރެވޭ ވަރަަށް ދަރިން ހޯދުމަކީ އާންމުންގެ ތެރޭގައި ޖޯކަކަށް ހަދައި ބޭނުންކުރަމުން އަންނަ ބަސްތަކެކެވެ. ނަމަވެސް، 11 ދަރިން ތިިބި މި ޒުވާން މިލިއަނަރުގެ ވިސްނުން ތަފާތެވެ. އެންމެ މަދުވެގެން 100 ދަރިން ބޭނުންވާކަމަށް އޭނާ ބުނެއެވެ.\nރަޝިއާއަށް ނިސްބަތްވާ ކްރިސްޓީނާ އޮޒާކް އަކީ އުމުރުން 23 އަހަރުގެ ޒުވާނެކެވެ. ބިއޮލޮޖިކަލީ މިހާރުވެސް 11 ކުދިންގެ މަންމަ އަކަށްވެފައިހުރި އެ ޒުވާނާ ބޭނުންވަނީ އޭނާއަށް މަންމާއޭ ކިޔާފަ ގޮވާލާނެ އަދިވެސް ގިނަ ކުދިންތަކެކެވެ. އެއީ ކްރިސްޓީނާ ކުރާ ފޮނި އުންމީދެކެވެ.\nކްރިސްޓީނާ އާއި އޭނާގެ 56 އަހަރުގެ ފިރިމީހާ ގާލިޕް އޮޒާކް ބޭނުންވަނީ 1.5 މިލިއަން ޑޮލަރު ހަރަދުކޮށްގެން ވިޔަސް 100 ކުދިން ހޯދާށެވެ. އެވަރަށް ކުދިން ނުވިހޭނެކަމަށް ގަބޫލުކޮށް ކްރިސްޓީނާ ބޭނުންވަނީ ބިސް ލައްވައިގެން ކުދިން ހޯދާށެވެ. މިހެން ކަން ކުރުމުން ޖެނެޓިކަލީ އެއީ ކްރިސްޓީނާއާއި ގާލިފްގެ ކުއްޖަކަށްވީ ކަމުގައި ވިޔަސް ކުއްޖާ ވިހާނީ އެހެން އަންހެނެކެވެ.\nކްރިސްޓީނާގެ 11 ކުދިން ތިބި އިރު އޭގެ ތެރެއިން އޭނާ ބަނޑުއަޅައި ވިހާފައިވަނީ އެންމެ ކުއްޖެކެވެ. މާނައަކީ ބާކީ ތިބި 10 ކުދިން އެއީ އޭނާ ސަރަގޭޓް މަންމައިން މެދުވެރިކޮށް ހޯދާފައިވާ ކުދިންނެވެ.\n"އަހަރެން މާބަނޑުވެ ދުނިޔެއަށް އުފަންކުރީ ދޮށީ ދަރިފުޅު ވިކާ. އެއީ މީގެ6އަހަރު ކުރިން. ދެންތިބި ކުދިންނަކީ ޖެނެޓިކަލީ އަހަންނާއި އަހަރެންގެ ފިރިމީހާގެ ދަރިން. އެކަމަކު ވިހެއީ އެހެން މީހެއް" ކްރިސްޓީނާ ބުނެފައިވެއެވެ.\nމި ދެމަފިރިންގެ އެންމެ ހަގު ދަރިއަކީ އޮލީވިއާއެވެ. އެކުއްޖާއަށް އަދި 11 މަސް ކަމަށް ސަން ނޫހުން ރިޕޯޓު ކޮށްފައިވެއެވެ. މި ދެމީހުންގެ މީސް މީޑިއާ އެކައުންޓްތައް މެދުވެރިކޮށް ބުނެފައިވަނީ ބޭނުންވަނީ 105 ކުދިން ކަމަށެވެ. އަދި އެއީ ހަމަ ރޭންޑަމް ނަންބަރެއް ކަމަށާއި ބޭނުންވަނީ ކިތައް ކުދިންކަން ޔަގީންކޮށް ބުނަން ނޭނގޭ ކަމަށެވެ.\nނަމަވެސް، މި ދެމަފިރިން ޔަގީން ކޮށްދީފައިވާ އެއްކަމަކީ 11 ކުދިންނާ ހިސާބުން އަދި ދަރިން ހޯދުން ހުއްޓައި ނުލާނެ ކަމެެވެ.\nކްރިސްޓީނާ އަކީ ކުޑަ ކުދިން ދެކެ އާދަޔާޚިލާފު ލޯތްބެއް ވާ މީހެކެވެ. އެހެންކަމުން ހުރިހާ ކުދިން ވެސް ބެލެހެއްޓުމުގައި އަމަލީ ގޮތުން ކްރިސްޓީނާ ބައިވެރިވެއެވެ. ދެމަފިރިންނަކީ މިލިއަނަރުން ކަމަށް ވާތީ ކިތަންމެ ގިނަ ދަރިން ލިބުނަސް އެމީހުންނަށް އެދަރިން ބެލެހެއްޓުމާއި ތައުލީމު ފޯރުކޮށްދިނުމުގައި އަދި ދަރިންނަށް ބޭނުންވާ އެހެނިހެން ކަންތައްތައް ކޮށްދިނުމަށް އެއްވެސް ދައްޗެއް ނެތެވެ. ދެމީހުންގެ ވެސް އަމާޒަކީ ދުނިޔޭގައި މިހާތަނަށް އޮތް އެންމެ ބޮޑު އާއިލާއަށްވެ ދުނިޔޭގެ ރިކޯޑެއް ހެދުމެވެ.


Furolhulee Gondi Ehgai Huri Meehaku, Nukulhedhey Kan Saabithu Koh Nudhinumun Joorimanaa Kohfi - Vaguthu\nފުރޮޅުލީ ގޮނޑިއެއްގައި އިން މީހަކު، ނުކުޅެދޭކަން ސާބިތުކޮށް ނުދިނުމުން ޖޫރިމަނާކޮށްފި\nފުރޮޅުލީ ގޮނޑިއެއްގައި އިން މީހަކު، އޭނާއަކީ ޚާއްސަ އެހީއަށް ބޭނުންވާ މީހެއްކަން ސާބިތުކޮށް ނުދިނުމުން ޖޫރިމަނާކޮށްފިއެވެ.\nއިންގްލޭންޑުގެ އަވަށެއް ކަމަށްވާ މެއިޑްސްޓޯން ބޯރާގައި ހިނގި މި ހާދިސާގައި އެމީހާ ޖޫރިމަނާކުރީ އެ އަވަށުގެ ކައުންސިލުންނެވެ. ކައުންސިލުން އެމީހާ ޖޫރިމަނާކޮށްފައިވަނީ، ކައުންސިލުން އޭނާއަށް ދޫކޮށްފައި ހުރި ގޭގެ ފެންވަރު ރަނގަޅު ކުރުމަށް އެދި ޝަކުވާ ހުށަހެޅުމުންނެވެ.\nއެގޮތުން އެގެޔަކީ އޭނާފަދަ ނުކުޅެދުންތެރިކަން ހުރި މީހުންނަށް އެކަށީގެންވާ ގޮތަށް ތައްޔާރުކުރެވިފައިވާ ގެޔަކަށް ނުވާތީ ގިނަ ދަތިތަކާއި ކުރިމަތިވަމުންދާ ކަމަށް ބުނެ އޭނާ ވަނީ ކައުންސިލްގައި ޝަކުވާ ހުށަހަޅާފައެވެ. މިކަމާއި ގުޅިގެން ކައުންސިލުން ވަނީ އަމިއްލަގޮތުން ހިންގި ތަހުޤީޤަކަށްފަހު އޭނާއަށް އޭނާގެ ނުކުޅެދުންތެރިކަން ދައްކައިނުދެވުނު ކަމަށް ބުނެ 75 ޕައުންޑުން އޭނާ ޖޫރިމަނާކޮށްފައެވެ.\nމި މައްސަލަ މިހާރު އިންގްލޭންޑުގެ ކަމާއި ގުޅުންހުރި އެހެން އިދާރާތަކުގެ ސަމާލުކަމަށްވެސް ގޮސްފައިވާއިރު، ކައުންސިލުން އެމީހާ އާއި މެދު ކަންތައް ކޮށްފައިވާ ގޮތާއި މެދު ގިނަ ބަޔަކު ދަނީ ހިތްހަމަ ނުޖެހުން ފާޅުކުރަމުންނެވެ. އަދި އިންގްލޭންޑުގެ ލޯކަލް ގަވަމަންޓް ސޯޝަލް ކެއާ އިން ވަނީ އެމީހާ ޖޫރިމަނާ ކުރަން އެނގި ކައުންސިލްއާއި މެދު ފިޔަވަޅު އަޅާފައެވެ. އެގޮތުން އެމީހާއަށް 250 ޕައުންޑު ދިނުމަށް އެ ކައުންސިލްގެ މައްޗަށް މިހާރު ވަނީ އަމުރުކޮށްފައެވެ.\nއަދި ހަމަ އެހެންމެ ވަކި މުއްދަތެއްގެ ތެރޭގައި މި ހާދިސާ އާއި ގުޅިގެން މަޢާފަށް އެދުމާއި އެކު ކައުންސިލްގެ ހުރިހާ މުވައްޒަފުންނަށް އިތުރު ޓްރެއިނިންގް ދިނުމަށް މެއިޑްސްޓޯން ބޯރާގެ ކައުންސިލަށް ވަނީ އަންގާފައެވެ.\nއެހެން ބައެއްގެ ގެތަކެއް ވިއްކާލައިގެން ބޮޑު މަހުޖަނަކަށް


Penalty naakaamiyaabu viyas thafaathu dhekkee Messi | Mihaaru\nއަލަވޭސް ދެ ކުޅުންތެރިންގެ ކައިރިން މެސީ (މ) ބޯޅަ ހިފައިގެންދަނީ.-- ފޮޓޯ: އޭއެފްޕީ\n27 އޯގަސްޓް 2017 - 08:512comments\nރޭގެ މެޗުގައި މެސީ ޖެހި ދެ ލަނޑާ އެކު އޭނާ ވަނީ ލީގުގައި ބާސެލޯނާ އަށް 351 ލަނޑު ހަމަކޮށްފަ އެވެ. ޔޫރަޕްގެ ގަދަ ފަސް ލީގުން ކުރެން ލީގެއްގައި އެ ކްލަބަކަށް އެންމެ ގިނަ ލަނޑު ޖެހުމުގެ ރެކޯޑް އޮތީ ޖަރުމަނުގެ ބަޔާން މިއުނިކަށް ކުރިން ކުޅުނު ގާޑް މުލާ އަތުގަ އެވެ. އޭނާ ވަނީ އެ ޓީމަށް 365 ލަނޑު ޖަހައިފަ އެވެ.\nރޭގެ މެޗު ފަށައިގެން 40 ވަނަ މިނިޓްގައި ބާސެލޯނާ އަށް ލިބުނު ޕެނަލްޓީ މެސީ ފޮނުވާލި ނަމަވެސް އަލަވޭސްގެ ކީޕަރު ފެނާންޑޯ ޕަޗޭކޯ ވަނީ މަތަކޮށްފަ އެވެ. އަނިޔާގެ ސަބަބުން ލުއިސް ސުއަރޭޒް ނުކުޅޭތީ ރޭ ބާސެލޯނާގެ އެޓޭކުގައި ލީޑު ނެގި މެސީ ދެ ލަނޑު ޖެހީ ދެ ވަނަ ހާފްގެ 55 އަދި 66 ވަނަ މިނިޓްގަ އެވެ.\nބާސެލޯނާގެ ކޯޗު އާނެސްޓޯ ވަލްވޭޑޭ ބުނީ އުނދަގޫ ގޮތަކަށް ނަމަވެސް ހޯދުނީ މުހިއްމު މޮޅެއް ކަމަށެވެ.\n"އަހަރެމެން ވަރަށް އުނދަގޫ މަގަކުން މި މެޗަށް މިއައީ. އެކަމަކު ވެސް ބޭނުންވި ކަންތައް ހާސިލްވެއްޖެ. ވަރަށް ހިތްހަމަ ޖެހިއްޖެ މި މެޗުން ލިބުނު މޮޅާ އެކު،" ވަލްވޭޑޭ ބުންޏެވެ.\nއޭނާ ބުނީ ސެޕްޓެމްބަރު މަހު 1 ވަނަ ދުވަހު ޓްރާންސްފާ މާކެޓްގ ބަންދުވުމުގެ ކުރިން އިތުރު ކުޅުންތެރިން ބާސެލޯނާއާ ގުޅޭނެ ކަމަށެވެ. އެހެން ނަމަވެސް ލިވަޕޫލްގެ މިޑްފީލްޑަރު ފިލިއްޕޭ ކުޓީނިއޯއާ ގުޅޭގޮތުން ކުރި އެއްވެސް ސުވާލަކަށް ޖަވާބެއް ނުދެ އެވެ.\nރޭ ސްޕެނިޝް ލީގުގައި ކުޅުނު އެހެން މެޗުތަކަށް ބަލާއިރު އަލަށް ޕްރޮމޯޓްވި ޖިރޯނާ ވަނީ 1-0 އިން މަލާގާ ބަލިކޮށްފަ އެވެ. ލެވާންޓޭ އާއި ޑިޕޯޓިވޯ 2-2 އިން އެއްވަރުވިއިރު، ލަަސް ޕަލްމާސް އަތުން 5-1 އިން އެތުލެޓިކޯ މެޑްރިޑް ވަނީ ބޮޑު މޮޅެއް ހޯދައިފަ އެވެ.\nއެތުލެޓިކޯގެ ލަނޑުތައް ކާމިޔާބުކުރީ ކޯކޭ ދެ ލަނޑާއި އަންޑްރެއާ ކޮރެއާ، ޔަނިކް ފެރޭރާ ކަރަސްކޯ އަދި ތޯމަސް ޕާޓޭ އެވެ. ލަސް ޕަލްމަސްގެ ލަނޑު ޖެހީ ޔޮނަތަން ކަލޭރީ އެވެ.


Netanyahu ah mifaharu goasvee Faceboo aa Twiter\nނަތަންޔާހޫއަށް މިފަހަރު ގޯސްވީ ފޭސްބުކާ ޓްވިޓަރު\nއިޒްރޭލުގެ ބޮޑުވަޒީރު ބެންޖަމިން ނަތަންޔާހޫ: ފޭސްބުކާ ޓްވީޓާއިން ޕޯސްޓް ފޮހޭ ކަމަށް ވިދާޅުވި\nޔަހޫދީ ބޮޑުވަޒީރު ބެންޖަމިން ނަތަންޔާހޫ، މަގާމު ދިފާއު ކުރެއްވުމަށް ކުރެއްވި މަސައްކަތްތައް ފެއިލްވުމުގައި ފޭސްބުކާއި ޓްވީޓަރުގެ ދައުރު އެކަމުގައި ވަރަށް ބޮޑު ކަމަށް އޭނާ ވިދާޅުވެ އްޖެ އެވެ.\nނަތަންޔާހޫ ވިދާޅުވީ ފޭސްބުކުން އުޅެނީ މުޅި އިޒްރޭލުން ކަނާތު ފިޔަ ބިންދާލަން ކަމަށެވެ. އަދި ވިދާޅުވީ އިދިކޮޅު ޕާޓީތަކުން އެ ކުރަނީ އިޒްރޭލް ހަލާކޮށްލަން ކުރާ މަސައްކަތްތަކެއް ކަމަށެވެ.\nއިޒްރޭލުގައި އިދިކޮޅު ޕާޓީތައް އެއްގަލަކަށް އަރައި ނަތަންޔާހޫ ބޮޑުވަޒީރު ކަމުން ދުރުކުރަން ކުރާ މަސައްކަތަކުތައި ބަހުގެ ހަލަމާތަކުން ދަނީ އަރާރުން ވަމުންނެވެ. ކަނާތު ފިޔައިން ވާތު ފިޔަ ބިންދަން ގޮވާއިރު އެއްބަޔަކު އުޅޭ ގޭދޮށަށް އެއްވާން އަނެއް ބަޔަކު ދަނީ ފޭސްބުކާއި ޓްވިީޓަރުގައި އިއުލާން ކުރަމުންނެވެ.\nގައުމުގައި އާންމުގެ މެދުގައި މަސްލަހަތު ނުގެއްލޭނެ ފަދަ ބަހުރުވައިން މުއާސަލަތު ކުރަން ޑޮމެސްޓިކް ސެކިޔުރިޓީ ސާވިސްއިން ސިޔާސީ ލީޑަރުންނަށް އަންގައި ވަނީ އިންޒާރުދީފަ އެވެ.\nނަތަންޔާހޫ ވިދާޅުވީ ގައުމުގައި ވައްކަން ކުރާ މީހުން ގިނަ ވެއްޖެ ކަމަށާއި އިލެކްޝަނުން ވައްކަންކުރާ ހިސާބަށް ވެސް ކަންތައްތައް ހިނގައްޖެ ކަމަށެވެ.\nއިޒްރޭލުގައި އިދިކޮޅު ޕާޓީތަކުން ތިބީ ކޯލިޝަން ސަރުކާއެއް އެކުވަލާލެވޭ ހިސާބުގަ އެވެ. ސަރުކާރެއް އެކުލަވާލެވޭ ވަރަށް ގާނޫނު ހަދާ މަޖިލީހުން ގޮނޑި ވަނީ ކަށަވަރުވެފަ އެވެ. އެހެން ނަމަވެސް ގާނޫނު ހަދާ މަޖިލީހުގައި ބަހުސް ކުރެވި ނިމޭ ގޮތަކުން މެނުވީ ކޯލިޝަންގައި މާނައެއް އެކުނުލެވޭނެ އެވެ.\nނަތަންޔާހޫ ވިދާޅުވި އެހުރިހާ ކަމެއް ހިނގަމުން ދަނީ އޭނާގެ ކުރިފުޅުމަތިގައި ކަމަށާއި ކަނާތު ފިޔައިގެ ފިކުރަށް ބަޔަކު ލަނޑުދީފި ކަމަށެވެ. އޭނާ އަދި ވިދާޅުވީ ފޭސްބުކާއި ޓްވީޓަރުން ވެސް މިހާރު ކަނާތު ފިޔައިގެ ފިކުރާ ބީރައްޓެއްހިވެއްޖެ ކަމަށާއި އެއްޗެއް ޕޯސްޓް ކުރާއިރަށް ފޮހެލާ ކަމަށެވެ.\nފޭސްބުކް އިޒްރޭލް ޓްވިޓާ + ބެންޖަމިން ނަތަންޔާހޫ\nނަތަންޔާހޫ ގެއިން ނުކުންނަން އަންގައިފި\nއަރަބި ގައުމުތަކާއެކު ގުޅުން ބަދަހި ކުރާނަން: ބެނެޓް


Launch eh bandun jahaalai, bayakah aniyaavejje\nއުނގޫފާރު ނެރުމައްޗަށް ބަންޑުންޖަހައިލި ލޯންޗް.-- ފޮޓޯ: އުނގޫފާރު.ކޮމް\nރ. އުނގޫފާރު ނެރުމައްޗަށް ލޯންޗެއް ބަންޑުން ޖަހާލައި، އޭގެން ދަތުރުކުރި ތިން މީހަކަށް އެކި ވަރުގެ އަނިޔާ ވެއްޖެ އެވެ.\nއެނގިފައިވާ ގޮތުގައި އެ ރަށުން ފުރައިގެން ޖޯލި މޯލްޑިވްސް ރިސޯޓަށް ދަތުރުކުރި ލޯންޗް، އުނގޫފާރު ނެރުމައްޗަށް ބަންޑުން ޖަހައިލުމުން އަނިޔާވީ އެ ލޯންޗް ދުއްވަން އިން ދިވެހި ކެޕްޓަންގެ އިތުރުން ބިދޭސީ ދެ ފިރިހެނުންނަށެވެ. ލޯންޗް ބަންޑުން ޖަހާލީ، ނެރު ކައިރިން ލޯންޗްގެ އިންޖީނު ހުއްޓުމުން، ނެރު މައްޗަށް އެރުމުން ކަމަށް ވެއެވެ.\nފުލުހުން ބުނީ އެކަމުގެ ރިޕޯޓް ލިބިފައިވާ ކަމަށެވެ. އަދި އޭގެން ދަތުރުކުރި ތިން މީހަކަށް އަނިޔާވެގެން އުނގޫފާރު ހޮސްޕިޓަލުގައި ފަރުވާ ދެމުން އަންނަ އިރު، އެ މީހުންގެ ހާލަތު ސީރިއަސް ނޫން ކަމަށް ފުލުހުން ބުނެ އެވެ.\nއެ ލޯންޗް ފުން ކުރުމުގެ މަސައްކަތް އެ ރަށުގެ ރައްޔިތުން ނިކުމެގެން ކުރަމުން އަންނަ އިރު، ލޯންޗް ބަންޑުން ޖަހާލި ވަގުތު ފަޅަށް ވަތް އުޅަނދަކުން އެ މީހުންނަށް އެހީތެރިކަން ފޯރުކޮށްދިން ކަމަށް ވެއެވެ.\nކަނޑުމަތީ ހާދިސާ ޕޮލިސް ރ. އުނގޫފާރު\nމިވަރުންވެސް ތިޔަރަށުގެ މީހުން ގޮތްދޫނުކޮށް ނެރު ބަދަލުނުކޮށް ދެވަނަފަހަރަށްވެސް ހަމައޮތްތަނުގައި ނެރުބޭއްވުމުން ވާގޮތް މިހާރު އިގޭނެ.. މިރަށުގެ މީހުންބާރުއަޅައިގެން ތޮށިގަޑު އުސްކުރިފަދައިން ނެރުވެސް ބަދަލުކުރެވުނީސް...\nމާބަނޑު ދުވަސްވަރު ލޭމަދުވުމުން ރައްކާތެރިވުން


Addu City Maradhoo aai Hulhudhoomeedhoo gai Geydhoshu Mas Plant qaaim kurumah2kunfungnakaa havaalu kurahvaifi\n22 ޖުލައި 2020 1 year ago\nއިންޑިއާ ސަރުކާރުގެ ހައި އިމްޕެކްޓް ކޮމިޔުނިޓީ ޑިވެލޮޕްމަންޓް ޕްރޮޖްކްސް ހިންގުމަށް ދެވޭ އެހީގެ ދަށުން އައްޑޫ ސިޓީ މަރަދޫ އާއި ހުޅުދޫމީދޫގައި ގޭދޮށު މަސް ޕްލާންޓްތައް ޤާއިމުކޮށް ހިންގުމަށް ދެ ކުންފުންޏަކާއި ހަވާލުކޮށް، އެއްބަސްވުންތަކުގައި ސޮއިކުރައްވައިފި އެވެ.\nއެގޮތުން މަރަދޫގައި ޤާއިމްކުރާ ގޭދޮށު މަސްޕްލާންޓްގެ މަސައްކަތް ހަވާލުކުރައްވާފައި ވަނީ ޓްރައިޑެންޓް ޕްރައިވެޓް ލިމިޓެޑާ އެވެ. މި އެއްބަސްވުމުގައި ކައުންސިލްގެ ފަރާތުން ސޮއިކުރެއްވީ އައްޑޫ ސިޓީގެ މޭޔަރ، ޢަބްދުﷲ ޞާދިޤް އެވެ. އަދި ޓްރައިޑެންޓް ޕްރައިވެޓް ލިމިޓެޑްގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ ޑިރެކްޓަރ ލޮޖިސްޓިކްސް އެންޑް އޮޕަރޭޝަންސް އަލްފާޟިލް ބައްސާމް ތައުފީގް އެވެ.\nމި އެއްބަސްވުމުގެ ދަށުން މަރަދޫގައި ޤާއިމުކުރެވޭ މަސް ޕްލާންޓުގެ ފުރަތަމަ ފިޔަވަހީގެ މަސައްކަތް ނުވަ މަސް ދުވަހުގެ ތެރޭގައި ނިންމައި ހިންގަން ފަށަންޖެހޭނެއެވެ. އަދި މި މަޝްރޫޢަށް 6،000،000ރ. (6 މިލިއަން ދިވެހި ރުފިޔާ) ޚަރަދު ކުރުމަށް ހަމަޖެހިފައިވަނީ އިންޑިއާގެ ހިލޭ އެހީއިން އެވެ. އަދި ޓްރައިޑެންޓް ޕްރައިވެޓް ލިމިޓެޑުން 22،100،000ރ. (22 މިލިއަން އެއްލައްކަ ދިވެހި ރުފިޔާ ) އިންވެސްޓްކުރުމަށް ނިންމަވާފައިވެއެވެ.\nމީގެ އިތުރުން ހުޅުދޫމީދޫގައި ޤާއިމްކުރާ ގޭދޮށު މަސްޕްލާންޓްގެ މަސައްކަތް ހަވާލުކުރައްވާފައި ވަނީ މެކޯ ޕްރައިވެޓް ލިމިޓެޑާ އެވެ. މި އެއްބަސްވުމުގައި ކައުންސިލްގެ ފަރާތުން ސޮއިކުރެއްވީ އައްޑޫ ސިޓީގެ މޭޔަރ، ޢަބްދުﷲ ޞާދިޤް އެވެ. އަދި މެކޯ ޕްރައިވެޓް ލިމިޓެޑްގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ ޑެޕިއުޓީ މެނޭޖިންގ ޑިރެކްޓަރ، އަޙްމަދު ޖާވިޒް އެވެ.\nމި އެއްބަސްވުމުގެ ދަށުން ހުޅުދޫމީދޫގެ މަސް ޕްލާންޓުގެ ފުރަތަމަ ފޭސް ގެ މަސައްކަތް 11 މަސް ދުވަހުގެ ތެރޭގައި ނިންމައި ހިންގަން ފަށަންޖެހޭނެއެވެ. އަދި މި މަޝްރޫޢަށް 6،000،000ރ. (6 މިލިއަން ދިވެހި ރުފިޔާ) ޚަރަދު ކުރުމަށް ހަމަޖެހިފައިވަނީ އިންޑިއާގެ ހިލޭ އެހީއިން އެވެ. އަދި މެކޯ ޕްރައިވެޓް ލިމިޓެޑުން 6،613،714ރ. (ހަ މިލިއަން ހަ ލައްކަ ތޭރަ ހާސް ހަތްސަތޭކަ ސާދަ ދިވެހި ރުފިޔާ ) އިންވެސްޓްކުރުމަށް ނިންމަވާފައިވެއެވެ.\nމިއަދު ބޭއްވެވި ރަސްމިއްޔާތުގައި މޭޔަރ ޢަބްދުﷲ ޞާދިޤް ދެއްކެވި ވާހަކަފުޅުގައި މިފަދަ އިޤްތިޞާދީ މަންފާ ލިބިދޭ މަޝްރޫޢުތަކުން ރަމުޒުކޮށްދެނީ މިއަދުގެ ސަރުކާރުން މިސިޓީގެ ތަރައްޤީއަށް ދެއްވާ އަހަމިއްޔަތުކަން ކަމުގައި ފާހަގަކުރެއްވި އެވެ. މިއަދު ސޮއިކުރެވުނު މަޝްރޫޢުތައް މިމަރުހަލާ އާއި ހަމަޔަށް، ކޮވިޑް19 ގެ ދަތި ދުވަސްތަކުގައިވެސް ގެންދެވިފައިވަނީ ސަރުކާރުގެ ކަމާބެހޭ މިނިސްޓްރީތަކާއި އިދާރާތަކުން ދެއްވި ވަރަށް ފުރިހަމަ އެއްބާރުލުމުގެ ސަބަބުން ކަމުގައި މޭޔަރ ވިދާޅުވި އެވެ. އެގޮތުން އިންޑިއަން ހައި ކޮމިޝަނަރަށާއި މިނިސްޓަރ އޮފް ފޮރިން އެފެއާޒް، އަލްފާޟިލް ޢަބްދުﷲ ޝާހިދަށް ޝުކުރު ދަންނަވާފައިވެއެވެ. އަދި ރައީސުލްޖުމްހޫރިއްޔާގެ އޮފީހުން މިކަމުގައި ކެނޑިނޭޅި ދެއްވަމުން ގެންދެވި އެއްބާރުލެއްވުން ޚާއްޞަ ގޮތެއްގައި ފާހަގަކުރައްވައި، ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙަށް ޝުކުރު ދަންނަވާފައިވެއެވެ.\nމި މަޝްރޫޢުގެ ސަބަބުން މަސްވެރިކަމުގެ ނަފާ އިތުރުވެ މަސްވެރިކަމުގެ ސިނާއަތް އިތުރަށް ފުޅާވެގެންދާނެއެވެ. އަދި މިއީ ސަރުކާރުގެ މެނިފެސްޓޯގައި ފާހަގަކުރައްވާފައިވާ ޚާއްސަ މަޝްރޫޢަކަށް ވެފައި، މަސްވެރިންނަށް ލިބެމުންދާ އާމްދަނީ އިތުރުކުރުމަށް ފުރުސަތުތަކެއް ފަހިވެގެން ދާއިރު، ވަޒީފާގެ ފުރުސަތުތައްވެސް މި މަޝްރޫޢުގެ ސަބަބުން އިތުރުވެގެން ދާނެއެވެ. އައްޑޫ ސިޓީގެ އިޤްތިޞާދު އިތުރަށް ފުޅާކުރުމަށް ކުރެވޭ މަސައްކަތުގެ ތެރެއިން މަރަދޫ އާއި ހުޅުދޫމީދޫގައި ޤާއިމު ކުރެވޭ މަސް ޕްލާންޓްތަކުން ކަނޑުމަސް ގަނެ، ޕްރޮސެސްކޮށް، އަގު އެއްކުރެވޭ މަހުގެ އުފެއްދުންތައް އިތުރުވެގެން ދާނެއެވެ. އަދި މި މަސްޕްލާންޓްތައް ޤާއިމުކުރެވޭނީ އައިސް އުފައްދައި މަސް ފިނިކޮށް ބެހެއްޓޭނެ ވަސީލަތްތައް ހިމެނޭ ގޮތަށެވެ. މި މަސްޕްލާންޓުތަކުން މަސް ކިރުމާއި ސާފުކުރުމާއި ފިނިކުރުމާއި ގަނޑުކުރުމާއި ވެކިއުމް ޕެކް ކުރުމާއި ޕެކޭޖް ކުރުމާއި ކޮލިޓީ ޓެސްޓުކުރުމާއި ތަފާތު ވައްތަރުގެ މަސް ޕްރޮސެސްކުރުމުގެ މަސައްކަތްވެސް ކުރެވޭނެއެވެ.


ACC ge memberunge dhauru hamavaairu, ismuvahzafunthakeh vazeefa ah nagaathee Majleehah!\nއޭސީސީގައި މިވަގުތު ތިއްބެވި ހަތަރު މެމްބަރުން--\nއޭސީސީ މެމްބަރުންގެ ދައުރު ހަމަވާއިރު، އިސް މުވއްޒަފުންތަކެއް ނަގާތީ މަޖިލީހަށް!\nއެންޓި ކޮރަޕްޝަން ކޮމިޝަން (އޭސީސީ) ގައި މިހާރު ތިއްބެވި މެމްބަރުންގެ ދައުރު ހަމަވާން ކައިރިވެފައި ވަނިކޮށް، އެ ކޮމިޝަނުގެ މަތީ މަގާމުތަކަކަށް މީހުން ނަގަން އުޅޭ ކަމުގެ ޝަކުވާ ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީއަށް ހުށަހެޅުމުން އެ މައްސަލަ ބަލަން ފަށައިފި އެވެ.\nމަޖިލީހުގެ މިނިވަން މުއައްސަސާތަކާބެހޭ ކޮމެޓީއަށް އެޝަކުވާ ހުށަހަޅަފައިވަނީ ދާދިފަހުން އޭސީސީން އިއުލާން ކޮށްފައިވާ، ސިސްޓަމް އެޑްމިނިސްޓްރޭޓަރު (އިއިޓީ ހެޑް)، ސީނިއާ އިންވެސްޓިގޭޝަން އޮފިސަރުގެ މަގާމަށް ބޭފުޅުން ހޯދުމަށް އިއުލާން ކޮށްފައިވާތީ އެވެ.\nކޮމެޓީގައި އެމައްސަލައަށް ބަހުސް ކުރެއްވި ގިނަ މެމްބަރުން ވިދާޅުވީ، މިހާރު އޭސީސީގައި ތިއްބެވި އެކޮމިޝަނުގެ މެމްބަރުންގެ ދައުރު ހަމަވާން ދެމަހަށް ވެފައި ވަނިކޮށް، އެހާ އިސް ދެ މަގާމަށް މީހުން އައްޔަން ކުރަން އުޅުމަކީ ކަންބޮޑުވާ ކަމެއް ކަމަށް ވިދާޅުވެފަ އެވެ.\nނަމަވެސް މެމްބަރުން ވިދާޅުވީ އޭސީސީގެ އަދި އެހެން މިނިވަން މުއައްސަސާއެއްގެ އިދާރީ ހިންގުމުގެ ކަންކަމުގެ ތެރެއަށް މަޖިލީހުގެ މިނިވަން މުއައްސަސާތަކާބެހޭ ކޮމެޓީން ވަނުމަކީ އެހާ އެދޭ ކަމެއް ނޫން ކަމަށެވެ. އެހެންނަމަވެސް އޭސީސީން ކަންކަން މިހާތަނަށް ކުރައްވާފައިވާ ގޮތާއި، އެކޮމިޝަނާމެދު ރައްޔިތުންގެ އިތުބާރު ގެއްލިފައިވާ މިދަނޑިވަޅުގައި، އަދި އިތުރު ދައުރަކަށް އެކޮމިޝަނުގެ މެމްބަރުކަމުގައި ދެމިތިބެވޭނެ ކަމުގެ ޔަގީންކަން އެ މެމްބަރުންނަށް ނެތް އިރު، ކޮމިޝަނުގެ އައިޓީ ހެޑާއި ސީނިއާ އިންވެސްޓިގޭޝަން އޮފިސަރެއް ހޯދަން އިއުލާން ކޮށްފައިވާތީ ސުވާލު އުފެދޭ ކަމަށެވެ.\nގިނަ މެމްބަރުން ވިދާޅުވީ، މީގެ ކުރިން އެކޮމެޓީއަށް އޭސީސީގެ މެމްބަރުން ހާޒިރުކޮށް ކަންކަން އޮޅުންފިލުވިއިރު، ގާނޫނާއި ގަވާއިދާ ހިލާފަށް ގިނަ ކަންތައްތަކެއް ހިންގައި، ކުރީގެ ސަރުކާރުން ހިންގާފައިވާ ކޮރަޕްޝަންގެ މައްސަލަތައް ފޮރުވުމަށް މަސައްކަތް ކޮށްފައިވާކަން ކޮމެޓީގެ އެބައްދަލުވުމުގައި ކޮމިޝަނުގެ މެމްބަރުންގެ އިއުތިރާފުން އެނގެން އޮތްއިރު، އެ ކޮމިޝަނުގެ މެމްބަރުން ވަގުތުން ވަގުތަށް ވަކިކުރުމަކީ އެކަމަށް އޮތް އެންމެ ރަނގަޅު ހައްލު ކަމަށެވެ.\nއޭސީސީން އައިޓީ ހެޑާއި ސިނިއާ އިންވެސްޓިގޭޝަން އޮފިސަރެއް ހޯދަން އިއުލާން ކޮށްފައިވާއިރު، އެކޮމިޝަނުގެ މެމްބަރުންގެ ދައުރު ހަމަވާތީ ރައީސް އޮފީހުން ވަނީ އެކޮމިޝަނުގެ މެމްބަރުކަމަށް ކުރިމަތި ލުމަށް ފުރުސަތު ހުޅުވާލާފަ އެވެ. އަދި އެ ކޮމިޝަނުގެ މެމްބަރު ކަމަށް ކުރިމަތި ލުމުގެ ފުރުސަތު މިހާރު ބަންދުވެފަ އެވެ.\nއޭސީސީގެ ކުރީގެ ރައީސް ހަސަން ލުތުފީ ވަނީ އެމްއެމްޕީއާރުސީގެ ތަހުގީގު ރިޕޯޓް އާންމު ކުރުމުގެ ކުރިން އޮފީހަށް ވަޑައިނުގަންނަވާ ބަރާބަރަށް މުސާރަ ނަންގަވާފަ އެވެ. އެނގިފައިވާ ގޮތުގައި މިދިއަ ފެބްރުއަރީ މަހުން ފެށިގެން ލުތުފީ އޮފީހަށް ވަޑައި ނުގަންނަވާ ވަނީ ބަރާބަރަށް މުސާރަ ނަންގަވާފަ އެވެ. އެމައްސަލަ މިނިވަން މުއައްސަސަތަކާބެހޭ ކޮމެޓީން ބެލުމަށްފަހު ވަނީ ލުތުފީ އިތުބާރު ނެތްކަމަށް މަޖިލީހުގެ ޖަލްސާއަށް ހުށަހެޅުމަށް ނިންމާފަ އެވެ. މަޖިލީހުން ލުތުފީގެ އިތުބާރު ނެތްކަމަށް ނިންމުމުގެ ކުރިން މިދިއަ ހަފްތާގައި ލުތުފީ ވަނީ އޭސީސީން އިސްތިއުފާ ދެއްވާފަ އެވެ.\nމިހާރު އެކޮމިޝަނުގެ ރައީސަކީ މުއައްވިޒު ރަޝީދު އެވެ. ނާއިބު ރައީސަކީ އާމިނަތު މިންނާ އެވެ. ދެ އެކޮމިޝަނުގައި ތިއްބަވަނީ ކޮމިޝަނަރު ޖެނެރަލް އޮފް ޓެކްސޭޝަން (މީރާގެ އިސްވެރިޔާ) ޔަޒީދު މުހައްމަދުގެ ކޮއްކޮ، ޔަޒްމީދު މުހައްމަދުގެ އިތުރުން ޞަފްވަތު މުހައްމަދު އެވެ.\nއޭސީސީގެ މައްސަަލަތަކެއް ރިޔާސީ ކޮމިޝަނުންނާއި ފުލުހުންވެސް ގެންދަނީ ތަހުގީގު ކުރަމުން ނެވެ.\nކުރީގެ ރައީސް އަބްދުﷲ ޔާމީންގެ ވެރިކަން ނިމެން ކައިރިވިއިރު، އެމަނިކުފާނު ވެސް ވަނީ ސަރުކާރުގެ އިދާރާތަކަށާއި ސަރުކާރުގެ ކުންފުނިތަކުން އެތައް ބަޔަކަށް ވަޒީފާ ދީފަ އެވެ. ހަމަ އެކަނި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން ވެސް 200 އަށް ވުރެ ގިނަ މީހުން ވަޒީފާ ދީފައިވާއިރު، އެމީހުންގެ ވަޒީފާގެ ޒިންމާއެއް އޮތްކަމަކަށް ނުވެއެވެ.


ދުޅަހެޔޮ ޞިއްޙަތެއްގައި ހުރުމުން ލިބޭ ހިތްހަމަޖެހުން ބޮޑުވާނެ- މަހުލޫފް - DhiDaily\nދުޅަހެޔޮ ޞިއްޙަތެއްގައި ހުރުމުން ލިބޭ ހިތްހަމަޖެހުން ބޮޑުވާނެ- މަހުލޫފް\nޔޫތް މިނިސްޓަރު އަޙުމަދު މަހުލޫފް ހަމަކުރެއްވީ ސިނގިރޭޓަށް ކުރާ ހޭދަ ސަލާމަތް ކުރެވުމުން ލިބޭ ހިތްހަމަޖެހުން މާބޮޑުވާނެ ކަމަށެވެ.\nސިނިރޭޓަށް ކުރަންޖެހޭ ހޭދަ މިއަދު ބޮޑުވެގެން ހިތްހަމަ ނުޖެހިދާނެ ކަމަށެވެ. ނަމަވެސް މާދަމާ ތިމާ ދުންފަތާއި ދުރުހެލެވެ ސިނގިރޭޓަށް ކުރާ ހަރަދަށް އެތައް ހާސް ރުފިޔާ ސަލާމަތް ކުރެވި އަދި ދުޅަހެޔޮ ޞިއްޙަތެއްގައި ހުރުމަށް މަގުފަހިވުމުން ލިބޭ ހިތްހަމަޖެހުން ބޮޑުވާނެ ކަމަށް މަހުލޫފް ކުތެއްވި ޓުވީޓްގައިވެއެވެ.\nރައީސް އިބްރާޙީމް މުޙައްމަދު ޞޯލިހު އެކްސްޕޯޓް އިމްޕޯޓްގެ ޤާނޫނަށް 17 ވަނަ އިސްލާހު ގެނައުމުގެ ބިލު މިމަހުގެ 23 ވަނަ ދުވަހު ތަސްދީޤް ކުރރއްވުމާއި ގުޅިގެން އެ އިސްލާހަށް އިއްޔެ އިން ފެށިގެން އަމަލުކުރަން ވަނީ ފަށާފައެވެ.\nމި ޤާނޫނަށް ގެނައި އިސްލާހުގެ ސަބަބުން ދުންފަތުންގެ ބާވަތްތަކުން ނަގާ ޑިއުޓީ ބޮޑުކުރަން ވަނީ ނިންމާފައެވެ.\nއެގޮތުން ކޮންމެ ސިނގިރޭޓެއްގެ އަގުން 25 އިންސައްތަ އަދި ސިނގިރޭޓެއްގެ އަގުން 3ރ. އިތުރަށް ނަގަން ކަސްޓަމްސުން ނިންމާފައިވާއިރު ސިނގިރޭޓާއި ބިޑި ހެދުމަށް ބޭނުންކުރާ ކަރުދާހުގެ އަގުން 200 އިންސައްތަ ޑިއުޓީގެ ގޮތުގައި ނެގުމަށް ވަނީ ނިންމާފައެވެ.\nސިނގިރޭޓް ފޮއްޓެއްގެ އަގު ގާތްގަނޑަކަށް 100 ރުފިޔާ އަށް އުފުލުމުން ބައެއް ފަރާތްތަކުން ސޯޝަލް މީޑިއާގައި ނުރުހުން ފާޅުކުރަމުންދާ ކަން ފަހަގަކޮލަމެވެ.


Umurun dhuvas vejje, salaamatheh nuvi, dhen feshee roan | Mihaaru\nއުމުރުން ދުވަސް ވެއްޖެ، ސަލާމަތެއް ނުވި، ދެން ފެށީ ރޯން\nބައެއް މީޑިއާތަކާ އެކު، ފުލުހުން ހިނގި ޑްރަގް އޮަޕަރޭޝަންގައި ބަޔަކު ފާސްކުރަން ހިފަހައްޓާފައިވާއިރު ނޫސްވެރިން އެ ސަރަހައްދުގައި ހަރަކާތްތެރިވަނީ.---ފޮޓޯ: ނިޝާން އަލީ/މިހާރު\n03 ޑިސެމްބަރ 2020 - 11:01\nރައްޓެހި ފިރިހެނެއްގެ ގެޔަށް ގޮސް ބޯން ފެށި "ތެޔޮ ސިނގިރޭޓުން" މަސްތުގެ ތެރެއަށް ވެއްދިތާ 22 އަހަރު ވެ، އަދި އޭނާގެ އުމުރު 60 އަހަރާ ކައިރިކުރާ އިރު ވެސް، މުޅިން ސަލާމަތްނުވެވި ހޭދަކުރި ދުވަސްތަކަކީ ހަޔާތުގެ ކަޅު ސަފުހާތަކެވެ. އެކަމުން ދުރުވާން އޭނާ ބޭނުމެވެ. ފަަރުވާ ހޯދި އެވެ. މަސްތުވާތަކެތި ބޭނުންނުކޮށް އެތަައް ދުވަހަކު ހުއްޓެވެ. އެކަމަކު މިދިއަ ހަފުތާގައި އޭނާއާ ބައްދަލުވި އިރު އޭނާގެ ކޮޓަރިއަކީ އައްޑާއެކެވެ. ޒުވާނުންނާ އެކު އަނެއްކާވެސް މަަސްތުވާ އެއްޗެހި ބޭނުންކުރަމުން ދަނީ އެވެ.\nއެ އަންހެންމީހާ އަށާއި މުޅި މުޖުތަމައުއަށް ވެސް އެއީ ހިތްދަތި ވާހަކައެކެވެ. އަމިއްލަ ހަޔާތުގެ އެ މާޒީ ކިޔައިދެމުން އޭނާ ރޯން ފެށި އެވެ. އެކަމުން ސަލާމަތްނުވެވުމުގެ އިހުސާސްތަކާއި އަދިވެސް ސަލާމަތްވާން ބޭނުންވާކަމުގެ ވާހަކަތަކެވެ.\n"އަޅުގަނޑު އަމިއްލައަށް ބޭނުންވެގެން ފަރުވާއަށް އެދުނީ،" މަސްތުގެ ތެރެއަށް އަނެއްކާވެސް ވަދެވުމާ އެކު އެކަމުން ސަލާމަތްވާން ނެޝަނަލް ޑްރަގް އެޖެންސީ (އެންޑީއޭ)އަށް ހުށައަޅާފައިވާކަން ކިޔައިދެމުން އަންހެންމީހާ ބުންޏެވެ.\nއޭނާ ހުރީ ކުޑަކުޑަ ކޮޓަރިއެއްގަ އެވެ. ފުލުހުންނާއި ނޫސްވެރިން އެތަނަށް ވަނީ، އެއީ މަސްތުވާތަކެތި ބޭނުންކުރާ މީހުން އެއްވެ، އެ އަމަލް ހިންގާ ތަނަކަށް ވާތީ އެވެ. އެކަމަކު ފުލުހުން ވަން އިރު އެ ކޮޓަރީގައި އޭނާ ނޫން އެހެން މީހަކު ނެތެވެ.\nއެހެން މީހުންނާ އެކު މަސްތުވާތަކެތި ބޭނުންކުރާ ކަމަށް އޭނާ އެއްބަސްވި އެވެ. އެގޮތުން ކުރީ ދުވަހަކު ދެ ފިރިހެނަކާ އެކު މަސްތުވި ކަމަށް ބުންޏެވެ.\nފުރަތަމަ ބޯން ފެށީ އޮޅުވާލުމެއްގެ ތެރެއިން\nމިއީ ރާއްޖޭގައި މަސްތުވާތަކެތި އާންމުވެ، ގިނަ ބަޔަކު އޭގެ ތެރެއަށް އެންމެ ފުރަތަމަ ވަން ދުވަސްވަރު އެ ބޭނުންކުރަން ފެށި މީހުންގެ ތެރެއިން އެކެކެވެ. އާންމުކޮށް ގިނަ މީހުންނަށް ހީވެފައި އޮންނަނީ އެ ނުބައި ވަބާ އިން ސަލާމަތްނުވެވި އުޅެނީ ޒުވާނުން ކަަމަށެވެ. ނަމަވެސް 1990ގެ އަހަރުތަކުގެ ކުރީކޮޅު، މަސްތުވާތަކެއްޗާ ދެކޮޅަށް އޭރުގެ ސަރުކާރުން ފުރަތަމަ ފެށި އޮޕަރޭޝަންގެ ވާހަކަ އާންމުންނަށް ތިލަވި އިރު، އޭގެ ތެރޭގައި އޭރު ތިބި ޒުވާނުންގެ އުމުރު މިހާރު ވަނީ 50 އަހަރުން މައްޗަށް ގޮސްފަ އެވެ.\nއަންހެންމީހާގެ ބައެއް ވާހަކަތައް ހުރި ގޮތުން، އޭނާގެ ހަނދާނުން ބައެއް ކަންކަން ކައްސާލާކަން އެނގެ އެވެ. އަދި އޭނާ ގޭ ކައިރި ބައެއް މީހުންނާ ވާހަކަ ދައްކާލުމުން، އޭނާގެ ކުރީގެ ފިރިމީހާއާ ބެހޭ ގޮތުން ދިން މައުލޫމާތުތައް ރަނގަޅު ނޫންކަން ވެސް، ދޭހަވެ އެވެ.\nއެކަމަކު މައްސަލައަކީ އެއެއް ނޫނެވެ. މައްސަލައަކީ މަަސްތުވާތަކެތީގެ ނުރައްކާ، އަންހެންމީހާގެ ދިރިއުޅުމުގެ ހުރިހާ ދިމާއަކުން ވެސް ފެނުމެވެ. އެއިން ސަލާމަތްނުވެވި، އާއިލާ ރޫޅި، ހުރި ހަމައެކަނި ދަރިފުޅަށް ވެސް އަޅާނުލެވުމުގެ ހިތާމަ އެވެ.\nއޭނާ ބުނި ގޮތުގައި މަސްތުވާތަކެތި ބޭނުންކުރަން ފެށުނީ ފިރިމީހާ މަރުވުމުން، 1990ގެ އަހަރުތަކުގެ ފަހުކޮޅު އެވެ (އެގޭ ދޮށު މީހަކު ބުނީ ފިރިމީހާ މަރުނުވާ ކަމަށާއި ކޮންމެވެސް ސަބަބަކާ ހުރެ އަންހެންމީހާ ދޫކޮށް ދިޔައީ ކަމަށެވެ). މީގެ ތެރެއިން ތެދީ ކޮން ވާހަކައެއް ނަމަވެސް، އޭނާގެ ބަަސްތަކުން ލަފާކުރެވެނީ، ފިރިމީހާއާ ވަކިވުމުން ހަޔާތަށް ހިތާމަތަކެއް ކުރިމަތިވިކަމާއި އެކަން އޭނާގެ ރައްޓެއްސަކާ ހިއްސާކުރުމުން، އެމީހާގެ ގެއަށް ގެންގޮސް ސިނގިރޭޓެއް ދިން ކަމެވެ.\nއެ ސިނގިރޭޓް ބުއިމާ އެކު "އަޅުގަނޑު ބުނީ ބޮލަށް ގޮތެއް ވެއޭ. ނުދެވޭނެއޭ ގެއަކަށް. ބުނީމަ އޭނާ ކާރަކަށް ލައިގެން އަޅުގަނޑު ގެނެސްދިނީ ގެއަށް،" އަންހެންމީހާ ކިޔައިދިނެވެ.\n"ދެން އޭގެ ފަހުން އެ ބޭނުންކުރާ ހިތްވާން ފެށީ. އަޅުގަނޑަށް އޭރު ނޭނގެ ސިނގިރޭޓަށް އަޅާފައި ހުރީ ކޯއްޗެއްކަމެއް. މިހާރު އަޅުގަނޑަށް އެނގެނީ ހަޝިޝް އޮއިލްކަން އޭރު އެއަށް އަޅާފައި ހުރީ. ދުންފަތާ އެއްކޮށް [ހަޝިޝް އޮއިލް] އަޅާފައި ދިނީ އަޅުގަނޑަށް."\nއޭގެ ފަހުން އޭނާ ބޭނުންވީ ތެޔޮ ބޯށެވެ. އެކަމަކު ރައްޓެހި ފިރިހެންމީހާ ދެން އެދެން ފެށީ ފައިސާއަށެވެ. އެހެންކަމުން މަސްތުވާތަކެތި ގަނެގެން ބޯން ޖެހޭ ވަރަށް އޭގެ އަސަަރުތަައް ހަށިގަނޑަށް ވެރިވެގަތެވެ. އަދި މަސްތުވާތަކެތީގެ އެހެން ބާވަތްތައް ވެސް ބޭނުންކުރަން ފެށި އެވެ.\nފުލުހުން ކުރިއަށް ގެންދާ "އެންޓި-ސްޓްރީޓް ޑީލިން އޮޕަރޭޝަން"ގައި ނޫސްވެރިން މާލޭގެ އެކި އައްޑާތަކަށް ގެންދިޔަ އިރު، މި އަަންހެންމީހާގެ ހަޔާތުން ޔަގީންކޮށްދެނީ މަސްތުވާތަކެއްޗަކީ ވަކި އުމުރެއްގައި ބޭނުންކޮށް، ވަކި އުމުރަކަށް ދިއުމުން ހުއްޓާލެވޭނެ އެއްޗެއް ނޫން ކަމެވެ. އެއަށް ވުރެ އޭގެ ނުރައްކާ ބޮޑުވެފައި، ދިވެހި މުޖުތަމައު އެކަމުން ސަލާމަތްވާން އަޅަން ޖެހޭ ފިޔަވަޅުތައް ވެސް ވަރުގަދަވާން ޖެހޭނެ ކަމެވެ.\nއޭނާ ބުނި ގޮތުގައި މަސްތުވާތަކެތި ބޭނުންނުކޮށް ގިނަ އަހަރުތަކެއް ވުމަށް ފަހު އަލުން އޭގެ ތެރެއަށް ވަދެވުނީ، ހުރި ހަމައެކަނި ދަރިފުޅު ގައިގައި ބަޔަކު ތަޅައިގަތުމުން ލިބުނު ހިތްދަތިކަމުގައި، މީގެ ތިން މަސް ކުރިންނެވެ. އެކަމަކު އެއީ ގަބޫލުކުރަން ފަސޭހަ ވާހަކައެއް ނޫނެވެ. އައްޑާއެއްގެ ގޮތުގައި އޭނާގެ ކޮޓަރި ފުލުހުންގެ ސަމާލުކަމަށް އައިސްފައި އެވަނީ، އެތަނުގައި އެކަން ކުރުން މި ފަހުން ފެށިގެން ކަމަށް ލަފައެއް ނުކުރެވެ އެވެ.\nސަލާމަތްވާނެކަމުގެ ޔަގީންކަން އެބަ އޮތް\nއަންހެންމީހާގެ ހަޔާތުގެ ވާހަކަ ކިޔައިދެމުން ގޮސް ރޯން ފެށުނީ، ފަރުވާއަށް ދާން ބޭނުންވާ ވާހަކަ އައި ހިސާބުންނެވެ. އޭނާ އަޅައިގެން ހުރި ބޮޑު ބުރުގާއިން އަނގަމަތި ނިވާކޮށްލައި، ރުއިން ކޮންޓްރޯލްކޮށް، ވާހަކަ ދެއްކި އެވެ.\n"އަޅުގަނޑު އަސްލު ވެސް ވަރަށް ދެރަވެއްޖެ އަޅުގަނޑަށް އެނބުރި މިހާ ގިނަ ދުވަހު ބޭނުން ނުކޮށް ހުރެފައި މަސްތުވާ އެއްޗެހީގެ ތެރެއަށް ދެވުނީމަ،" އޭނާ ބުންޏެވެ.\n"އަޅުގަނޑު ބޭނުންވަނީ ހުއްޓާލައިގެން ރަނގަޅު މީހެއްގެ ގޮތުގައި މުޖުތަމައުގައި އުޅެން."\nއެކަމަކު އޭނާ އާއި ފުލުހުންގެ އޮޕަރޭޝަންގައި ދިމާވި އުމުރުން ދުވަސްވީ އެހެން ބައެއް މީހުންގެ ވާހަކަތަކުން އެނގެނީ، އެއީ އެހާ ފަސޭހަ ކަމެއް ނޫން ކަމެވެ. އަޒުމެއް ނެތުމާއި އަދި އެނޫން ވެސް ކޮންމެވެސް ސަބަބަކާ ހުރެ، މި މީހުންގެ ދިިރިއުޅުން ވެސް ވަނީ، ޒުވާނުންނެކޭ އެއްގޮތަށް، ބޭކާރުވެފަ އެވެ.\nފަރުވާއަށް އެދެނީ އަދި ފަރުވާގެ ތެރޭގައި އުޅެނީ ވެސް، އެއިން ސަލާމަތްވުމުގެ އުއްމީދުގަ އެވެ. އަދި މި އެންމެންނަށް ވެސް އެމީހުންގެ ހަޔާތުގެ ނާކާމިޔާބު އިހުސާސްތައް ކުރެވެ އެވެ. އެހެން މީހުންނަށް ރަނގަޅު މެސެޖް ވެސް ދެ އެވެ.\nމަސްތުވާތަކެތިން "ދުރުހެލިވެގެން އަޅުގަނޑުމެންނަށް އުފާވެރި މުސްތަގުބަލެއް ލިބޭނީ،" އަަންހެންމީހާ ބުންޏެވެ.\n"އަސްލު މި މުޖުތަމައުއަށް ވަރަށް ބޮޑު ގެއްލުމެއް ލިބޭ ކަމެއްކަން ގަބޫލުކުރަން."\nދެން އޭނާ ވެސް މިސާލު ނެގީ، މުޅި ދިރިއުޅުމަށް ކުރި ނުބައި އަސަަރުތަކުންނެވެ. އޭގެ ތެރޭގައި ދަަރިފުޅަށް އަޅާނުލެވުމުގެ ހިތާމަ ވެސް ހިމެނެ އެވެ.\n"ގައިމު ވެސް އަޅުގަނޑު ބޭނުންކުރީމާ އަޅުގަނޑުގެ ދަރިފުޅަށް ވަރަށް ދެރަ ނިކަމެތިކަމެއް ލިބުނީ. އަޅުގަނޑު ބޭނުމެއް ނުވޭ އެކަމުގެ ތެރޭގައި އަޅުގަނޑު ދެމިހުންނާކަށް. އަޅުގަނޑުގެ ދަރިފުޅު ވެސް އެދެނީ ކުރީގެ ގޮތުގައި ރަނގަޅު މީހެއްގެ ގޮތުގައި މަންމަ ހުންނަން،" ފަހައިގެން އާމްދަނީ ހޯދަމުން އަންނަ އަަންހެންމީހާ ކިޔައިދިނެވެ.\n35 ކޮމެންޓް, 108 ރިއެކްޝަންސް\nބައިއަޅައިގެން ކުރާކަމެއްވީމާ ނުވެސް ހުއްޓުވޭނެ ގައިމު ބަޑިބޭސް އެތެރެއެއްނުކުރެވޭ\nތިޔަކަމުން ސަލާމަތް ވެވޭނީ ހިއްވަރެއްވެސްހުރެގެން އަދި ބޭނުންކުރާ މީހުންނަކީ ހަތުރުން ކަމުގާދެކި ދީނީއަގީދާވެސް ވަރުގަދަކުރެވިގެން\nބަޔަކު ކާންބޯން ކުރާ މަސައްކަތެއް މަސްތުވާ ތަކެތި ވިއްކުމަކީ. ހުރިހާ ސަރުކާރަކަށް ވެސް އެނގޭ. ބައި އެޅޭތީ ނުހުއްޓުވެނީ.\nއެޒަމާނުގާ ތީއްޗެހިބައިމީހުން ބޮއީ އޭގެ ވާނުވާނޭންގޭތީކަންނޭގެ. އެކަމަކު މިހާރު އެބޯމީހުންބޯންފަށަނީ ކޮންމެހެން ނޭންގިގެނެއްނޫން. ގައްޑާވާންވެގެން.\nމިނުބައު އަމަލުތައް ފެތުރި އާލާވީ ރަން 30 ގެ ދުވަސްވަރު. އެބައިމީހުންހާ ސިޔާސީގޮތުން އެވަރުގެ ބައެއްނެތިގެން އުޅޭމީހުންވެސް އަދިވެސް މިޤައުމުގަ އެބައުޅޭ.\nމިކަން ފެށީ ރައީސް ނާޞިރުގެ ވެރިކަމުގައި. އޭގެ އިސްމީހަކަށް ހުރީ ރައީސް ނަޝީދުގެ ސަރުކާރުގެ ސްޕޯކްސް ޕަރސަނަކަށް ހުރި މީހާ. މަސްތުވާ ތަކެއްޗާ ބެހޭ ޤާނޫނެއް ފުރަތަމަ ހެދީވެސް އެކަމާ ގުޅިގެން 1977 ވަނަ އަހަރު. ޤާނޫނުތައް ބެލީމާ އެނގޭނެ އެ ޤާނޫނު ހެދީ އެއަހަރުކަން. އެމް.ޑީ.ޕީއަށް ސަޕޯޓްކުރާ މީހުން ހުރިހާ ނުބައިކަމެއް އެހެން މީހުންގެ ބޮލުގައި އަޅުވާއިރު، ހުރިހާ ނުބައިކަމެއް ފަށާފައި ހުންނާނީ އެމީހުން.\nޑްރަގްއަކީ އެޑިކްޓްވާ އެއްޗެއް އެކަމަކި އެމީހާވެސް އެކަން ބޭނުންވާތީ ވާގޮތް ތިއީ. ޑްރަގް ނަގާ ކަންނޭންގޭ މީހުންވެސް އުޅޭ ތަފާތަކީ އެމީހުންނަކީ ތަނަވަސް މީހުންވީމަ، އެތިކޮޅު ބޯން ތިބެނީ އަމިއްލަ ތަންތާގައި، ހޭ ޖެހުނީމަ ނުކުންނަ އިރު ތިބެނީ ހަމަ ރަގަޅަށް. މި މީހުން އަތުގަ އެތިކޮޅި ގަންނަން ފައިސާ ނުހުރޭ އެހެންވެ ގިނަ ވެގެން މަގުތަކުގައި އުޅެނީ.\n24 ކިލޯގެ ޑްރަގް މައްސަލައިގައި އުމުރަށް ޖަލަށްލި މީހަކު ދޫކޮށްލައިފި- ހަމަ މިޙާރު ގަ މިއަދު ޢޮތް ހެޑިނަގ އެއް. ޑެން ވިސްނާލާ މިކަން ހުއްޓުވޭނޭ ހަލުވިމިން.\nފިރި މީހާ މަރުވިޔަސް.....\nވާހަކަތަކުން ޔަގީންވާ ކަ މަކީ ތިއީ ވިޔާނުދާ އަންހެނެއް ކަ މެވެ. ކޮން މެ މީހަކުވެސް މަރުވާނެ އެވެ. މަރުވާނީ ކޮން މެސް މީހެއްގެ، އަތްބެކެވެ، މައެކެވެ. ބަފައެކެވެ، ދަރިއެކެވެ. ނުވަތަ ފިރިއެކެވެ. ފިރި މީހާ މަރުވުމުން އަނބިމީހާގެ މައްޗަށް ވާޖިބުވާނީ އޭނާގެ ދަރިންނާއި، މުދަލަށް ރައްކާތެރިވެ، އަ މާނާތްތެރި ވު މެވެ. މީހެއްގެ ގެއަށް ގޮސް ދޭހއި އެއްޗެއް ބޯކަށް ނޫނެވެ. ތައުބާގެ ދޮރުވަނީ ހުޅުވިފަ އެވެ. އަވަހަށް ތައުބާވާށެވެ!\nއަހަރެންގެ ކޮއްކޮޔަކު ހަކުރު ބޭނުންކުރި އަދި ބުނާބަސަނާހާ ޒުވާބުކުރާހާލަތަށްވެސްދިޔަ އެކަމަކު ނަސޭހަތްދީގެން އީމާންތެރިކަން ވަރުގަދަ ކޮރުވަން އެހީތެރިވެދީ 30ދުވުގެ އުމްރާއަކަށް އޭނަގެ މަންމައާއިއެކު ފޮނުވުމުން ގޮއްސަ އާއިރު މުޅި މިހާވަނީ ބަދަލުވެފައިި އަދި5ވަގުތު ބަރާބަރަށް ނަމާދުކުރޭ މިހާރު2ދަރިންގެ ބައްޕައެއް މޮޅަށް ކިޔާވާ ރާއްޖެގެ ގުނާލެވޭ ފަންނެއްގެ ވެރިއެއް ރަނގަޅު ފިރިއެއް\nއަލްހަމްދުލިﷲ... އޭނާގެ އަޖަލު ޖެހުމާއި ހަމައަށްވެސް ހެޔޮމަގުގައި ދެމިހުރުމުގެ ޘާބިތުކަން ދެއްވާށި... އާމީން\nމިވަބާގައި ޖެހިފަ ގައުމު އޮތުމުގެ ނަތީޖާއަކީ ގައުމުގައި ޒުވާނުން ނެތި މަސައްކަތްހުއްޓި ބޭރު މީހުން ހުރިހާ ކަމެއް ކުރުން. ޒުވާން ފިރިހެނުން ގެ ބާރުކެނޑި އަންހެނުންނަށް ރަނގަޅު ދިރިއުޅުމެއް ނުލިބުން. ރަނގަޅަށް އުޅޭ މައިންބަފައިވެސް ހާލުޖެހި ހައްގުތައްގެއްލި ސަރުކާރަށް ބަލަދު އަރާމިންވަރު ބޭރު ދަރަންޏަށްވުރެ ބޮޑުވަމުން ދިއުން.


Dhiyavaru Boduvaa Gadeega Miadhu Ves Udha Erumuge Furusathu Eboi: MET - Vaguthu\nކ. ދިއްފުއްޓަށް އުދަ އަރާފައި\nކ. ދިޔަވަރު ބޮޑުވާ ގަޑީގައި ރާއްޖޭގެ ބައެއް ރަށްރަށަށް އުދައެރުމުގެ ފުރުސަތު އެބައޮތް ކަމަށް މޫސުމާ ބެހޭ ގައުމީ އިދާރާ އިން މިއަދު ވިދާޅުވެއްޖެއެވެ.\nއިންޑިއާ ކަނޑުގައި އުފެދިފައިވާ ބާނިތަކެއްގެ ސަބަބުން ވޭތުވެދިޔަ ދެ ދުވަހު ރާއްޖޭގެ ގިނަ ރަށްތަކަކަށް އުދަ އަރައި ގެއްލުން ލިބިފައިވެއެވެ. އެގޮތުން ބައެއް ރަށްރަށުގައި މީހުން ދިރިއުޅޭ ގެތަކަށް އުދައިގެ އަސަރުކޮށް ހިފާ ގެންގުޅޭ ތަކެއްޗަށް ގެއްލުން ލިބިފައިވެއެވެ.\nއެނގިފައިވާ ގޮތުގައި މިއަދު ހެނދުނު ވެސް ބައެއް ރަށްރަށަށް އުދައިގެ އަސަރުކުރިއެވެ.\nދެކުނުގެ އަތޮޅުތަކަށް މިއަދު ދިޔަވަރު ބޮޑުވާނެކަމަށް މެޓް އޮފީހުން ލަފާ ކުރަނީ ހަވީރު 17:30 ހާއިރެވެ. މެދުރާއްޖެތެރޭގެ ރަށްތަކަށް ދިޔަވަރު ބޮޑުވާނީ ހަވީރު 16:30 ހާއިރެވެ. އުތުރުގެ ރަށްތަކަށް ދިޔަވަރު ބޮޑުވާނެކަމަށް މެޓުން ލަފާކޮށްފައި ވަނީ ހަވީރު 16:00 ހާއިރެވެ.\nދިޔަވަރު ބޮޑުވާ ވަގުތުގައި ރާޅުތަކުގެ އުސްމިނުގައި ދެ ފޫޓާއި ހަތަރު ފޫޓާ ދެމެދު ހުންނާނެ ކަމަށް މެޓުން ލަފާ ކުރެއެވެ.\nރާއްޖޭގެ މޫސުން ލަފާކޮށްފައިވާ ގޮތަށް ބަލާ އިރު، އުތުރުގެ އެކި ހިސާބުތަކަށް ވިއްސާރަކޮށް ބައެއް ރަށްތަކަށް ބޯކޮށް ވާރޭވެހި ގުގުރުން އެކަށީގެންވެއެވެ. އަދި އެހެން ހިސާބުތަކަށްވެސް ކެރީގެ އަސަރު ފޯރާނެ މޫސުމާ ބެހޭ އިދާރާ އިން ލަފާ ކުރެއެވެ.\nއުދަ އަރާނެ ކަމަށް ލަފާކޮށް ހުދު ސަމާލު ނެރެފި\nބޯކޮށް ވާރޭވެހި ވައިގަދަވާނެ ކަމަށް ލަފާކޮށް ފަސް އަތޮޅަކަށް ސަމާލު ނެރެފި\nޖުލައި 11, 2020 12:34\nމާމިގިލި ރްންގަޅަށް ހުރީ\nޖުލައި 11, 2020 13:41\nމީކޯފާނޫނީ ކޯޗެއް.ﷲއަށް ފުރައްސާރަކުރޭއަދިވެސް .


Hodulumaai Hodu Dheke Biru Ganna Anheneh - Vaguthu\nހޮޑުލުމާއި ހޮޑުދެކެ ބިރުގަންނަ އަންހެނެއް\n''ފޯބިއާ'' ނުވަތަ ބިރަކީ މިހާަރު އާއްމު ކަމެކެވެ. އެކި މީހުން ބިރުގަންނާނީ އެކި ކަންކަމާއެވެ. އަދި އެ ބިރު ހުންނަ މިންވަރު ވެސް ތަފާތުވެއެވެ. މިކަމުގެ ސަބަބުން އެމީހުންގެ މުޅި ދިރިއުޅުން ކޮންޓްރޯލް ކުރެވި އަބަދު އެކަމާއި މެދު ވިސްނާ މީހާ ނަފުސާނީ ގޮތުން ބަލިވާ ފަހަރު ވެސް އާދެއެވެ.\nއުމުރުން 35 އަހަރުގެ އެމާ ޑޭވިސްއަކީ ހޮޑުލާން ނުވަތަ ހޮޑުދެކެ ބިރުގަންނަ މީހެކެވެ. ''އެމެޓޮފޯބިއާ'' ހުންނަ މީހެކެވެ. ''އެމެޓޮފޯބިއާއަކީ ހޮޑުލުމަށް ބިރުގަތުމެވެ. ހޮޑުލާތަން ނުވަތަ އެހެން މީހަކު ނަމަވެސް ހޮޑުލާތަން ބެލުމަކީ މިފަދަ މީހުންނަށް ބިރުވެރި ކަމެކެވެ. މިފަދަ މީހުންނަށް ހޮޑުލާތަން ފެނިއްޖެނަމަ އެމީހުން ބަލިވެ، އެތައް އުދަނގޫތަކެއް ތަހައްމަލު ކުރަންޖެހެއެވެ.\nހޮޑު ދެކެ ބިރުގަންނާތީ އެމާ ގެއިން ނުނިކުންނަތާ ހަ އަހަރު ވެއްޖެއެވެ. ނަމަވެސް މިކަމާ ބިރުން މިހާރު ވެސް އޭނާއަށް ''ޕެނިކް އެޓޭކް'' ޖެހޭ ކަމަށް އެމާ ބުނެފައިވެއެވެ.\n''މިކަމާ އަހަރެން މި އިންނަނީ ވަރަށް ޑިޕްރެސްވެފައި. މިކަމާ ބިރުން އަހަރެންނަށް ގެއިން ބޭރަށް ވެސް ދާން ނުކުރެ. ބަލިވެދާނީ ގަންނަ ބިރަށް ވުރެ ވެސް ބިރުހުރި ކަމެއް މިއީ. އަބަދުވެސް އަހަރެންނަށް ވިސްނެނީ މިކަމާ'' ދެ ކުދިންގެ މަންމައެއް ކަމުގައިވާ އެމާ ބުނެފައިވެއެވެ.\nއެންމެ ކުޑައިރުއްސުރެ ހޮޑަކީ އެމާއަށް އުދަނގޫ ކުރުވާ އެއްޗެކެެވެ. ނަަމަވެސް މިކަން ފޯބިއާއަށް ވެގެން ދިޔައީ މީގެ 12 އަހަރު ކުރިންނެވެ.\nކުރީގައި މަސައްކަތުގެ މާހައުލުގައާއި އޮފީހަށް ދިޔުމަށްޓަކައި ދަތުރު ކުރާ ބަހުގައި ވެސް އިންނަން އުދަނގޫވާ ކަމަށާއި ''ޕެނިކް އެޓޭކް'' ވާ ކަމަށް ވެސް އެމާ ބުނެފައިވެއެވެ.


އެޑްމިނިސްޓްރޭޓިވް އޮފިސަރ (ކުއްލިއްޔާ އޮފް ޤުރުއާން އެންޑް ސުންނަތް))\nމި ޔުނިވަރސިޓީގެ ނަންބަރު (IUL)170-HR/170/2019/92 (27 އޮކްޓޫބަރ 2019) އިޢުލާނާ ގުޅިގެން އެއްވެސް ފަރާތަކުން އެޕްލިކޭޝަން ހުށަހަޅާފައި ނުވާތީ އެ އިޢުލާނު ބާޠިލުކޮށް އަލުން އިޢުލާންކުރަމެވެ.\nދިވެހިރާއްޖޭގެ އިސްލާމީ ޔުނިވަރސިޓީ (ކުއްލިއްޔާ އޮފް ޤުރުއާން އެންޑް ސުންނަތް)\nވަޒީފާ ހަމަޖެހޭ ތާރީޚުން ފެށިގެން 02 މާރިޗު 2020 ގެ ނިޔަލަށް.\nކުއްލިއްޔާގެ ޔައުމިއްޔާ ޤަވާޢިދުން ދުވަހުން ދުވަހަށް ލިޔެ، އެޔައުމިއްޔާގައި ސޮއި ކުރުވުމަށްފަހު ފައިލްކޮށް ބެލެހެއްޓުން.\nކުއްލިއްޔާއަށް އަންނަ ސިޓީތަކާއި އެހެނިހެން ތަކެތި ބަލައިގަތުމާއި ފޮނުވުމާއި، ސިޓީތަކާއި އެހިނެހެން ލިއުންތައް ލިޔެ ފޮނުވަންޖެހޭ ފަރާތަކަށް ފޮނުވުން.\nއޮރިއެންޓޭޝަން އަދި ރަޖިސްޓްރޭޝަން އަށް ތައްޔާރުވުން.\nއިމްތިޙާންގެ އެންމެހައި ކަންތައްތައް ބެލެހެއްޓުން.\n8:00 އާއި 23:00 ދެމެދުގެ 06 ގަޑިއިރު އިރުއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 25 ނޮވެންބަރު 2019 އިން 25 ޑިސެންބަރ 2019 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމަޤާމަށް ކުރިމަތިލައްވާ ފަރާތްތަކުން 25 ނޮވެންބަރު 2019 ވަނަ ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ އިސްލާމީ ޔުނިވަރސިޓީއަށް ފޯމު ހުށަހެޅުއްވުން އެދެމެވެ.


ޑްރާމާ ކުއީން | Vaahaka ޑްރާމާ ކުއީން – Vaahaka\n5k42\tNovember 27, 2017\nއެންމެނަށް އަހަރެން ފެންނާނީ އަބަދުވެސް އުފާވެރި މޫނަކާއިގެންވެ. އަބަދު އަހަރެން އުފާވެފާ ހުންނާތީ ސުވާލުކުރެއެވެ. އަބަދު ތިހާ ހިނިއައިއްސަ ހައިޕާ ވެފައި ތި ހުންނަނީ ކިހިނެއްހެއްޔޭ؟ މީ އާއްމުކޮށް އަހަންނަށް އޮފީހުގައި އުޅޭ އެކުވެރިން ކުރާ ސުވާލެކެވެ. އަހަރެން ހިނިގަނޑަކުން ނުވަތަ ޖޯކަކުން ޖަވާބުދީ ނިންމާލަމެވެ. އަހަރެންގެ ހިނިތުންވެފައިވާ މޫނާއި މޭކަޕްކޮށް ކުލަ ޖައްސާފައިވާ އަހަރެންގެ ދިރުމެއް ނެތް މޫނުގެ ހަޤީގަތް އެނގޭ މީހަކު ނުހުންނާއެވެ. ހަމަ ރަނގަޅަށްވެސް އަހަންކީ އެންމެން ބުނާ ފަދައިން ޑްރާމާ ކުއީނެވެ.\nއަހަރެންގެ ވާހަކަ ފަށަމާ ހިނގާށެވެ. އަހަރެންނަކީ ބޮޑު އާއިލާ އަކަށް އުފަން މީހަކީމެވެ. ހަނދާން ހުންނަން ފެށީންސުރެ އަހަރެންގެ މަންމަ އާ ބައްޕަ ވަނީ ވަކިވެފައެވެ. އަހަރެން އުޅެމުން އައީ ބައްޕަ ކައިރީގައެވެ. އަތުގައި އޮންނަނީ އެންމެ ހެދުމެކެވެ. ބަނޑުހައި ވެގެން ހާންތީ އަރާ އިރުވެސް ކާ އެކިކޮޅެއް ދޭނެ މީހަކު ނުހުރެއެވެ. ސްކޫލުގައި ވެސް އަހަންނަކީ ބާކީ ވެފައި ހުންނަ ކުށަޖަކީމެވެ. އިންޓަވަލް ގަޑީގައި ހުރިހާ ކުދިން ކާއިރު އަހަރެން ހުންނަން ޖެހެނީ ބަލަންށެވެ. ސްކޫލް ނިމޭ ވަގުތު ބެލެނިވެރިއަކާއި އެއްކޮށް ނޫން ގޮތަކަށް ގެޔަށް ނުދެވެއެވެ. އަހަރެން ކިތަންމެ ގިނަ އިރަކު މަޑު ކުރިޔަސް އަހަރެން ބަލާ އެންނާނެމީހަކު ނުހުންނާނެ ކަން އިނގޭތީ މުދައްރިސަށް ވަގަށް ފިލައިގެން ދަނީއެވެ. މިގޮތުގައި ދުވަސް ގަނޑެއް ހޭދަ ކުރަނިކޮށް މަންމަ އަހަރެން ގެންދިޔައެވެ.\nއަހަރެން ހީކުރީ އުފާވެރި ދުވަސްތަކެއް އަންހަނަށް ވެސް ލިބުނީއެވެ. ނަމަވެސް ކަން ދިމާވީ ހީކުރި ގޮތަކަށް ނޫނެވެ. މަންމަގެ ނުރުހުމުގެ ބަސްތައް އަހަންނަށް އަމާޒު ވާން ފެށިއެވެ. ބައްޕަ ދެކެ އަންނަ ރުޅި އަހަންނަށް ބާލަން ފެށިއެވެ. ރަނގަޅަށް ކުރެވޭ އެއްވެސް ކަމެއް ނޯވެއެވެ. ގޭން ބޭރަށް ލާފައި ހުންނަ ދުވަސްތައް ގިނަވިއެވެ. ހައި ހޫނު ކަމުގައި ކޮޓަރިން ބޭރުގައި އައްޓެއްގައި ނިދަން ޖެހޭ ރޭތަށް ގިނަވިއެވެ. ކިތަންމެ ބޯކޮށް ވާރޭ ވެހި ފިނި ވިޔަސް ގައިގާާ އަޅާލާނެ ރަޖާ ގަނޑެއް އަދި ބޯއަޅާލާނެ ބާލީހެއް އަހަންނަކަށް ނުލިބެއެވެ. އަހަރެން އަމިއްލަ ނަފްސު ދެކެ ރުޅި އަންނަން ފެށިއެވެ. ކުރާނީ ކީއްހެއެވެ. އެހީއެއް ވެދޭނެ މީހަކު ނެތެވެ. މިހެން އުޅެނިކޮށް ދޮންބައްޕަގެ ޖިންސީ ޝިކާރައަށް އަހަރެންވިއެވެ. އަހަރެން މިވާހަކަ އާއިލާ އާ ހިއްސާ ކުރުމުން މިވާހަކަ ޤަބޫލު ކުރާނެ މީހަކު ނެތެވެ. އެންމެވެސް ބުނީ އަހަރެން ގެއިން ނުކުންނަން ހެދި ދޮގެއް ކަމަށެވެ.\nއަހަރެން އަނެއްކާވެސް ބައްޕަ ގެޔަށް ބަދަލުވީމެވެ. ބައްޕަގެ ފަރާތުން ލޯތްބެއް އޯގާތެރި ކަމެއް ނެތަސް އަހަންނަސް މި ގޮތް ރަނގަޅުވީއެވެ. އަހަރެން ބޮޑު ވަމުން މިހާލުގައެވެ. ކާނެ އެއްޗެއް ލިބޭނީ ހިތައް އެރީ އާއެވެ. ހެޔޮ ހިތުން އަނގައި ބުނާ މީހަކު ނުހުރެއެވެ. ބޭނުން ކުރާނެ ޕްޑެއް ނުލިބިގެން ސްކޫލް ފާހަނައިގެ ޑަސްބިން ހާވައިގެން އުކާލާފައި ހުންނަ ޕެޑް ބޭނުން ކުރީމެވެ. އަހަރެއް ކިޔެވީ އޯލެވެލް އާ ހަމައަށެވެ. ނަތީޖާ ނުލިބެނީސް ވަޒީފާ އަކަށް ދާން ފެށިމެވެ. ކެފޭއެއްގެ ވެއިޓްރެސް އަކަށެވެ. ކިތަންމެ ދަށް ވަޒީފާ އެއް ނަމަވެސް އަހަރެން ބޭނުންވީ އަމިއްލަ އަށް ހަރަދުކޮށްގެން އުޅޭށެވެ. އުމުރުން 15 އަހަރުން ފެށިގެން އެކި އެކި ވަޒިފާތައް އަދާ ކުރިމެވެ. މިއަދު އަހަންނަކީ ސަރުކާރު ވަޒިފާ އެއް އަދާ ކުރަމުން އަންނަ ތުއްތު ކުއްޖެއްގެ މަންމައެކެވެ. އިރާދަކުރެއްވިއްޔާ އަހަރެން ހޭދަ ކުރަން ޖެހުނު ހިއްތަދިކަމެއް އަހަރެންގެ ތުއްތު ދަރިފުޅު ހޭދަ ކުރާކަށް ނުޖެހޭނެއެވެ. މިއަދުވެސް އަހަރެންގެ މާޒީ އަހަންނަށް އުނދަގު ކުރެއެވެ. އެތަށް ރެޔަކު އަދިވެސް ރޯން އޮންނަމެވެ. ރޭވެސް ހޭދަވި އެގޮތުގައެވެ. އެކަމަކު އަހަރެންގެ މޫނަކުން އެކަމެއް އަކަކަށް ވެސް ނުފެންނާނެއެވެ. އަހަންނަކީ ޑްރާމާ ކުއީން.\nހުސެން November 27, 2017\nމިއައް ވެސް ކިއަންވީ ވާހަކަ އޭ ތަ .. ހައިރާން ހީވޭ.. މި ޕެސެޖް އެއްނޫތަ.. އައި ކިއު ގެ .. ވާހަކަ އަކައް ވަރަށް އިންތިޒާރު ކުރަން ..ހީ އިސް ދި ބެސްޓް\nCharlie 💜 July 20, 2020\nDB July 27, 2020\nޥަރައް ރީތި މި ވާހަކަ😘


ލޯކަލް ކައުންސިލް2020 ޕީޕީއެމް ޕްރަމަރީ އަންނަ ހުކުރު ދުވަހު – Mikal News\nޕީޕީއެމް ޕްރަމަރީގައި ފުވައްމުލައް ސިޓީ މޭޔަރު ކަމަށް ވާދަކުރާ2ކެންޑިޑޭޓުން\nކުރިޔަށް އޮތް ލޯކަލް ކައުންސިލް އިންތިޚާބުގައި ޕީޕީއެމް ޓިކެޓްގައި ވާދަކުރަން ބޭނުންވާ މެންބަރުންނަށް މި ފެބުރުއަރީ މަހު7ވާ ހުކުރު ދުވަހުގައި ބާއްވަން ތައްޔާރުވަމުން އެބަދެއެވެ. ފުވައްމުަލއް ސިޓީގައި ވެސް މިޕްރަމަރީ ކުރިޔަށް ގެންދާނެކަމުގެ މައުލޫމާތު މިކަލް ނޫހަށް ލިބިފައިވެއެވެ.\nލޯކަލް ކައުންސިލް އިންތިޚބުގެ ޕީޕީއެމްގެ ޕްރަމަރީގައި ވޯޓުލެވޭނީ އެޕާޓީގެ މެމްބަރެއްގެ ގޮތުގައި ފާއިތުވި ޖެނުއަރީ މަހު 17 އާއި ހަަޔަށް ރަޖިސްޓްރީ ވެފައިވާ މެމްބަރުންނަށެއެވެ. ޕީޕީއެމް ޓިކެޓްގައި އިންތިޚާބުތަކުގައި ވާދަކުރުމަށް ޓިކެޓް ދިނުމުގައި ކުރިން އެޕާޓީން އިސްކަމެއް ދީފައިވަނީ އެޕާޓީން ކަނޑައަޅާ ޕޮއިންޓް ސިސްޓަމަކުންނެވެ. ނަމަވެސް މިފަހަރު އިންތިޚާބުގެ ޕްރަައިމަރީ ބާއްވާނެކަން ވަނީ ހާމަކޮށްފައެވެ.\nލޯކަލް ކައުންސިލްގެ ޕީޕީއެމް ޕްރަމަރީގައި ބާއްވާނެކަމަށް ވަނީ ފުވައްމުލައް ސިޓީ ދާއިރާ2(ހޯދަޑު/ ދަޑިމަގު) އާއި އަންހެންނުންނަށް ޚާއްސަ ކުރެވުނު ފުވައްމުލައް ސިޓީ4(ފުނާޑު/މިސްކިތްމަގު) ދާއިރާ އާއި، ފުވައްމުލައް ސިޓީ ދާއިރާ6(ދޫނޑިިގަން) އާއި ފުވައްމުލައް ސިޓީ މޭޔަރު ކަމަށެވެ.\nފުވައްމުލައް ސިޓީ މޭޔަރުކަމަށް ވާދަކުރުމަށް ޕީޕީއެމް ޕްރަމަރީގައި ވާދަކުރުމަށް ރަށުގެ ދެއަރިން ދެމީހުން ކެމްޕއެއިން ކުރަން ވަނީ ފަށާފައެވެ. އެއީ ރަށުގެ އުތުރު ސަރަހައްދު، ދަޑިމަގަށް ނިސްބަތްވާ ތޯރިގް (ޗެޓޫ) އާއި ކުރިން މެދު ދާއިރާގެ މަޖުލިސް ގޮނޑި ފުރުއްވި މިސްކިތްމަގު އަވަށް ނިސްބަތްވާ އަލީ ފަޒާދު (އަލިބެ) އެވެ.\nދެން ޕްރަމަރީ ބާއްވާނެކަމަށް ވަނީ ފުވައްމުލައް ސިޓ ދާއިރާ2އާއި ފުވައްމުލައް ސިޓީ ދާއިރާ4އާއި ފުވައްމުލައް ސިޓީ ދާއިރާ6ގައެވެ. އެއީ މި3ދާއިރާއަށް ވެސް 1 ކެންޑިޑޭޓަށް ވުރެ ގިނައިން ކުރިމަތިލާފައި ވެއެވެ. ޕީޕީއެމް ޕްރަމަރީގައި ވާދަކުރާ ފުވައްމުލައް ސިޓީގެ ކެންޑިޑޭޓުން ވަނީ އެކަން އިއުލާންކޮށްފައެވެ.\nޕީޕީއެމް ޓިކެޓަށް ވާދަކުރާ ފަރާތްތައް\nފުވައްމުލައް ސިޓީ ދާއިރާ 2، ފުވައްމުލަކު އިރު އުތުރު ދާއިރާ – ހޯދަޑުން އަބްދުﷲ ހަބީބު، ބެސްޓް އާއި، މުހައްމަދު ޝުޖާއު، ކުވޭތު އަދި ހަސަން އަބްދުﷲ، ކާމިނީގެ.\nފުވައްމުލައް ސިޓީ ދާއިރާ 5، ފުވައްމުލަކު އިރު އުތުރު ދާއިރާ – މުހައްމަދު އިސްމާއީލް (ކުރިން ސިއްޙީ ދާއިރާގައި ގިނަ ދުވަސްތަކެއް ވަންދެން އުޅުއްވި)\nޕީޕީއެމް ޕްރަމަރީގައި ފުވައްމުލައް ސިޓީ މޭޔަރު ކަމަށް ވާދަކުރާ2ކެންޑިޑޭޓުން ނާއި އުތުރު ދާއިރާތަކުގެ ކެންޑިޑޭޓުން\nފުވައްމުލައް ސިޓީ އަކީ ނިސްބަތުން ޕީޕީއެމްގެ ސަޕޯރޓަރުން ގިނަ ރަށެކެވެ. އެގޮތުން ސިޔާސި ޕާޓީތައް އުފެދުނު ފަހުން މިހާތަނަށް ރައްޔިތުންގެ މަޖުލީހުގެ ފުވައްމުލައް ސިޓީގެ ގިނަ ގޮނޑިތައް ކާމިޔާބުކޮށްފައި ވަނީ ޕީޕީއެމް އިންނެވެ. ނަމަވެސް އެންމެ ފަހުން ބޭއްވުނު ރައްޔިތުންގެ މަޖުލީހުގެ ފުވައްމުލައް ސިޓީގެ އެއްވެސް ގޮނޑިއެއް އެޕާޓީއަށް ލިބިފައެއް ނުވެއެވެ. އަދި ފާއިތުވި ކައުންސިލް އިންތިޚާބުތަކުގައި ވެސް ޕީޕީއެމަށްވުރެ ވާދަވެރި އެމްޑީޕީން ފުވައްމުލަކުގެ ގިނަ ގޮނޑިތަކެއް ކާމިޔާބުކޮށްފައި ވެއެވެ.\nފާއިތުވި2ސިޓީ ކައުންސިލް އިންތިޚާބާއި އަތޮޅު ކައުންސިލް އިންތިޚާބުގައި ވެސް ޕީޕީއެމްގެ މެމްބަރުން ކައުންސިލަށް ހޮވިފައި ވެއެވެ. ނަމަވެސް ޕީޕީއެމަށް މެޖޯރިޓީ ލިބިފައިވަނީ މަދު ކައުސިލެއްގައެވެ.\nގުޅުންހުރި މައުލޫތައް:ލޯކަލް ކައުންސިލް އިންތިޚާބު, ޕީޕީއެމް


ލޯބިން ބަލައި ބޮޑުކުރި އަންހެން ދަރިފުޅު، ދުނިޔޭގެ ދަހިވެތި ކަމުގަ ދިރޭ ޤަބުރުކަށް ހަދައިލާން ޖެހިލުން ނުވަނީ ކީއްވެ؟\nމުޖުތަމައުތަކުގައި ދިރޭ ޤަބުރުން ދަނީ އިތުރުވަމުންނެވެ. އިތުރުވަމުންދާ ދިރޭ ޤަބުރުގެ ތެރޭގައި ދެ ގޮތަކުން ދިރޭ ޤަބުރުންނަށް ބަދަލުވެއެވެ. އެއްގޮތަކީ އަންހެންކުދިން ބޮޑުވެ ތަޝައްރަފް ފުދުމުން ދުނިޔޭގެ އެދުމުގައި އަމިއްލަ އިޚްތިޔާރުގައި ދިރޭ ޤަބުރުންނަށް ބަދަލުވުމެވެ. ދެވަނަ ގޮތަކީ ނުހަނު ލޯބިން ގެންގުޅެ ބޮޑު ކުރުމަށްފަހު ވެސް ހަމަ ދުނިޔޭގެ ދަހިވެތިކަމުގައި، ދަރިން ދިރޭ ޤަބުރުންނަށް ބަދަލުކޮށްލުމެވެ. އެކުދިން ރޯ ރޮއިމާއި ކުރާ އާދޭހަށް ބަލައިލުމެއް ނެތިއެވެ.\nމިދައްކަނީ ހަމައެކަނި ދުނިޔޭގެ އުފަލާއި ތަނަވަސްކަމުގެ ދަހިވެތިކަމުގައި ކައިވެނިކުރުމުގެ ވާހަކައެވެ. އެފަދަ ކައިވެނިތަކުގެ ސަބަބުން އަންހެން ކުދިން ދުނިޔޭގައި ދިރި ތިބި ނަމަވެސް ތިބެނީ މަރުވެފައި ކަމަށް ބުނެވިދާނެއެވެ. ﷲ ތަޢާލާ އެޅުއްވެވި ފުރާނައިގެ އަދަދު ހަމަނުވާތީ އަދި ހިނަވައި ކަފުން ނުކުރި ނަމަވެސް އެކުދިންގެ ޙަޔާތް ވަނީ މަރުވެ ކަފުން ކުރެވިފައެވެ. ދިރިއުޅެމުން ގެންދަނީ މަރުވުމުން ކަފުންކޮށް ލަޅުލާފައިވާ ޤަބުރެއް ފަދައިންނެވެ.\nމީގެ ކުރިން މި މައުޟޫޢުގައި ދިން ދަރުސް އާއި ގުޅިގެން ބައެއް މީހުން ސުވާލުތައް ފޮނުވާފައިވާތީ ބުނަމެވެ. މައިން ބަފައިންނަކީ ދަރިންނަށް ހެޔޮ އެދޭ ބައަކު ނަމަ ބޭނުންވާނީ ދަރިންނަށް އުފާވެރިކަން ހޯދައި ދިނުމެވެ. ކޮންމެހެން ގިނަ ފައިސާތަކެއް ހޯދައި ދިނުމެއް ނޫނެވެ.\nޔަޤީންކަމާއިއެކު ބުނަމެވެ. ހަމައެކަނި ތަނަވަސްކަމާއި ގުޅުވައިގެން ކުރެވޭ ކައިވެންޏަކުން އަންހެނަކަށް ލިބޭނެ އެއްވެސް ފައިދާއެއް ނުއޮންނާނެއެވެ. ތިމާގެ ފިރިމީހާއަކީ މުއްސަންޖެއް ކަމަ ބުނެލެވުމަކީ ހިތްހަމަޖެހުމެއް ކަމަށްވާނަމަ އެ ހިތްހަމަޖެހުން ހޯދިދާނެއެވެ. ހަމައެއާއިއެކު ފަހަތުން އަންނަ މީހާ "ތިބާގެ ފިރިމީހާ" މިވެނިކަމެއް ކޮށްފި ކަމަށް ބުނެ ދައްކާ ވާހަކަތަކުން ދައްކަން ޖެހޭނެ ލަދުވެސް އެހައިމެ ބޮޑުވާނެއެވެ.\nމިހެން މިބުނާ ފުރަތަމަ ސަބަބަކީ ތިމާއަށް ﷲ ތަނަވަސްކަން ދެއްވެވުމުން އެއަށް ދަހިވެތިވެ ޖާހިލުކަން ކުރިއަށް ނެރޭ މީހާ ވެގެންދާނީ އެންމެ ދަހިވެތި މީހުންގެ ތެރެއިންނެވެ. ފައިސާ ލިބުމުން ޖާހިލުވުމަކީ މުދަލާއިމެދު އަމަލުކުރަން ﷲ ތަޢާލާ އެންގެވި ގޮތަށް އަމަލު ނުކުރުމެވެ. އަދިވެސް އިތުރުކުރަން ގަދައަޅައި މަސައްކަތްކުރާ މީހަކަށް ވުމެވެ. އެހިސާބުން އެނގިގެން އެދަނީ ތިމާގެ ހިތުގައި ﷲ ތަޢާލާއަށް އެއްވެސް ލޯތްބެއް ނެތްކަމެވެ. އެއްވެސް ކިޔަމަންތެރިކަމެއް ނެތްކަމެވެ.\nކުޑަކުޑަ މިސާލެއް ބުނެލާނަމެވެ. މީހަކު ތިބާގެ އަތަށް 100000 ޑޮލަރު ދީފައި މިބުނަނީ މިއިން ކޮންމެވެސް މިންވަރެއް ޞަދަޤާތްކޮށްލާށެވެ. ބާކީ ހުރި ފައިސާ ތިބާ ބޭނުންކުރާށެވެ. ނަމަވެސް ތިބާގެ ދަހިވެތިކަން ބޮޑުކަމުން އެންމެ ޑޮލަރެއްވެސް ޞަދަޤާތެއް ނުކުރެއެވެ. އަދި މުޅި ދުވަހު މަސައްކަތްކުރަނީ އެ 100000 ޑޮލަރަށް ކޮންމެވެސް މިންވަރެއް އިތުރުކުރެވޭތޯއެވެ. ނިކަން ބުނެބަލާށެވެ! އެފަދަ މީހާގެ ހިތުގައި ﷲ ތަޢާލާއަށް އެއްވެސް ބިރުވެތިކަމެއް އޮންނާނެ ހެއްޔެވެ؟ ﷲ ތަޢާލާއަށް އެއްވެސް ލޯތްބެއް އޮތް މީހަކު އެފަދައިން ކަންކަން ކުރާނެ ހެއްޔެވެ؟\nﷲ ތައާލާއަށް ބިރުވެތި ނުވާ މީހުންގެ ހިތުގައި އަދި އެމީހެއްގެ ހިތުގައި ﷲ ތަޢާލާއަށް އެއްވެސް ލޯތްބެއް ނެތް މީހުންގެ ހިތުގައި އެމީހެއްގެ އަނބިދަރިންނަށް އޮންނާނީ ކޮން ލޯތްބެއް ހެއްޔެވެ؟ އެފަދަ މީހުންނާއި ކައިވެނިކުރުމަށްފަހު ގޭގައި ރޮއިރޮއި އިންނަން ޖެހެނީ މިސަބަބުތަކަށްޓަކައެވެ. ފިރިމީހާގެ ކުރިމަތީގައި ހުރިހާވެސް އެއްޗަކީ ފައިސާ ކަމަށް ވުމުން އަނބިދަރިންނަށް އެއްވެސް މަޤާމެއް ފިރިމީހާގެ ހިތުގައި ނުއޮންނާތީއެވެ.\nމިހުރިހާ ކަންކަމަށް ވިސްނުމަށްފަހު ނިކަން ބުނެބަލާށެވެ! ހަމައެކަނި ތަނަވަސްކަމުގެ ބޭނުމުގައި ދަރިން ކައިވެނި ކުރުވުމަކީ އެދަރިން ދިރިތިއްބައި މެރުން ފަދަ ކަމެއް ނޫން ހެއްޔެވެ؟ ދިރިތި ތިއްބައި މެރުން ކަމަށް މިބުނަނީ އެކުދިން ރޫޙީ ގޮތުން މަރުނުވެ ދިރިތިބޭތީއެވެ. ނަމަވެސް ދިރިއުޅެންޖެހިފައި އޮންނަނީ އެއްވެސް ދިރުމެއް ނެތް، މަރުވެފައިވާ މީހެއް ފަދައިން ކަމުގައިވާތީއެވެ!\nހިތާމައަކީ މިއިން އެއްވެސް ކަމަކަށް ނުވިސްނައި އަންހެނުން އަމިއްލައަށްވެސް ތަނަވަސްކަމުގެ ދަހިވެތިކަމުގައި ކައިވެނިކުރާ ކަމެވެ. އަދި ޢާއިލާތަކުންވެސް ތަނަވަސްކަމުގެ ދަހިވެތިކަމުގައި އެމީހުންގެ ދަރިން އެފަދަ ކައިވެނިތައް ކުރުވާ ކަމެވެ. މަސައްކަތްކުރަންވީ މަރުވެފައިވާ ދިރިއުޅުމެއް އުޅެން ދުނިޔޭގައި ހުންނަން ޖެހޭ މީހަކަށް ނުވުމަށެވެ. އަދި އެފަދަ އަދަބެއް ތިމާގެ ދަރިންނަށް ނުދިނުމަށެވެ.\nމައިން ބަފައިން އަބަދުވެސް ވާންޖެހޭނީ ދަރިންނަށް ޙަޤީޤީ އުފައުވެރިކަމާއި ހިތް ހަމަޖެހުން ހޯދައިދޭން މަސައްކަތްކުރާ ބައަކަށެވެ. ދަރުސް ފަށަމުން ބުނި ފަދައިން އަމިއްލަ ދަރިން ދިރިތިއްބައި ޤަބުރުންނަށް ބަދަލުކުރާ ބައަކަށް ނޫނެވެ.\nފުރިހަމަގޮތުގަ ނަމާދުކުރަންވެސް، ފާފަކުރުން ހުއްޓާލަންވެސް ކުރަން އޮތް ޢަމަލު-\nއެންމެ ދުވަހަކު އަނބިމީހާ "ރެސްޓްކޮށްލީމާ" ފިރިމީހާ ކަޅިހުއްޓޭވަރުވޭ!\nތިބާގެ އުނިސިފަތައް މީސްތަކުންގެ ކުރިމަތީގަ ﷲ ތަޢާލާ ފޮރުއްވަވައިދެއްވާނެ މީހަކަށްވެވޭނެ މަގު: މުފްތީ މެންކް\nކަހްފު ސޫރަތުގެ ފުރަތަމަ އަދި އެންމެ ފަހު ދިހަ އާޔަތް ހިތުދަސްނުކޮށް އިސްލާމް ދީނުގަ ސާބިތުވެ ހުރުން އުނަދަގޫ ކަމަކަށްވެއްޖެ!\nﷲގެ ޙަޟްރަތަށް ދާއިރު ގެންދަން ޖެހޭ3ލަގެޖުން 1 ލަގެޖަކީ ކައިވެނިކަން އެނގޭ ހެއްޔެވެ؟\nއަނެއްކާވެސް މިވަނީ ކޮފީ މޫސުން ފެށިފަ- ވިސްނާލަންޖެހޭ އެންމެ މުހިންމު ކަންތައް-!


City ge huvafen bilaahakah, Europe ge champion kan Chelsea ah - Hali News\nޗެލްސީ ކުޅުންތެރިންް ޗެމްޕިއަންސް ލީގް ތައްޓާއެކު.\nސިޓީގެ ހުވަފެން ބިލާހަކަށް، ޔޫރަޕުގެ ޗެމްޕިއަންކަން ޗެލްސީއަށް\n30 May 2021, 11:56\nޔުއެފާ ޗެމްޕިއަންސް ލީގް ތަށި ފުރަތަމަ ފަހަރަށް ކާމިޔާބު ކުރުމުގެ ހުވަފެންތައް ދެކެމުން ދިޔަ ކޯޗް ޕެޕް ގާޑިއޯލާގެ މެންޗެސްޓަރ ސިޓީގެ މައްޗަށް 0-1 އިން ފައިނަލުގައި ކުރި ހޯދައި ޗެލްސީން ޔޫރަޕުގެ ޗެމްޕިއަންކަން ރޭ ހޯދައިފިއެވެ.\nޕޯޗުގަލްގެ ޕޯޓޯގެ އެސްޓާޑިއޯ ޑޯ ޑްރަގާއޯ ސްޓޭޑިއަމްގައި ކުޅުނު މިމެޗުގައި ފެނިގެންދިޔަ ހަމައެކަނި ލަނޑު ފުރަތަމަ ހާފުގެ 42 ވަނަ މިނެޓުގައި ކާމިޔާބު ކުރީ މިސީޒަނުގައި ޖަރުމަނުގެ ބަޔާލެވަކޫސަނުން 62 މިލިޔަން ޕައުންޑަށް ގެނައި މިޑްފީލްޑަރު ކައި ހަވާޓްޒް،21، އެވެ. ހަވާޓްޒް މިލަނޑު ޖެހީ ހައިލަނުގައި ކުޅެމުންދިޔަ މެން.ސިޓީގެ ޑިފެންސަށް ހެދުނު ގޯހެއްގެ ފައިދާ ނަގައި ދެޑިފެންޑަރުންގެ ދޭތެރެއިން ބޯޅަ ހިފައިގެން ދެމިގަނެ އޭރިޔާގެ ރޮނގުމަތިން ކަހަލަ ގޮތަކަށް ކީޕަރު އޭމަސަން ކައިރިން ނައްޓާލުމަށްފަހު މަޑުމަޑުން ގޯލުގެ މެދަށް ބޯޅަ ފޮނުވާލައިގެންނެވެ. ދެވަނަ ހާފުގައި މެޗް ކޮންޓްރޯލްކޮށް ނަތީޖާ ހަމަހަމަ ކުރުމަށް މަސައްކަތް ކުރަމުންދިޔަ މެން.ސިޓީއަށް އެންމެ ބޮޑަށް މައްސަލަ ދިމާވީ މެދުތެރޭގެ މައިތަނބު ކެވިން ޑިބްރޭނާއަށް ދެވަނަ ހާފުގެ ކުރީކޮޅު އަނިޔާވެ ބާލަން ޖެހުމުންނެވެ. އޭގެ ކުރިން ފުރަތަމަ ހާފް ނިމުމަކާ ގާތް ވެފައި ވަނިކޮށް ޗެލްސީގެ ތަޖުރިބާކާރު ޑިފެންޑަރު ތިއާގޯ ސިލްވާއަށް އަނިޔާ ވެގެން ބާލަން ޖެހުނެވެ.\nފައިނަލަށް މެން.ސިޓީން ނެރުނު ފުރަތަމަ އެގާރައިގައި ޑިފެންސިވް މިޑްފީލްޑަރަށް އާންމުކޮށް މެން.ސިޓީން ކުޅުވާ ފެނާންޑީނިއޯ އާއި ރޮޑްރީގެ ބަދަލުގައި ބާނާޑޯ ސިލްވާ ހިމަނާފައި ވުމުންނާއި މިފަހުން އެކަށީގެންވާ ކުޅުމެއް ދެއްކިފައި ނުވާ ވިންގަރ ރަހީމް ސްޓަރލިން ހިމެނުމުން ގިބަޔަކަށް ހައިރާންކަން ލިބުނެވެ. ޗެލްސީން ނެރެފައިވާ ފުރަތަމަ އެގާރައިގައި ހިމަނާފައި ވަނީ މެން.ސިޓީގެ މައްޗަށް އެންމެފަހުން އެފްއޭ ކަޕް ސެމީފައިނަލުގަޔާއި އިނގިރޭސި ޕްރިމިއަރ ލީގުގައި ކުރި ހޯދި ފުރަތަމަ އެގާރައެވެ.\nމިމެޗުގެ ތަރިޔަކަށް އަދި މިފަހަރު ޗެމްޕިއަންސް ލީގުގެ ތަރިޔަކަށް ވެގެންދިޔައީ ޗެލްސީގެ ފްރާންސް މިޑްފީލްޑަރު އެންގްލޯ ކަންޓޭއެވެ. ފައިނަލް މެޗް ކުޅެމުންދިޔަ ވަގުތު މެން.ސިޓީންގެ ޓްވިޓާ އެކަންއުންޓުން ވަނީ ކަންޓޭއަށް ތައުރީފްކޮށް ޓްވީޓެއްވެސް ކޮށްފައެވެ. "ނަތީޖާ ހަމަހަމަ ކުރެވޭނީ ކަންޓޭ ފަހަނައަޅައި ދެވިގެން" މެން.ސިޓީގެ ޓްވިޓޫގައި ބުނެފައިވެއެވެ. މެޗުގެ ފެށިގެން ނިމެންދެން ކަންޓޭ ފެނުނީ މެން.ސިޓީއިން އުފައްދަން މަސައްކަތް ކުރި ކޮންމެ ހަމަލާއެއް ހުއްޓުވުމަށާއި ޗެލްސީން އުފައްދަން މަސައްކަތް ކުރި ކޮންމެ ހަމަލާއެއް އުފެއްދުމަށްޓަކައި ބޯޅައާއެކު ކުރިއަށް އަރާ މަންޒަރެވެ.\nމިއީ ޗެލްސީން ޗެމްޕިއަންސް ލީގް ކާމިޔާބު ކުރި ދެވަނަ ފަހަރެވެ. އަދި ޔޫރަޕުގެ4ވަނަ ތައްޓެވެ. މީގެ ކުރިން ޗެލްސީން ވަނީ ޔުރޮޕާ ލީގްވެސް2ފަހަރު ކާމިޔާބު ކޮށްފައެވެ. އަނެއްކޮޅުން މިއީ މެން.ސިޓީ ޔޫރަޕުގެ ފައިނަލެއްގައި ކުޅުނު ފުރަތަމަ ފަހަރެވެ. އަދި މިއީ މެން.ސިޓީ މިސީޒަނުގައި ޗެލްސީ އަތުން ޖެހިޖެހިގެން ބަލިވި ތިންވަނަ ފަހަރެވެ. ސިޓީގެ ކޯޗް ގާޑިއޯލާގެ ކޯޗިން ކެރިޔަރުގައި އެންމެ ގިނަފަހަރު (8 ފަހަރު) ބަލިވެފައި ވަނީވެސް ޗެލްސީ އަތުންކަން ފާހަގަ ކޮށްލެވެއެވެ.\nޗެލްސީއިން ޗެމްޕިއަންސް ލީގް ކާމިޔާބު ކުރުމުން އެންމެ ބޮޑު އުފަލެއް ލިބިފައި ވަނީ ކޯޗް ތޯމަސް ޓުޗެލްއަށެވެ. މިދިޔަ ސީޒަނުގައި ޕީއެސްޖީ ގޮވައިގެން ޗެމްޕިއަންސް ލީގް ފައިނަލަށް ނުކުމެ ބަޔާން މިޔުނިކް އަތުންވީ ބައްޔެވެ. އަދި މިސީޒަނުގެ ކުރީކޮޅު ޕީއެސްޖީގެ ނަތީޖާތައް ދައްވުމުގެ ސަބަބުން އެކްލަބުން ޓުޗެލް މަގާމުން ވަކިކުރިއެވެ. ޗެލްސީގެ ކޯޗްކަން ޓުޗެލްއާ ހަވާލު ކުރީ، ސީޒަނުގެ ކުރީކޮޅު ފްރޭންކް ލަމްޕާޑުގެ އިރުޝާދުގެ ދަށުން ޗެލްސީއަށް އެދެވޭ ނަތީޖާތަކެއް ނެރެވެމުން ނުދިޔުމުގެ ސަބަބުންވެ.


UN Ge Sulha Balahahtaa Fauju Thakah Covishied Ge2Lakka Dose Dhenee - Vaguthu\nއދ. ގެ ސުލްހަ ބަލަހައްޓާ ފައުޖުތަކަށް ކޮވިޝީލްޑްގެ ދެ ލައްކަ ޑޯޒް ދެނީ\nކޮވިޑް-19 އިން ރައްކާތެރިވުމަށް އިންޑިއާގައި އުފައްދާފައިވާ ވެކްސިންގެ 200,000 ޑޯޒު، ޔުނައިޓެޑް ނޭޝަންސް (ޔޫއެން)ގެ ސުލްހަ ބަލަހައްޓާ ފައުޖުތަކަށް ހަދިޔާ ކުރުމަށް އެ ގައުމުން ނިންމައިފިއެވެ.\nޔޫއެންއަށް އެގައުމުގެ ވެކްސިން ހަދިޔާ ކުރުމަށް ނިންމާފައިވާކަން އިއުލާނު ކޮށްފައިވަނީ އިންޑިއާއިން ޔޫއެން އަށް ކަނޑައަޅުއްވާފައި ހުންނަވާ ސަފީ ޓިރުމުރްތީގެ ނަން ހިމަނުއްވައި އެގައުމުގެ އެކްސްޓާނަލް އެފެއާޒް މިނިސްޓަރ ޑރ. ސުބްރަމާނިއަމް ޖައިޝަންކަރު ކުރެއްވި ޓުވިޓެއްގައެވެ.\nޖައިޝަންކަރު ކުރެއްވި ޓުވިޓުގައި ބުނެފައިވަނީ ޔޫއެންއިން މަސައްކަތް ކުރައްވަމުން ގެންދަވަނީ ނާޒުކު ހާލަތެއްގައި ކަމަށާއި އެހެން ކަމުން އެ ޖަމްއިއްޔާއަށް ވެކްސިންގެ 200,000 ޑޯޒު ދޭން ނިންމާފައިވާ ކަމަށެވެ. އަދި އެގައުމުގެ ރައީސް ކުރައްވަމުން ގެންދަވާ ބުރަ މަސައްކަތް ފާހަގަ ކޮށް އެއީ ކޮވިޑް-19ގެ ހާލަތުން އެގައު އަރައިގަންނާނެ ވަގުތު ކަމަށް އޭނާ ފާހަގަ ކުރެއްވިއެވެ.\n"ނާޒުކު ހާލަތުގައި މަސައްކަތް ކުރަމުން އަންނަ ސުލްހައަށް މަސައްކަތް ކުރާ ޖަމްއިއްޔާ ޔުނައިޓެޑް ނޭޝަންސްއަށް ހަދިޔާއެއްގެ ގޮތުން 200,000 ވެކްސިޒް ޑޯޒު ދިނުމަށް ނިންމައިފިން" ޖައިޝަންކަރު ބުންޏެވެ.\nޔޫއެންއަށް ވެކްސިންގެ 200,000 ޑޯޒު ދޭން ނިންމި ނަމަވެސް ވެކްސިން އެ ޖަމްއިއްޔާއާއި ހަމައަށް ފޯރުކޮށްދެވޭނެ ވަކި ތާރީއެއް ޖައިޝަންކަރު ހާމަ ކޮށްފައެއް ނުވެއެވެ.\nއޭނާ އިތުރަށް ބުނީ، އެގައުމުގެ ސަރުކާރާއި، ދުނިޔޭގެ ސިއްހަތު ޖަމްއިއްޔާއާއި ގުޅިގެން ވެކްސިންގެ ކަންކަން ކުރަމުން އަންނަ ކަމަށާއި އެކަމުގެ ހެއްކެއްގެ ގޮތުން އެގައުމުގެ އެހީތެރިކަމާއި އެކީ ސާކް ކޮވިޑް-19 އެމަޖެންސީ ފަންޑަށްވެސް ކުރިއެރުންތަކެއް ލިބިފައިވާ ކަމަށެވެ.


Rohingya refugeenah Bangladesh gai dhen jaagaeh neii - The Press\nރޯހިންޏާ ރެފިއުޖީންނަށް ބަންގްލަދޭޝްގައި ދެން ޖާގައެއް ނެތް!\nއައިޝާ ރީމާ 11 July 2019, 09:54\nމިޔަންމާ އަސްކަރިއްޔާގެ ސިފައިންގެ މީހަކު ފޯރިމަރަނީ/ފޮޓޯ: އޭޕީ\nމިޔަންމާގައި ހިންގަމުން ދިޔަ ހަމަނުޖެހުންތަކާ ގުޅިގެން ބަންގްލަދޭޝް އަށް އެތެރެވެގެން އުޅޭ ރޯހިންޏާ ދަރިކޮޅުގެ ރެފިއުޖީންނަށް މުއްދަތެއް ނެތް ގޮތަށް ހިދުމަތް ދެމުން ދިއުމުގެ ގާބިލުކަމެއް ބަންގްލަދޭޝްއަށް ލިބިފައި ނުވާކަމަށް އދގެ ކުރީގެ ސެކްރެޓަރީ ޖެނެރަލް ބަން ކީ-މޫން ވިދާޅުވެއްޖެއެވެ.\nބަން ވިދާޅުވީ ރޯހިންޏާ ރެފިއުޖީންނަށް ހިދުމަތް ކުރުމުގައި ދެމި އޮތް ބަންގްލަދޭޝް މިހާރު އޮތީ "ވަރުބަލި" ވެފައި ކަމަށެވެ.\nމިޔަންމާގެ އާބާދީއާއި އަޅާ ބަލާއިރު ބައި މަދު މީސްކޮޅެއްގެ ގޮތުގައި އޮތް ރޯހިންޏާ ދަރިކޮޅުގެ މުސްލިމުންނާ ދެކޮޅަށް މިޔަންމާގެ އަސްކަރިއްޔާއިން 2017 ވަނަ އަހަރުގެ އޯގަސްޓް މަހު ހިންގި ލާއިންސާނީ ޖަރީމާތަކަކީ، އދއިން ސިފަކުރާ ގޮތުގައި "ޤަތުލުއާންމެއްގެ ނިޔަތުގައި" ހިންގި ޖަރީމާތަކެކެވެ. މި ހަމަނުޖެހުންތަކުން ސަލާމަތްވުމަށް 900000 މީހުންވަނީ ރެފިއުޖީންގެ ގޮތުގައި ބަންގްލަދޭޝްއަށް އެތެރެވެފައެވެ.\nރޯހިންޏާ ރެފިއުޖީން ބަންގްލަދޭޝްގައި ދިރިއުޅެމުންދަނީ ކޮކްސް ބާޒާރު ސަރަހައްދުގައި ޖަހާފައިވާ ޖިފުޓިތަކެއްގައެވެ. ބަން ވަނީ މި ސަރަހައްދަށް ޒިޔާރަތްކުރައްވާ، ރޯހިންޏާ ދަރިކޮޅުގެ ރެފިއުޖީންގެ ހާލު ބައްލަވާލައްވާފައެވެ.\nބަންގްލަދޭޝްގައި ތިބި ރޯހިންޏާ ރެފިއުޖީން އަނބުރާ ގައުމަށް ގެންދިއުމުގެ އެއްބަސްވުން އެކުލަވާލާފައި ވީ ނަމަވެސް، އެކަން ތަންފީޒުކުރުމަށް މިޔަންމާގެ ސަރުކާރުން އެކަށީގެންވާ ގޮތެއްގައި ފިޔަވަޅުތަކެއް އަޅަމުން ނުދާކަން ބަން ވަނީ ފާހަގަކުރައްވާފައެވެ.\nކަންމިހެން އޮތްއިރު، ދިގު މުއްދަތަކަށް ރެފިއުޖީންނަށް ހިދުމަތް ކުރުމުގެ ގާބިލުކަން ބަންގްލަދޭޝްގެ ކިބާގައި ނެތްކަންވެސް ބަން ވަނީ ފާހަގަކުރައްވާފައެވެ.\n"ފޯސް މައިގްރޭޝަން އޮފް ރޯހިންޏާ: ދި އަންޓޯލްޑް އެކްސްޕީރިއަންސް"ގެ ނަމުގައި އެކުލަވާލަފައިވާ ރިޕޯޓް ބުނާ ގޮތުގައި 2017 ވަނަ އަހަރުގެ ޖަރީމާތަކުގައި މިޔަންމާ ސަރުކާރުން ވަނީ ރޯހިންޏާ ދަރިކޮޅުގެ 34000 މީހަކު ދިރިހުއްޓާ އަލިފާނަށްލާ އަންދާލާފައެވެ. 114000 މީހެއްގެ ގައިގައި ތަޅާ އަނިޔާކޮށްފައިވާއިރު، މިޔަންމާގެ ފުލުހުންނާއި ސިފައިން ހިންގި ރޭޕްގެ އަމަލުތަކުގެ ޝިކާރައަކަށްވީ އަންހެން ކުދިންނާ ބޮޑެތި އަންހެނުންގެ އަދަދުގެ 18000 އަށް އަރައެވެ.\nބަންގްލަދޭޝްއިންވެސް ވަނީ ރޯހިންޏާ ދަރިކޮޅުގެ އިތުރު ރެފިއުޖީންތަކަކަށް އެގައުމުން ފުރުސަތު ދެވެން ނެތްކަން އދއަށް އަންގާފައެވެ.\nއިތުރު ލިޔުންތައް ބަންގަލަދޭޝް ދުނިޔެ


FA Cup: Arsenal keti iru, fahu vaguthu Manchester City molhuvejje | Mihaaru\nއާސެނަލް ކެޓިއިރު، ފަހު ވަގުތު ސިޓީ މޮޅުވެއްޖެ\nސިޓީގެ ފޯޑެން (މ) ޗެލްޓްނަމް ގޯލަށް ބޯޅަ ފޮނުވާލަނީ.-- ފޮޓޯ: އޭއެފްޕީ\n24 ޖެނުއަރީ 2021 - 08:53\nލަންޑަން (ޖެނުއަރީ 24) - އިނގިރޭސި އެފްއޭ ކަޕްގެ ހަތަރު ވަނަ ބުރުގައި ރޭ ސައުތެމްޓަން އަތުން 1-0 އިން ބަލިވެ އެންމެ ފަހުގެ ޗެމްޕިއަން އާސެނަލް މުބާރާތުން ކެޓިއިރު، ހަތަރު ވަނަ ޑިވިޝަންގެ ޗެލްޓްނަމް ޓައުން އަތުން ފަހު ވަގުތު 3-1 އިން މެންޗެސްޓާ ސިޓީ މޮޅުވެއްޖެ އެވެ.\nސައުތެމްޓަން ދަނޑުގައި ރޭ ކުޅުނު މެޗުގައި ފެނިގެންދިޔަ ހަަމައެކަނި ގޯލަކީ މެޗުގެ 24 ވަނަ މިނިޓްގައި އާސެނަލްގެ ބްރެޒިލް ޑިފެންޑަރު ގަބްރިއެލް މަގަޅާއެސް އަތުން ބައިކޮޅަށް ވަން ގޯލެކެވެ. ސައުތެމްޓަންގެ ކައިލް ވޯކާ-ޕީޓާސް ނަގައިދިން ބޯޅަ ދިފާއުކުރަން އުޅުމުގެ ތެރޭގައި ގަބްރިއެލް ފައިގައި ޖެހިފައި ބޯޅަ އަމާޒުވީ ގޯލުގެ ދުރު ކަނަށެވެ.\nއާސެނަލަށް އެއްވަރުކޮށްދޭން ދެ ވަނަ ހާފްގައި ޒުވާން ފޯވާޑް އެޑީ އެންކެޓިއޭ ފޮނުވާލި ބޯޅަ ސައުތެމްޓަންގެ ކީޕަރު ފްރޭޒާ ފޮސްޓާ ވަނީ މަތަކޮށްފަ އެވެ. މިއީ އެންމެ ފަހުން އާސެނަލް ކުޅުނު ހަތް މެޗުގެ ތެރެއިން ބަލިވި ފުރަތަމަ ފަހަރެވެ. ފަސް ވަަނަ ބުރުގައި ސައުތެމްޓަން ކުޅޭނީ ވުލްވްސްއާ ދެކޮޅަށެވެ.\nގިނަ ބަަދަލުތަކާ އެކު ރޭގެ މެޗަށް ނުކުތް ސިޓީ ޓީމުން ފުރަތަމަ ހާފުގައި ލަނޑުޖަހަން ކުރި މަސައްކަތް ކާމިޔާބެއްނުވި އެވެ. ދެ ވަނަ ހާފްގެ ކުޅުން ފެށިގެން 13 މިނިޓް ތެރޭ ޗެލްޓްނަމް އިން ވަނީ ލީޑުނަގައި ސިޓީ ހާސްކޮށްލައިފަ އެވެ. މެޗުގެ 58 ވަނަ މިނިޓްގައި ޗެލްޓްނަމްގެ ދިގު އެއްލުމަކުން އޭރިއާތެރެއިން ލިބުނު ބޯޅަ އަލްފީ މޭ ވަނީ ގޯލުގެ މަތީ ކަނަށް އަމާޒުކޮށްލައިފަ އެވެ.\nޗެލްޓްނަމް އިން ލީޑުނެގުމާ އެކު ސިޓީން ވަނީ ތިން ބަދަލެއްކޮށްފަ އެވެ. ރުބެން ޑިއާސް، އިލްކާއި ގުންޑޮގާން އަދި ޔާއޯ ކަންސެލޯ ވަނީ ކުޅެން އަރުވައިފަ އެވެ. ސިޓީން ލަނޑު ޖަހަން ކުރި މަސައްކަތް ކާމިޔާބުވީ މެޗު ނިމެން ނުވަ މިނިޓަށް ވެފައި ހުއްޓަ އެވެ. ކަންސޭލޯ ނަގައިދިން ހުރަހަކުން މެޗުގެ 81 ވަނަ މިނިޓްގައި ސިޓީ އަށް އެއްވަރުކޮށްދިނީ ފިލް ފޯޑެން އެވެ. އޭގެ ތިން މިނިޓްް ފަހުން ފެނާންޑީނިއޯ ހުސްކޮށްލާފައި ދިން ބޯޅައަކުން ގަބްރިއެލް ޖީސޫސް ވަނީ ސިޓީ އަށް ލީޑުނަގައިދީފަ އެވެ. އިތުރު ވަގުތުގައި ގުންޑޮގާން ތަނަވަސްކޮށްދިން ފުރުސަތެއްގައި ސިޓީގެ ފަހު ގޯލު ޖެހީ ފެރާން ޓޮރޭޒް އެވެ.\nސިޓީން ފަސް ވަނަ ބުރުގައި ނުކުންނާނީ ރޭ ނޮޓިންހަމް ފޮރެސްޓް އަތުން 5-1 އިން މޮޅުވި ސްވަންސީ ސިޓީއާ ދެކޮޅަށެވެ. ރޭ ވެސްޓް ހޭމް އިން 4-0 އިން ޑޮންކާސްޓާ ރޯވާސް ބަލިކުރިއިރު، ބްލެކްޕޫލް އަތުން ބްރައިޓަން މޮލުވީ 2-1 އިންނެވެ.\nއިނގިރޭސި އެފްއޭ ކަޕް މެންޗެސްޓާ ސިޓީ އާސެނަލް


ކެމްޕޭން –3– RIKAZStudio\nކެމްޕޭން – 3\n06/08/2017 06/08/2017 ރަން ގަލަން ކެމްޕޭން\nސަމާލުކަމަށް: މި ވާހަކައިގެ ބައެއް ނުވަތަ މުޅި ވާހަކަ ފޮޓޯކޮޕީ ހަދައިގެން، ޗާޕްކޮށްގެން، އިލެކްޓްރޯނިކު ގޮތުން ނުވަތަ އެނޫން ގޮތެއްގައިވެސް، ލިއުނު ފަރާތުގެ (ޑރ. މުޞްޠަފާ ލުޠުފީގެ) ހުއްދައަކާ ނުލައި ވިޔަފާރީގެ އެއްވެސް ކަމެއްގައި ބޭނުންކުރުމަކީ ހުއްދަކަމެއް ނޫނެވެ. މުނިއަވަސް ގައި މި ވާހަކަ ޝާއިޢު ކުރަމުން މިގެންދަނީ ލިޔުންތެރިޔާ ގެ ހުއްދައާއި އެކުގައެވެ.\nވަސީމު ހައްޔަރުކުރި ދުވަހުގެ ދެދުވަސްކުރިން ވަސީމު ކަނޑު އަޑީގައި އޮއްވާ ވަސީމުގެ ވަށައިގެން މިއަރު ދުރުދުރުން ދެ ބުރެއް އަޅައިލި އެވެ. ވަސީމުގެ ކެމެރާ ހުރީ މިއަރަށް ފޯކަސް ކޮށްފަ އެވެ. ވަސީމު މިޔަރު ދެކެ ބިރެއް ނުގަނެއެވެ. ކުޑަ އިރުއްސުރެން ކަނޑުގެ އަޑިއަށް ފީނާ ފީނާ އޭނާ ވަނީ ކަނޑު އަޑީގެ ދިރުންތަކާއި ވަރަށް ބޮޑަށް ގުޅިފަ އެވެ. އޭނާ ވަނީ އެ ދިރުންތަކަށް ހޭޏިފަ އެވެ. މަސްތަކުގެ ތެރެއިން ވަސީމު އެންމެ ގަޔާވާ މަހަކީ މިޔަރެވެ. އެސޮރުމެން އިންސާނުންނަށް ވުރެން ދޮއްޓެވެ. މިޔަރު ދުނިޔޭގައި އުޅޭތާ މިހާރު ތިންސަތޭކަ ފަންސާސް މިލިޔަން އަހަރު ވެއްޖެ އެވެ. މި ދިގު މުއްދަތުގެ ތެރޭގައި ފުރިހަމަވަމުންގޮސް މިޔަރުވަނީ ވަރަށް ފުރިހަމަ ވެފަ އެވެ. އިހުސާސް ކުރުމުގެ ހިއްސު ވަނީ ވަރަށް ބޮޑަށް ތަރައްޤީވެފަ އެވެ. އެއް ކިލޯމީޓަރުގެ ސަރަހައްދުގެ ދުރުމިނުން މިޔަރަށް އަޑު އިވެއެވެ. ލޮނުގަނޑޫގެ ވަހަށް ކިތަންމެ ކުޑަ ބަދަލެއް އަޔަސް ދެނެގަނެއެވެ. ލޮނުގަނޑަށް ސަތޭކަ މީޓަރު ދުރުމިނުން ގުޑުމެއް އަޔަސް އެނގެއެވެ. ލޮލުގެ އަލިކަން ވަރަށް ގަދަ އެވެ. އަލީގައި ފަންސާސް މީޓަރުގެ ދުރުމިނުން ތަކެތި ފާހަގަ ކުރެއެވެ. އަނދިރީގައި ވެސް އެއްޗެހި ފެނެއެވެ. މިޔަރަކީ އެހެން ގިނަ މަސްތަކަށްވުރެން ބުއްދިވެރި ވެސް މަހެކެވެ. ވަސީމު ދެކޭގޮތުގައި މިޔަރަކީ މަސްތަކުގެ ރަސްގެފާނެވެ. ޢިއްޒަތްތެރި މަހެކެވެ. ހައިބަތުހުރި ރީތި މަހެކެވެ. އެސޮރަށް އަނިޔާއެއް ނުކުރާހާ ހިނދަކު ބަނޑުހައި ވެފައިވާ މިޔަރެއް ނޫނީ މީހެއްގެ ގަޔަކު ދަތެއް ނާޅާނެކަން ވަސީމަށް އެނގެއެވެ. ދިވެހިރާއްޖޭގެ ކަނޑުގައި މިޔަރެއް ބަނޑުހައިވެގެން އުޅޭކަށް ނުޖެހޭނެ އެވެ. ކާނާ ބައިވަރެވެ. އަދި އަމުދުން ދިވެހި ކަނޑުތަކުގައި އުޅޭ ފެމުނު މިޔަރަކީ އާއްމުކޮށް މީހުނަށް ހަމަލާ ދޭ މިޔަރެއް ނޫނެވެ.\nމިޔަރު ވަސީމާ ދިމާއަށް އައިސްފައި ހިނގައްޖެ އެވެ. ދެވަނަ ފަހަރު ތަންކޮޅެއް ކައިރިއަށް އައިސް ކުރިއަށްވުރެން ކައިރިން ވަސީމު ވަށައިގެން ބުރެއް ޖެހުމަށްފަހު ދުރަށް ދިޔަ އެވެ. ވަސީމު މަޑުން އޮތެވެ. އޭނާ ހައިރާންވި އެވެ. މީގެ ކުރީން ދުވަހަކުވެސް ކަނޑު މިޔަރެއް މިފަދަ ގޮތަކަށް އުޅުނު ތަނެއް އޭނާއަކަށް ފެނިފައެއް ނުވެއެވެ. އޭނާ ފީނުމުގެ މަސައްކަތުގައި އުޅޭތާ މިހާރު ދިހަ އަހަރަށްވުރެން ގިނަ ދުވަސް ވެއްޖެ އެވެ.\nވަސީމު ކައިރީގައި މިޔަރު މިއަދު މިއުޅެނީ ވަރަށް އާގޮތަކަށެވެ. މިޔަރުގެ އުޅުން ހުންނަގޮތް އޭނާއަށް އެނގެއެވެ. ނަމަވެސް އަދިވެސް އޭނާއަށް ނޭނގޭ ކިތަންމެ ކަމެއް ހުރިކަމަށް އޭނާއަށް ޤަބޫލު ކުރެވެއެވެ. މައްސަލަ ހައްލު ކުރުމުގެ ހުނަރާއި އިޖުތިމާޢީ ހުނަރު މިޔަރުގެ ކިބައިގައި ވާކަން އޭނާ ދަނެއެވެ. އަދި ކުޅިވަރުގެ ގޮތެއްވެސް ބައެއް ފަހަރަށް މިޔަރުގެ ކިބައިން ފެންނަކަމަށް ވެއެވެ. ނަމަވެސް އެފަދަ ހަރަކާތެއް އޭނާއަށް މިހައިތަނަށް ފެނިފައެއް ނުވެއެވެ. މިއަދު އޭނާއަށް މި ފެންނަނީ މިފަދަ ހަރަކާތެކެވެ. ވަސީމު މަޑުން އޮތުމުން މިޔަރު އޭނާ ތަހުލީލު ކުރަނީކަން ނޭނގެއެވެ. މިޔަރުގެ ކޮންމެ ހަރަކާތެއް އޭނާ ފޮޓޯ ނަގަމުން ގެންދިޔަ އެވެ. ދުވަހަކުވެސް މިހައިތަނަށް އޭނާއަށް ނެގިފައި ނުވާ ކަހަލަ ފޮޓޯ މިއަދު ނެގިއްޖެ އެވެ. ނަސީބެކޭ އޭނާގެ ހިތަށް އެރި އެވެ. ވަރަށް އުފާވި އެވެ.\nވަސީމުގެ ސްޓޫޑިއޯގައި އޭނާ ނެގި މިޔަރުގެ ފޮޓޯތައް ސާފުކުރަމުން ދިޔައިރު އޭނާގެ ސަމާލުކަން ހުއްޓުނީ މިޔަރުގެ ބޮލުގައާއި އޭގެ އުރަހައިގައި ހުރި ކަޅު ލައް ތަކަކަށެވެ. މި ލައް ބޮލުގެ މަތީފަރާތުގައާއި ދަށުފަރާތުގައި ހަމަ އެއްގޮތަކަށް ހުއްޓެވެ. މިކަހަލަ ލައްތަކެއް ހުރި މިޔަރެއް ދުވަހަކުވެސް ވަސީމަކަށް ފެނިފައެއް ނުވެއެވެ. އޭނާ މި ލައްތަކަށް ވަރަށް ޝައުގުވެރި ވެއްޖެ އެވެ. ވަސީމު މި ލައްތައް ވަރަށް ރަނގަޅަށް ބަލަން ބޭނުންވި އެވެ. ބޮޑުވާ ބިއްލޫރި އަޅައިގެންނާއި ކޮމްޕިއުޓަރު ބޭނުންކޮށްގެން މި ލައްތައް އޭނާ ވަރަށް ރަނގަޅަށް ތަހުލީލުކުރި އެވެ. މިފަދަ މިޔަރެއްގެ ވާހަކައެއް އޮތްތޯ އިންޓަނެޓުން ހޯދި އެވެ. ތަފާތު ފޮތްތަކާއި ލިއުންތައް ބަލައި ދިރާސާކުރި އެވެ. އިންޓަނެޓުގައި ވެސް އެއްވެސް ފޮތެއްގައިވެސް މިވައްތަރުގެ މިޔަރެއް ދުނިޔޭގައި އުޅޭކަމަކަށް ބުނެފައެއް ނެތެވެ. ލައްތައް ތަހުލީލުކުރަމުންދިޔަ ވަރަކަށް އޭނާ އަށް ފާހަގަކުރެވެމުން ދިޔައީ އެއީ އެ މިޔަރުގެ އުފެދުމުގައި ހުރި އެއްޗެއް ނޫންކަމެވެ. ކޮންމެވެސް އަނިޔާއަކުން ނުވަތަ ބައްޔަކުން ނަމަވެސް އުފެދިފައިވާ ކަމެއް ކަމަށް ވެދާނެ ކަމަށް އޭނާ ހީކުރި އެވެ. ނަމަވެސް ބޮލުގެ ދެފަރާތާއި އުރަހައިގައި އެހައި އެއްގޮތަކަށް ލައްތަކެއް އުފެދޭނީ ކިހިނެއްހެއްޔެވެ؟\nވަސީމު މި ފޮޓޯތައް އޭނާގެ އަންހެނުން ޖަވާޒާއަށް ދެއްކި އެވެ. މި ލައްތައް ފެނުމުން ޖަވާޒާވެސް ހައިރާންވި އެވެ. މިއީ އާދައިގެ ފެމުނު މިޔަރެކެވެ. ނަމަވެސް ތަފާތަކީ މި ލައްތަކެވެ. ޖަވާޒާއަށް ވެސް ހީކުރެވުނީ މިއީ އުފެދުމުގައި ހުރިގޮތެއް ނޫންކަމަށެވެ. ފަހުން އުފެދިފައިވާ ލައްތަކެއް ކަމަށެވެ. އެންމެ ފަހުން ވަސީމު ނިންމީ މި ލައްތަކުގެ މަޢުލޫމާތު އިތުރަށް ހޯދުމަށެވެ. ރަނގަޅަށް ބަލައިފައި ނޫނީ މިއާއި ބެހޭގޮތުން އެއްވެސް ވާހަކައެއް އެއްވެސް މީހެއްގެ ގާތުގައި ނުދެއްކުމަށާއި ނުލިޔުމަށް ނިންމި އެވެ. ފޮޓޯތައް ޝާއިޢު ނުކުރަންވެސް ނިންމި އެވެ. އަދި އެ މިޔަރު ފެނޭތޯ ބަލަން އޭނާ ގަސްތު ކުރިއެވެ. އޭނާއަށް މި ލައްތައް އިތުރަށް ދިރާސާ ކުރެވޭނީ މިޔަރު ފެނިގެންނެވެ. އަސްލު ބަލައިގެންނެވެ.\nކުރީދުވަހު މިޔަރު ފެނުނު ދިމާއަށް ވަސީމު އަޑިއަށް ހިނގައްޖެ އެވެ. ކަނޑު މިޔަރަކީ ފަރުމިޔަރާއި ޚިލާފަށް ގިނަ ދުވަސްތަކެއް ވަންދެން އެއް ހިސާބުގަނޑެއްގައި މަޑުކޮށްގެން ތިބޭ އެއްޗެއް ނޫންކަން އޭނާއަށް އެނގެއެވެ. ނަމަވެސް އިއްޔެ ފެނުނު މިޔަރު އަދި މިއަދު އެ ސަރަޙައްދުގައި އުޅެފާނެ އެވެ. ވަސީމު ފީނީ މިޔަރު ތަހުލީލުކުރުމަށް ތައްޔާރުވެގެންނެވެ. އެކަމަށް ބޭނުންވާ ހުރިހާ ސާމާނަކާ އެކުގައެވެ. އެކަނި މިފަދަ ކަމެއް ކުރަން ތަންކޮޅެއް ބުރައެވެ. ކުރިން އޭނާ މިފަދަ ކަމަކަށް ފީނަނީ އެހީތެރިވެދޭނެ މީހަކާވެސް އެކުގަ އެވެ. ނަމަވެސް މި އައު ހޯދުން އޭނާ ބޭނުންވަނީ އޭނާ އެކަނި ހޯދާށެވެ.\nވަސީމު ކަނޑު އަޑިގައި އުޅޭތާ އިރުކޮޅެއް ވެއްޖެ އެވެ. އެތަންމިތަނަށް ދެވިއްޖެ އެވެ. ވަށައިގެން އަވަސް އަވަހަށް ބޮޑު ސަރަޙައްދެއް ހޯދި އެވެ. މިޔަރެއްގެ ހިލަމެއް ނުވެއެވެ. ވައިފުޅި ހުސްވާން ބައިގަޑިއިރަށް ވީއިރުވެސް މިޔަރެއް ނުފެނުނެވެ. ވަސީމު ކުރަން އުޅޭކަންތައް ދިހަ މިނިޓްއިރުގެ ތެރޭގައި އޭނާ ނިންމާނެ އެވެ. އޭނާއަކީ ކަނޑު އަޑީގައި ވަރަށް ހަރަކާތް އަވަސްކޮށް ކަންތައް ކުރަން އެނގޭ މީހެކެވެ. މިއަދު މިޔަރު ނުފެނުނީއޭ ހީކޮށް ވަށައިގެން ހޯދާލިއިރު ދުރުން މިޔަރެއް އަންނަތަން އޭނާއަށް ފެނިއްޖެއެވެ. މަޑުން ބަލަން އޮތީއެވެ. އޭތި ދިޔައީ އެހެން ދިމާއަކަށެވެ. އެ ދިމާއަށް ވަސީމު ދިޔައެވެ. އޭނާއަށް މިހާރު މިޔަރު ރަނގަޅަށް ފެނިއްޖެ އެވެ. މިޔަރަށްވެސް ވަސީމު ފެނިއްޖެ ހެން އޭނާއަށް ހީވި އެވެ. ނަމަވެސް ކުރީދުވަހުހެން އޭނާގެ ކައިރިއަކަށް ނާދެއެވެ. ވަސީމު މިޔަރުގެ ފަހަތުން އޭގޭ ކައިރިޔަށް ދިޔަ އެވެ. އެއީ ހަމަ އެ މިޔަރެވެ. އެ ލައްތައް އެބަހުއްޓެވެ. ވަސީމު ވަރަށް ހިތްހަމަޖެހުނެވެ. އޭނާ ގްނދިޔަ އިންޖެކްޝަން މިޔަރަށް އަމާޒުކޮށްފައި ދޫކޮށްލައިފި އެވެ. ވަސީމު ފޮނުވައިލި އިންޖެކްޝަން ބަޑިއަކުން ދޫކޮށްލި އުންޑައެއްހެން އެ ދިޔަގޮތަށް ގޮސް މިޔަރުގެ ގަޔަށް ހެރިއްޖެ އެވެ. މިއީ ވަސީމަށް އައު ކަމެއްނޫނެވެ. މިޔަރުތައް ތަހުލީލު ކުރުމުގައި ވަސީމުމެން ކޮށްއުޅޭ ކަމެކެވެ. ބައެއްފަހަރު މި ފަދަ އިންޖެކްޝަނަކާ ނުލައިވެސް މިޔަރު ނިންދަވައިލެވެއެވެ. އޭތީގެ ބަނޑުދޮށަށް އަތް ލައްވައިފައި ބަނޑުފުށް މައްޗަށް ޖަހައިފިނަމަ އެއްވެސް ހަރަކާތެއްނެތި އެގޮތަށް މިޔަރު އޮންނާނެއެވެ. ތަންކޮޅެއް ކުދި މިޔަރު މިގޮތަށް ހެދިދާނެ އެވެ. ނަމަވެސް މިހައިބޮޑު މިޔަރަކާ އެގޮތަށް ކުޅުމަކީ ފަހަރުގައި ނުރައްކާ ވެދާނެ ކަމެކެވެ. އިންޖެކްޝަންގެ ކަށި ގަޔަށް ހެރުނު ވަގުތު މިޔަރު ވަރަށް ބާރަށް ވަކި ހިސާބަކަށް ދިޔަ އެވެ. ނަމަވެސް އިސާހިތަކު އޭގައި ހުރި ބޭހުގެ އަސަރު އެސޮރަށް ކުރަން ފެށުމުން މަޑުމަޑުން މަޑުވަމުން ގޮސް އޭގެ ޙަރަކާތް މުޅިން ހުއްޓި އެސޮރަށް ގޮތަކަށް ނިދިއްޖެއެވެ.\nވަސީމު މިޔަރު ކައިރިއަށް ދިޔަ އެވެ. ފުރަތަމަ ކުރި ކަމަކީ ފޮޓޯ ނެގުމެވެ. ވަރަށް ކައިރިން އެކިއެކި ދިމަދިމާއިން ފޮޓޯ ނެގުމެވެ. ދެން މަޑުމަޑުން މިޔަރު ގައިގައި އަތް ކާއްތައިލި އެވެ. އޭގައި އެއްވެސް ވަރެއް ހިތްވަރެއް ނެތްކަން އެނގުމުން އެ ލައްތަކުގައި އަތް ކާއްތާލި އެވެ. އަތުގައި އަޅައިގަނެއެވެ. ކޮންމެ އެއްޗެއްގެ އެއްފަރާތެއްގައި ހިމަހިމަ ނަރުފަށެއް ހުއްޓެވެ. އަދި އުރަހަގަނޑު ކައިރީގައި އަލިފާންފޮށްޓެއް ވަރުގެ އެއްޗެއްވެސް ހަރުކޮށްފައި ވެއެވެ. ކުރީދުވަހު ފޮޓޯއިން މި ނުފެނުނީ ފޮޓޯ ނެގުނު އިމާގެ ގޮތުންނެވެ. މިއީ ލައްތަކެއް ނޫނެވެ. ހަރުކޮށްފައިހުރި އެއްޗެކެވެ. ވަސީމުގެ ފީނާ ވަޅި ބޭނުންކޮށްގެން ބޮލުގެ މަތީގައި ހުރިއެތި ނެއްޓޭތޯ ބެއްޔެވެ. ހުރީ ކޮންމެވެސް ވަރަކަށް މަސްގަނޑުގެ ތެރެއަށް ފައްތައިފަ އެވެ. މަތީގައި އަޅާފައިވާ ދުލިފަށް މަޑުމަޑުން ކެނޑުމަށްފަހު ވަޅީގެ ތުނޑު ލައްވައިފައި ހިފައިލި އެވެ. ވަރަށް ފަސޭހައިން އަތަށް އަތުވެއްޖެއެވެ. ނަމަވެސް ހުރީ ހަންގަނޑުގެ މަތިން ހިމަހިމަ ނަރުފަށަކުން އުރަހައިގައި ހުރި ފޮށްޓާއި ގުޅައިފަ އެވެ. ހަންގަނޑުގައި ނަރުފަށް ހުރީ އެކި ތަންތަނުން ހަރުކޮށްފަ އެވެ. ހުރިހާ އެއްޗެއްވެސް ހަރުކޮށްފައިވަނީ މިގޮތަށެވެ. ވަސީމު ފަރުވާތެރިކަމާއެކު އެކަމަކު، މިޔަރަށް އަނިޔާ ނުވާގޮތަށް އަވަސް އަވަހަށް މިއެއްޗެތި މިޔަރުގެ ގައިން ވަކި ކޮށްލި އެވެ. ހަންގަނޑު ކުޑަކޮށް ކަނޑައިގެން ގޮސްފައި ހުރިތަނުގައި ބޭސް ހާކައިލި އެވެ. އޭނާ މިކަމަށްޓަކައި ގެންދިޔަ ކޮތަޅަސް އެ އެއްޗެތި ލައި ގައިގައި ހަރުކޮށްލި އެވެ. މިޔަރު ހޭ އަރަންދެން މަޑުކުރި އެވެ. އޭނާ މައްޗަށް އެރީ އޮކްސިޖަން ހުސްވާން ފަސްމިނިޓަށް ވެފައި ވަނިކޮށެވެ. އޭރު މިޔަރު ހޭލައިގެން ދުއްވައިގަންނަން އުޅެނީ އެވެ.\nވަސީމު ކަނޑު އަޑީގައި މިކުރީ ކޮންކަމެއްކަން އޭނާއާއެކު ފީނާ ދޯނިން ދިޔަ އޭނާގެ އެކުވެރީންނަކަށް ނޭނގެއެވެ. އޭނާއަށް މި ފެނުނު އެއްޗެއް އެމީހުންނަކަށް ނުދައްކައެވެ. އޭގެ ވާހަކަ އެމީހުންގާތަކު ނުބުނެ އެވެ. އެވާހަކަ އޭނާ ގެއަށް އައިސް ބުނީ ހަމައެކަނި އޭނާގެ އަންހެނުންގާތުގަ އެވެ. ޖަވާޒާ ބުންޏެވެ.\n“އަހަންނަށް ހީވަނީ މިއީ ކޮންމެވެސް ކަހަލަ ޓެގެއްހެން.”\n“އަހަންނަށްވެސް ހީވަނީ އެހެން. އެކަމަކު މިޔަރުގައި ޓެގް ހަރުކުރާނީ ކޮންބައެއް؟ އަހަރެމެންނަށް ނޭނގި ކަނޑުގެ ދިރުމާއި ގުޅޭ އެއްވެސް ދިރާސާއެއް ރާއްޖެއަކު ނުކުރާނެ.” ވަސީމު ބުންޏެވެ.\n“ތި މިޔަރު ވެދާނެއެއްނު ދުނިޔޭގެ ކޮންމެވެސް އެހެން ޤައުމަކުން ޓެގްކޮށްފައިވާ މިޔަރެއްކަމަށްވެސް؟”\n“އެހެންވިޔަސްވެސް ތިކަން އަހަރެމެންނަށް އޮންނަންވާނީ އެނގިފައި. މީގެ ފަސް އަހަރު ކުރިން އޮސްޓްރޭލިޔާއިން މިޔަރުގެ ދިރާސާއެއް ކުރިފަހުން އެފަދަ ދިރާސާއެއް ބަޔަކު ކުރިކަމުގެ ވާހަކަ އިވިފައެއް ނެތް. އޭރު ހަރުކުރި ޓެގްތަކެއް މިހާރަކު ނުހުންނާނެ. އެއެއްޗެތި ތައްޔާރުކޮށްފައި ހުރީ ހަމަސްދުވަހުގެ ތެރޭގައި އެ ހަލާކުވެގެން މިޔަރުގެ ގައިން ނެއްޓޭގޮތަށް. މިއީ އަދި ވަރަށް އައު އެއްޗެހި.”\n“އެކަމަކުވެސް ތީ ކޮންމެވެސް ބޭނުމަކަށް މަޢުލޫމާތު އެއްކުރަން ކޮށްފައިވާ ކަމެއް.”\n“ތިކަން އެނގޭ. އެހެންނަމަވެސް ސުވާލަކީ ކޮންބައެއްހޭ؟ ކޮންމަޢުލޫމާތެއް ހޯދަންހޭ؟ ކޮން ކަހަލަ ދިރާސާއެއް ކުރަންހޭ؟”\nމި ސުވާލުތަކުގެ ޖަވާބު ލިބޭނީ އިތުރަށް އެކަން ހޯދައިގެންނެވެ. އެ އެއްޗެތި ޓެސްޓްކޮށް ބަލައިގެންނެވެ.\nތިންވަނަ ފަހަރަށް އޭނާ މި ފީނީ އެފަދަ އެހެން މިޔަރެއް ފެނޭތޯ އެވެ. ނަމަވެސް ކަންތައް ދިމާވީ ހީވެސް ނުކުރާކަހަލަ ގޮތަކަށެވެ. މޫދުގެ އަޑީގައި ކަނުބަނދެގެން އެ ގެންދިޔަތަނަކަށް ގެންގޮސް އޭނާ ބަންދުކުރީ އެވެ. ވަސީމު މި މިޔަރުގެ ކަންތައް ތަހުލީލުކުރަން ބަޔަކު ބޭނުންނުވަނީބާވަ އެވެ. ވަސީމު އަތުގައި އެ ޓެގްތައް ހުރިކަން ކޮންމެވެސް ބަޔަކަށް އެނގިގެން އެ ހޯދަން ވެގެން އޭނާ ބަންދުކުރީ ނޫންބާވައެވެ. ކޮންމެއަކަސް ބޮޑު ކަންތައް ގަނޑެއްގެ ތެރެއަށް އޭނާއަށް ވަދެވޭ ކަމުގެ އިޙުސާސް މިހާރު އޭނާއަށް ކުރެވެން ފަށައިފި އެވެ. ކުއްލިއަކަށް އޭނާގެ އަންހެނުންގެމަތީން ހަނދާންވި އެވެ. އެދުވަހު ފީނަން ދާން އުޅުމުން ކޮންމެ ދުވަހަކު ކޮންކަމެއްހޭ ކިޔައިގެން ޖަވާޒާ ވަރަށް ވާހަކަ ދެއްކި އެވެ. ނަމަވެސް އެ އަޑު ނާހައި އޭނާ ދިޔައީ އެވެ. މާދަމާ ނުދާނަމޭ މާދަމާ ހުންނާނީ ހަމަ ގޭގައޭ ޖަވާޒާ ގާތުގައި ބުނެފައެވެ. ނަމަވެސް މިހާރު ވަސީމު އެވަނީ ބައެއްގެ އަތްދަށުގައި ހައްޔަރުވެފަ އެވެ. އޭނާގެ ވަށައިގެން އަނދިރިކަން ފެތުރިއްޖެއެވެ.\n← ކެމްޕޭން – 2\n“ވަކިން ލޯބިން” ގެ ޝޫޓިން ފަށައިފި →\nއާކުއްޖެކޭ ދަސްވީފަހުން: 08 – އަނދިރިކަން\n17/04/2016 އަޙްމަދު ރަޝީދު Comments Off on އާކުއްޖެކޭ ދަސްވީފަހުން: 08 – އަނދިރިކަން\nހަނދުމަވަނީ – 8\n23/03/2016 އަޙްމަދު ރަޝީދު Comments Off on ހަނދުމަވަނީ – 8\nއާކުއްޖެކޭ ދަސްވީފަހުން: 27 – އީތަން\n01/07/2017 އަޙްމަދު ރަޝީދު Comments Off on އާކުއްޖެކޭ ދަސްވީފަހުން: 27 – އީތަން


Maru ge thanmathee gai oiy vaahaka aailaa ah engee roi aadheys...\nރިޕޯޓު - ގައިދީން މަރުވުން\nމަރުގެ ތަންމަތީގައި އޮތް ވާހަކަ އާއިލާއަށް އެންގީ ރޮއި އާދޭސް ކުރުމުން!\nއޭނާ މަރުވީ ކަރެކްޝަންގެ އިހުމާލުން: އާއިލާ\nހަބަރު ހުސްވީ އައިސީޔޫއަށް ބަދަލުކުރި ފަހުން\nމަރުވީ ކުރަންޖެހޭ އޮޕަރޭޝަން ނުކުރެވި ލަސްވުމުން\nކ. މާލެ9ޖުލައި 2018 | ހޯމަ 22:44 72,445\nހަމްޒަތު އަހުމަދު: އޭނާ މަރުވުމުގައި ކަރެކްޝަންގެ އިހްމާލު އޮތް ކަމަށް އާއިލާއިން ބުނޭ-- ފޮޓޯ/ އާއިލާ - ރާއްޖެ އެމްވީ\nއާއިލާގައި ތިބެނީ ހަ މެމްބަރުންނެވެ. އެންމެ ހަގު ދަރިފުޅު، ނިޔާވީ "އެނަމާ" ބޯޓު ބަންޑުން ޖަހާލި ކާރިސާގައެވެ. ސާދަ އަހަރުވީ އެ ކާރިސާއަށްފަހު، އަނެއްކާވެސް އާއިލާއަށް ވަނީ މޮޅިވެރިކަން ވެރިވެފައެވެ. އެ އާއިލާގެ އިތުރު މެމްބަރެއްގެ "ކުއްލި މަރާ" އެކު ގިނަ ބަޔަކު ތިބީ ސިހުމެއްގެ ތެރޭގައެވެ.\nގދ. ތިނަދޫ، އައިޝަތު ޝިރުމީން ފަތުހީ އާއި އަހުމަދު ފަތުހީއަށް ލިބުނު ހަ ދަރިންގެ ތެރެއިން އެންމެ ދޮށީ ދަރިފުޅު، ހަމްޒަތު އަހުމަދު ކުއްލި ގޮތަކަށް ހޮނިހިރު ދުވަހުގެ ރޭ ނިޔާވީ ސްޓްރޯކެއް ޖެހި އޭޑީކޭ ހޮސްޕިޓަލުގައި ފަރުވާދެމުން ދަނިކޮށެވެ. މީގެ ހަ އަހަރު ކުރިން ފެށިގެން ޖަލު ހުކުމެއް ތަންފީޒު ކުރަމުންދާ، ހަމްޒަތަށް ސްޓްރޯކެއް ޖެހުނީ ބުދަ ދުވަހު ކ. މާފުށީ ޖަލުގައި ފުޓްބޯޅަ ކުޅެނިކޮށް ކަމަށް މޯލްޑިވްސް ކަރެކްޝަނަލް ސާވިސްއިން ބުންޏެވެ.\nމަސްތުވާތަކެތީގެ މައްސަލައެއްގައި 25 އަހަރުގެ ޖަލު ހުކުމެއްގައި ހުރި ހަމްޒަތަށް ސްޓްރޯކެއް ޖެހި، ހަށިގަނޑުގެ އެއްފަޅި ވާގިނެތިގެން، އައިޖީއެމްއެޗުގައި ފަރުވާ ދެމުންދާ ކަން އާއިލާއަށް އެންގީ މިދިޔަ ބުދަ ދުވަހުގެ ރޭގައެވެ. ހަމްޒަތު އައިޖީއެމްއެޗަށް ގެނައީ ސިއްހީ ނާޒުކު އެ ހާލަތަށް ދިޔަތާ، ހަތަރު ގަޑިއިރުވީ ފަހުންނެވެ.\nހަމްޒަތު: އައިޖީއެމްއެޗަށް ގެނައިއިރު ވާހަކަ ވެސް ދައްކާ، މަރުވީ ވެންޓިލޭޓަރުގެ އެހީގައި ނޭވާލަމުން ދަނިކޮށް-- ރާއްޖެއެމްވީ ފޮޓޯ/ އާއިލާ\nހަމްޒަތަށް ފަރުވާ ދިނުމުގައި ކަރެކްޝަނުން އިންތިހާއަށް ލަސްކުރި ކަމަށް އޭނާގެ މަންމަ، ޝިރުމީން ވަނީ ތުހުމަތުކޮށްފައެވެ. ހަމްޒަތުގެ ފަރުވާ ފުރިހަމަ ކުރަން އުޅުނީ "ސިއްރުން" ކަމަށް ވެސް މަންމަ ބުންޏެވެ.\nރާއްޖެއެމްވިއާ ވާހަކަ ދައްކަމުން ޝިރުމީން ބުނީ ދަރިފުޅު ހޮސްޕިޓަލަށް ގެނައުމަށްފަހު، އޭނާއަށް ފަރުވާ ދޭން ފެށިކަން އާއިލާއަށް އަންގަން ކަރެކްޝަނުން، ފުރަތަމަ، ބޭނުން ނުވި ކަމަށެވެ. ނަމަވެސް ހަމްޒަތު ރޮއި އާދޭސް ކުރަން ފެށުމުން، ނަރުހުންގެ އެދުމަށް އާއިލާއަށް އެކަން އެންގީ ކަމަށް އޭނާ ބުންޏެވެ.\n"[ހަމްޒަތު އަމިއްލައަށް] މަންމައަށް ގޮވާ، ބައްޕައަށް ގޮވައި ރޮއި އާދޭސް ކުރި ކަމަށް ވަނީ. އެހެން ހުއްޓާ [ބުދަ ދުވަހުގެ ރޭ] 11 ޖަހަން އުޅެނިކޮށް، ނަރުސް ކުދިން ބުނީ ކިހިނެއް ވެފަހޭ ތި މީހުން [އޮފިސަރުން] ތި ތިބެނީ. އެ ކުއްޖާގެ މަންމަ އާއި ބައްޕައަށް ގުޅާބަލާށޭ. ނަރުހުން އާދޭސްކޮށްގެން ކަރެކްޝަންގެ މީހުން އާއިލާއަށް އެންގީ،" ޝިރުމީން ބުންޏެވެ.\nއައިޖީއެމްއެޗަށް ގެނައިއިރު، ހަމްޒަތު ވާހަަކަ ދައްކައި ހެދި ކަމަށް ޝިރުމީން ބުންޏެވެ. ނަމަވެސް އެ ހޮސްޕިޓަލުން ހެދި ސްކޭންތަކުން ހަމްޒަތުގެ ސިކުނޑީގެ އޮޕަރޭޝަނެއް ކުރަން ޖެހޭ ކަމަށް ބުނެ، އޭނާގެ ގަޔަށް އިންޖެކްޝަންތަކެއް ޖެހި ކަމަށް ޝިރުމީން ބުންޏެވެ.\nއޭނާ ބުނީ ހަމްޒަތުގެ ސިކުނޑީގެ އޮޕަރޭޝަން އައިޖީއެމްއެޗުން ނުކުރެވޭނެތީ، އޭޑީކޭ ހޮސްޕިޓަލަށް އައިޖީއެމްއެޗުން އެކަން އެންގި ކަމަށާއި، ތައްޔާރީ ހާލަތުގައި ތިބުމަށް ވެސް ބުނި ކަމަށެވެ.\n"ހަމަ އެވަގުތުން އެ ވަގުތަށް އެބަހުރި އޭޑީކޭގެ ޑޮކްޓަރަށް އަންގާފައި. މިކަހަލަ އޮޕަރޭޝަނެއް ކުރަންޖެހޭ ވާހަކަ، ޕޭޝަންޓެއް އެބަ އޮތޭ، ތިމަންނަމެންނަަށް [އައިޖީއެމްއެޗަށް] މި އޮޕަރޭޝަން ކުރެވޭކަަށް ނެތޭ، މި އޮޕަރޭޝަން ކުރެވެން އޮތީ އޭޑީކޭއަށޭ،" ޝިރުމީން ބުންޏެވެ.\nނަމަވެސް ހަމްޒަތު އައިޖީއެމްއެޗް އިން އޭޑީކޭއަށް ގެންދިއުމުން ލަސްވެ، ފުރިހަމަ ކުރަންޖެހޭ އަވަސް ފަރުވާ ފުރިހަމަ ކުރެވިފައި ނުވާ ކަމަށް އޭނާ މަންމަ ބުންޏެވެ. އެގޮތުން އައިޖީއެމްއެޗްގެ އައިސީޔޫއިން ނެރެގެން، އޭޑީކޭއަށް ގެންދެވުނީ އޭނާ އެޑްމިޓް ކުރިތާ ދެ ދުވަސްފަހުން މިދިޔަ ހުކުރުގެ އިރުއޮއްސުނު ވަގުތުގައި ކަމަށް އާއިލާއިން ބުންޏެވެ. އަދި ބުނީ ހަމްޒަތުގެ ގަޔަށް ޖެހި އިންޖެކްޝަންގެ ތަފްސީލުތައް ވެސް އޭޑީކޭއަށް ދީފައި ނުވާ ކަމަށެވެ.\n"އޭޑީކޭއަށް ދަރިފުޅު ގެންގޮސްފަ، އާއިލާގެ އެންމެން ވައްދާފަ ބުނީ މިހާރު ވަގުތު ފާއިތުވެއްޖެއޭ. ރޭގަ ތިމަންނައަށް ގުޅިގޮތަށް އޭޑީކޭއަށް ގެނައިނަމަ، ކާމިޔާބުވެއްޖައިހޭ، މިހާރު މިއޮތީ ވަގުތު ފާއިތުވެފައޭ. އެ އޮތީ އިހުމާލުވެފަ. މިއޮތީ އިހްމާލުވެފަ އޮތް ވަރު،" ޝިރުމީން ބުންޏެވެ.\nހަމްޒަތު ތިނަދޫ ޖާޒީގައި: އޭނާއަކީ ކުޅަދާނަ ފުޓްބޯޅަ ކުޅުންތެރިއެއް-- ރާއްޖެއެމްވީ ފޮޓޯ/ އާއިލާ\nމީހަކާ ވެސް އިނދެގެން އުޅޭ، އުމުރުން 36 އަހަރުގެ ހަމްޒަތު ނިޔާވީ ކަރެކްޝަނަލް ސާވިސްގެ އިހުމާލުން ކަމަށް އާއިލާއިން ކުރި ތުހުމަތާ ގުޅިގެން، ކަރެކްޝަނަލް ސާވިސްގެ ބަހެއް ހޯދަން "ރާއްޖެއެމްވީ"އިން މަސައްކަތް ކުރީމެވެ. އެގޮތުން ކަރެކްޝަނަލް ސާވިސްގެ އިންފޮމޭޝަން އޮފިސަރު އަހުމަދު ލުގުމާނަށް ގުޅައި ތަކުރާރުކޮށް މެސެޖު ކުރުމުން ވެސް އޭނާ ޖަވާބެއް ނުދެއްވިއެވެ.\nނަމަވެސް އާދީއްތަ ދުވަހުގެ ރޭ "ރާއްޖެއެމްވީ"އަށް ދެއްވި އިންޓަވިއުއެއްގައި ލުގުމާން ވިދާޅުވީ އޮންނަ އުސޫލުގެ ތެރެއިން ހަމްޒަތަށް ފަރުވާ ދޭން ފެށިކަން އާއިލާއަށް އެންގި ކަމަށެވެ.\nޖަލުގައި ގައިދީން މަރުވަމުންދާ މައްސަލަ ބޮޑުވެފައި ވަނިކޮށް، މިއަހަރު މަރުވި ތިން ވަނަ ގައިދީއެއްގެ ގޮތުގައި ހަމްޒަތު ނިޔާވީ އޭޑީކޭގެ ވެންޓިލޭޓަރުގައި އޮއްވައެވެ. އާދީއްތަ ދުވަހުގެ ރޭ އޭނާ ނިޔާވި ޚަބަރާ އެކު ހުވަދޫގެ ކުޅިވަރުގެ އާއިލާއަށް ވަނީ ސިހުމެއް ލިބިފައެވެ. ހަމްޒަތަކީ ތިނަދޫ ސްޕޯޓްސް ކްލަބުގެ ކެޕްޓަނެވެ. ފުރަތަމަ ޑިވިޝަންގެ ކުޅުންތެރިއެއްގެ ގޮތުގައި ވެސް ފެނިގެން ދިޔަ ހަމްޒަތު ވަނީ ކްލަބް ވެލެންސިއާއަށް ވެސް ކުޅެދީފައެވެ. އަދި ތިނަދޫ ސްޕޯޓްސް ކްލަބު ކުރި އަރުވައި، އެ ކްލަބު ކޮޅަށް ޖެހުމުގައި އޭނާގެ ދައުރު ބޮޑު ކަމަށް އެ ރަށުގެ މީހުން ބުންޏެވެ.\nއާއިލާއިން ބުނި ގޮތުގައި އިންތިހާބާ ދިމާކޮށް، ބައެއް ކުށްވެރިންނަށް މައާފު ދެމުންދާތީ، ހަމްޒަތު ވެސް ހުރީ އޭނާ މިނިވަންވާނެ ކަމުގެ އުންމީދުގައި ކަމަށެވެ. އޭނާގެ މައްޗަށް ޖަލު ހުކުމެއް އައީ 29 ގްރާމްގެ މަސްތުވާތަކެތި ފެނިގެން ކަަމަށް ވެފައި، ހުކުމުގެ ހަތަރު ބައިކުޅަ އެއްބައި ފުރިހަމަކޮށްފައި ވާތީ މައާފު ލިބޭނެ ކަމަށް ހަމްޒަތު ވަރަށް ބޮޑަށް އުންމީދު ކުރި ކަމަށެވެ.\nނަމަވެސް މައާފު ލިބޭ ކުށްވެރިންގެ ތެރޭގައި އޭނާ ނުހިމެނެއެވެ.\nއޭނާ ވަނީ ކްލަބް ވެލެންސިއާއަށް ވެސް ކުޅެދީފައި-- ރާއްޖެއެމްވީ ފޮޓޯ/ އާއިލާ\nހަމްޒަތުގެ ބައްޕަ، އަހުމަދު ފަތުހީ ބުނީ ހަމްޒަތަށް ވުރެ ބޮޑެތި ކުށްތަކުގައި ހައްޔަރުކޮށްފައި ތިބި މީހުންނަށް ވެސް މައާފު ދޭން ނިންމިއިރު، އޭނާއަށް މައާފު ނުލިބޭތީ އެކަމާ އޭނާ ވަރަށް ބޮޑަށް ހިތާމަ ކުރި ކަމަށެވެ.\nހަމްޒަތަށް މައާފު ނުލިބޭތީ، އެނާއާ އެކު، އެއް ގޮޅީއެއްގައި ބަންދުކޮށްފައި ތިބޭ ބައެއް ގައިދީން ހަމްޒަތާ ދިމާކޮށް ފުރައްސާރަ ކުރާ ކަމުގެ ޝަކުވާ އާއިލާއަށް ލިބުނު ކަމަށް ފަތުހީ ބުންޏެވެ. އަދި ގޮޅީގައި ތިބޭ އެހެން ގައިދީން އޭނާގެ މޫނަށް ސިނގިރޭޓް ދުން ބުރުވައި، ރޭގަނޑު ނިދިޔަނުދީ ބައިންދާ ހަދާ ކަމަށް ވެސް ފަތުހީ ބުންޏެވެ.\n"ސިނގިރޭޓް ދުން މޫނަށް ބުރުވާ ކަމަށް އެބަ ބުނޭ. މައާފު ނުލިބޭތީ އޭނާއަށް މަލާމާތްކޮށް، ޖެއްސުންކޮށް ހަދާ ކަމަަށްވޭ،" ފަތުހީ ބުންޏެވެ.\nހަމްޒަތަކީ މަސްތުވާތަކެތީގެ ވިޔަފާރި ކުރާ މީހަކަށް ވިޔަސް، އޭނާއަކީ މަސްތުވާތަކެތި ބޭނުން ކުރާ މީހެއް ނޫން ކަމަށް އާއިލާއިން ބުންޏެވެ. އަދި ސިނގިރޭޓް ވެސް ބޮއި ހަދާ މީހެއް ނޫން ކަމަށް ބުނެއެވެ.\nހަމްޒަތުގެ މަންމަ ބުނީ ދަރިފުޅު ހުރީ ފަހު ވަގުތުގައި ވެސް ޖަލުން މިނިވަންވާނެ ކަމުގެ އުންމީދުގައެވެ. އެ އުންމީދުގައި އޭނާ އަޅުކަމުގައި ޝާމިލުވެ، ކުރެވިފައިވާ ފާފަތަކަށް ތައުބާވުމަށް ކުރި މަސައްކަތް ޖަލުގެ އޮފިސަރުންނަށް އެނގޭނެ ކަމަށް މަންމަ ބުންޏެވެ.\n"ތިމަންނާ މިހާރު ފަސް ނަމާދުކޮށް، ސުންނަތް ރޯދަ ވެސް ހިފަމޭ. ޟުހާ ނަމާދުކޮށް، ރޮއި އާދޭސްކޮށް، ދުއާކޮށް ދަންނަވަމޭ، ތިމަންނަ ފާފައެއް ވާނަމަ ފުއްސަވައި ދެއްވުމަށް. މަންމާއޭ ތިމަންނައަށް އެބަ ޔަގީންވޭ، މާތްﷲ ތިމަންނަގެ ފާފަ ފުއްސަވައިފިކަން. އެހެންވީމަ ދެން މަންމަ މަސައްކަތް ކޮށްދީބަލާށޭ ޖަލުން ނެރެދޭން،" ހަމްޒަތު ނިޔާވުމުގެ 10 ދުވަސް ކުރިން ގުޅައި ދެއްކި ވާހަކަ އޭނާގެ މަންމަ ބުންޏެވެ.


Mi gondin beynun vanee Siyaasee molheh! | Mihaaru\nރިޕޯޓް / ށ. ކޮމަންޑޫ\nމި ގޮނޑިން ބޭނުންވަނީ ސިޔާސީ "މޮޅެއް"!\nތިން ޕާޓީއަށް ވެސް ސިޔާސީ ގޮތުން ވަރަށް ބޮޑު ޓެސްޓެކެވެ. މި އިމްތިހާނުން އެނގޭނީ ރިޔާސީ އިންތިހާބަށް ވަގުތު ކުޑަތަންވެފައިވާ މި ދަނޑިވަޅުގައި ތިން ފިކުރެއްގެ ތާއީދު ރައްޔިތުންގެ މެދުގައި އޮތް މިންވަރެވެ.\nކޮމަންޑޫ ދާއިރާ އަށް ވާދަކުރައްވާ (ކ-ވ) ހަންނާން އާއި މޫސާ ފަތުހީގެ އިތުރުން ރާޝިދު. -- ގްރެފިކްސް: އިހްސާން އަބްދުލްޣަނީ / މިހާރު\n19 ޖެނުއަރީ 2022 - 10:21\nރިޔާސީ އިންތިހާބެއްގެ ކެމްޕޭނަށް ވުރެން ކޮމަންޑޫ ދާއިރާގައި ފޯރިގަދަ އެވެ؛\nއެމްޑީޕީގެ ކެންޑިޑޭޓް މުހައްމަދު ރާޝިދަށް ތާއީދު ހޯއްދަވަން ރައީސް އިބްރާހިމް މުހައްމަދު ސޯލިހް ކޮމަންޑު އަށް އެއްފަހަރު ވަޑައިގެންފި އެވެ. ސަރުކާރު ހިންގާ ކޯލިޝަންގެ ލީޑަރުންނާ އެކު އެމަނިކުފާނުގެ ދަތުރުފުޅެއް އަންނަ މަހުގެ 5ގައި އޮންނަ ބައި އިލެކްޝަނުގެ ކުރިއަށް އަދިވެސް ޝެޑިއުލްކޮށްފައި އެބައޮތެވެ. މިއީ، ކެންސަރު ބަލީގައި އަވަހަރާވި ހުސެއިން ވަހީދު ފުރުއްވި އެ ގޮނޑި އެމަނިކުފާނަށް މުހިއްމު ވަރެވެ.\nއޭގެ ކުރިން ވެސް ސަރުކާރުގެ ވަޒީރުންނާއި މަޖިލީހުގެ މެމްބަރުންނާއި އެމްޑީޕީގެ އިސް ބޭފުޅުން އެ ތިއްބެވީ ދޮރުން ދޮރަށް ހިންގެވުމުގައި ކޮމަންޑޫ ދާއިރާގަ އެވެ. ކުރީގެ ރައީސް އަބްދުﷲ ޔާމީން ވެސް ހުންނެވީ މި ސަރުކާރަށް ދޫ ނުދެއްވައި ޕީޕީއެމްގެ ކެންޑިޑޭޓް މޫސާ ފަތުހީ ހޮވަން ކެމްޕޭނަށް ނުކުމެވަޑައިގެންފަ އެވެ. މިއީ، އިދިކޮޅު ލީޑަރެއްގެ ގޮތުގައި މި ސަރުކާރުގައި މިހާ ހަރަކާތްތެރިކޮށް އެމަނިކުފާނަށް ކޭމްޕޭނަކަށް ނުކުންނެވުނު ފުރަތަމަ ފަހަރު ވެސް މެ އެވެ. ޕީޕީއެމްގެ ޓީމުތައް ވެސް އެ ދާއިރާގެ ތިން ރަށުގައި އެބަތިއްބެވެ. އިންތިހާބު އިއުލާންކުރުމާ އެކު އެންމެ ކުރިން ފެށި އެމްއެންޕީގެ މުޅި ލީޑަޝިޕް ވެސް ވަރުބަލިކަމެއް ނެތި ގެންދަވަނީ އެ ދާއިރާގެ ރައްޔިތުންނާ ބައްދަލުކުރައްވަމުންނެވެ. އެންމެ ގާބިލް، ދާއިރާއަށް ކަމެއް ކޮށްދެއްވޭނީ އެ ޕާޓީގެ ކެންޑިޑޭޓް އަބްދުލް ހަންނާނަށް ކަމުގެ ޔަގީންކަން ދެއްވުމަށެވެ.\nKomandoo dhaairaage gondi mifaharu vaadha veri!\nކޮމަންޑޫ ދާއިރާގެ ތިން ރަށް، ކޮމަންޑު އާއި ފޯކައިދޫގެ އިތުރުން މަރޮށީގައި ކުއްލިއަކަށް ބައެއް މަޝްރޫއުތައް ފަށައިފި ކަމަށް ތުހުމަތުކުރެ އެވެ. މާ ފަހުގެ ތާރީހުތަކެއްގައި ފަށަން ހުރި ބައެއް ޕްރޮޖެކްޓްތަކުގެ ސްޕީޑް ވެސް އަވަސްކޮށްފި ކަމަށް ވެސް ބުނެ އެވެ. އޭގެތެރޭގައި އެތައް އަހަރުތަކެއް ވަންދެން ކޮމަންޑޫ ރައްޔިތުން އާދޭސްކުރި މަތިކޮމަންޑޫ ގުޅާލުން ހިމެނެ އެވެ. ބޯޅަ ދަނޑުތަކާއި ބަނދަރުތައް ތަރައްގީ ކުރުމާއި ދެން ވެސް ނުވެ ހުރި ކަން ކަމަށް ތާރީހުތަކެއް ވެސް ދެނީ އެވެ. އެކަމަކު ސަރުކާރުން ބުނަނީ މިއީ މާ ކުރިން ވެސް ފަށަން ޕްލޭންކޮށްފައި ހުރި ކަންކަން ކަމަށެވެ. އިންތިހާބުގެ މާ ކުރިން ވެސް އެ ދާއިރާގައި ހިނގި މަޝްރޫއުތަކުން އެކަން އެނގޭނެ ކަމަށެވެ.\nShahid aai Mariya aa eku MDP ge bodu vafudheh Komandoo ah\nވެރިކަމުގައި އޮންނަ އިރު، އިންތިހާބު ކާމިޔާބު ކުރަން ދައުލަތުގެ މުދަލާއި ވަސީލަތްތައް އަދި ނުފޫޒު ބޭނުންކުރާނެ ކަން މި ސަރުކާރުން ވެސް ދަނީ ދައްކަމުންނެވެ. މި މައްސަލައިގައި ކުރިން ޕީޕީއެމާ ދިމާލަށް އަމާޒުކުރި ފާޑުކިއުންތަކުގެ މަތިން ހަނދާން ހުރި ހެނެއް ވެސް ހިއެއް ނުވެ އެވެ.\nޕީޕީއެމްގެ ކެންޑިޑޭޓް މޫސާ ފަތުހީގެ ކެމްޕޭންގައި ޔާމީން އެ ދާއިރާގެ ރައްޔިތުންތަކަކާ އެކު. -- ފޮޓޯ/ ޕީޕީއެމް\nވެރިކަމުގެ ފަސް އަހަރުގެ ދައުރުގައި ކޮމަންޑޫ ދާއިރާއާ މާ ގިނައިން ޔާމީން ވަޑައިނުގަތަސް ނެތަސް އެންމެ ގޮނޑިއަކަށްޓަކައި ކެމްޕޭނެއްގައި މިހާ ބިޒީކޮށް އެމަނިކުފާނު ވެސް އުޅުއްވި ތަނެއް ނުފެނެ އެވެ. ޕީޕީއެމްގެ ވެރިކަމެއް 2023 ގައި އަތުވެއްޖެ ނަމަ އެ ދާއިރާ އަށް އެމަނިކުފާނު ގެންގުޅުއްވާ ތަސައްވުރުން ބައެއް ވެސް މިހާރު ހިއްސާކުރައްވައިފި އެވެ. ބޮޑު އެއް ވައުދަކީ ކޮމަންޑޫ ކައިރީގައި އެއާޕޯޓެއް އަޅާނެ ކަމަށް މި ސަރުކާރުން ދެއްކި ހުވަފެން ޕީޕީއެމުން ހަގީގަތަކަށް ހަދައިދީ، އެއާޕޯޓް ދިގުވެލިދޫގައި އަޅައިދެއްވުމެވެ. އެކަމަކު ދިގުވެލިދޫ ރިސޯޓެއްގެ ގޮތުގައި ތަރައްގީކުރަން މި ސަރުކާރުން ވަނީ އިއުލާންކޮށްފަ އެވެ.\nYameen ge vaudhakee Komandoo dhaairaa ah airport eh\nއެމްއެންޕީން ރައްޔިތުންނަށް ވިސްނައިދެމުން އަންނަނީ މި ސަރުކާރުން އެ ދާއިރާ އަށް ހައްގު މިންވަރު ހޯދައި ނުދެވޭ ކަމެވެ. އަސާސީ ހިދުމަތްތަކާ ދުރުގައި ތިބި އެ ރައްޔިތުން ފުދުންތެރިކުރުވޭނީ އަދި ގާތުން މަސައްކަތް ކޮށް އަޑުއުފުލޭނީ އެ ޕާޓީ އަށް ކަމުގެ ޔަގީންކަން ވެސް އެބަދެ އެވެ.\nކެމްޕޭންގެ ވާދަވެރިކަން ބޮޑުކަމުން، ހަމަ ހަގީގަތުގައި ވެސް މި އުޅެނީ ކޮމަންޑޫ ދާއިރާގެ ރައްޔިތުން މުހިއްމު ވެގެންތޯ ނުވަތަ ދާއިރާއަށް ކުރިއެރުންތަކެއް ހޯދައި ދިނުމުގެ ނިޔަތެއް އޮވެގެންތޯ ވެސް ސުވާލު އުފެދެ އެވެ.\nބޮޑު ޓެސްޓެއް، ފޭލްވާކަށް ބޭނުމެއް ނުވޭ!\nމި ކެމްޕޭނުގައި ހިންގާ ކަންކަން ބަލަން ދުރުގައި ތިބި މީހުންނަށް ފެންނަ މަންޒަރު ތަފާތެވެ؛ އެ ދާއިރާގެ ރައްޔިތުންގެ މުހިއްމުވެގެން ކުރިއެރުން ހޯދައިދޭން ދައްކާ ވާހަކަތަކުގެ ފަހަތުގައި ފޮރުވިފައި އެހެން ކަމެއް އެބައޮތެވެ. ކޮންމެ ބަޔަކުު ވެސް ސިޔާސީ މޮޅެއް ހޯދުމެވެ.\nކުއްލިއަކަށް މަޝްރޫއުތައް ވުޖޫދުކުރުމާއި ވެރިކަންތަކުގެ އިހުމާލުން ނުވެ ހުރި އެވެނި މިވެނި ކަމަކަށް ވަމުންދާ ވައުދުތަކާއި މިހާރުގެ ސަރުކާރަށް ކަމެއް ނުވާ ކަމަށް ދައްކާ ވާހަކަތަކުން ސާފުވާން ވެސް އޮތީ އެ ކަމެވެ.\nއެމްޑީޕީގެ ކެންޑިޑޭޓު ރާޝިދުގެ ކެމްޕޭން ޖަލްސާގައި ރައީސް ބައިވެރިވެވަޑައިގަންނަވަނީ. -- ފޮޓޯ/ އެމްޑީޕީ\nކޮމަންޑޫ ދާއިރާގެ ބައި އިލެކްޝަނަކީ ތިން ޕާޓީއަށް ވެސް ސިޔާސީ ގޮތުން ކުރިމަތިވާ ވަރަށް ބޮޑު ޓެސްޓެކެވެ. މި އިމްތިހާނުން އެނގޭނީ ތިން ފިކުރެއްގެ ތާއީދު ރައްޔިތުންގެ މެދުގައި އޮތް މިންވަރެވެ. ކެމްޕޭންގައި މިހާރު އެ ފެންނަނީ މި ތާއީދު އޮތީ އެ ބައަކަށް ކަން ދެއްކުމަށް ރައްޔިތުންގެ ކުރިމަތީގައި ވާން ޖެހޭ ގުރުބާނީތަކެވެ.\nއެންމެ ބޮޑު ޕްރެޝަރެއް އޮތީ އެމްޑީޕީއަށް\nދައުރުގެ މެދުތެރެއިން ބާއްވާ މި އިންތިހާބު ސަރުކާރު ހިންގާ މައި ޕާޓީ، އެމްޑީޕީއަށް ގެއްލިއްޖެ ނަމަ މެސެޖް ވަރަށް ސާފުވީ އެވެ. އެއީ، ކޮމަންޑޫ ދާއިރާގެ ގޮނޑިއާ އެކު މަޖިލީސް އިންތިހާބުގައި 65 ގޮނޑި ކާމިޔާބުކުރި ޕާޓީއަށް ދާއިރާގެ ތާއީދެއް މިހާރު ނެތް ކަމެވެ. ކިތަންމެ ގިނަ މަޝްރޫއުތަކެއް އެ ދާއިރާގައި ހިންގިއަސް ހިތްހަމަނުޖެހުން އޮތް ކަމެވެ. މި ބައި އިލެކްޝަނަށްޓަކައި ވީ ވައުދުތައް ވެސް ފުއްދާނެ ކަމުގެ އިތުބާރު ނެތް ކަމެވެ.\nވޭތުވެދިޔަ ތިން ދައުރު އެމްޑީޕީން ކޮންޓްރޯލްކުރި ކޮމަންޑޫ ދާއިރާ މި ފަހަރު ޕީޕީއެމަށް ކަށަވަރުވެއްޖެ ނަމަ ތާރީހް ބަދަލުވީ އެވެ. އަދި އެއީ އެ ޕާޓީއަށް ސިޔާސީ ގޮތުން ލިބޭނެ ވަރަށް ބޮޑު ކުރިއެރުމެކެވެ. ޕާޓީގެ ވަަރަށް ބޮޑު ކާމިޔާބީއަކަށް ވެސް ވާނެ އެވެ.\nޕީޕީއެމަށް މި އިންތިހާބު މުހިއްމު ވަނީ ރައީސް ޔާމީނާ އެކު އެ ޕާޓީގެ ތާއީދު ބޮޑުވެފައި އޮތް ކަން ހާމަކުރުމަށެވެ. ރިޔާސީ އިންތިހާބާއި ވިދިގެން އައި އަހަރު ބޭއްވި މަޖިލިސް އިންތިހާބުގައި ނާކާމިޔާބީއާ ކުރިމަތިވިޔަސް ކައުންސިލް އިންތިހާބަށް ފަހު އެ ޕާޓީ ކުރިއަރަމުން އަންނަ ކަން ވެސް ރައްޔިތުންނަށް ދައްކައި ދިނުމަށެވެ. މި ގޮނޑި ކާމިޔާބުވުމަކީ ރިޔާސީ އިންތިހާބަށް އަރާ ފުރަތަމަ ސިޑި ކަމަށް އެ ޕާޓީން ދެކެ އެވެ.\nރިޔާސީ އިންތިހާބެއް ވަގުތުން ބޭއްވިޔަސް އެ ޕާޓީން ކާމިޔާބުކުރާނެ ކަމަށް ހަރު އަޑުން ދައްކާ ވާހަކައަށް ބާރުދޭން ވެސް މި އިންތިހާބު ކާމިޔާބުކުރުން އެ ޕާޓީއަށް މުހިއްމެވެ.\nލީޑަރުންގެ ފަހަތުގައި ވަށައި އެނބުރޭ އެމްޑީޕީ އާއި ފީޕީއެމްގެ ފިކުރު ނޫން ގޮތެއް ރައްޔިތުންނަށް ހޯދައިދޭން އުފައްދައި ކުރު މުއްދަތެއްގައި އެހެން ސިޔާސީ ޕާޓީތަކާ އެއް ސަފަކަށް އަރާ ހަމަވި އެންއެންޕީއަށް މިއީ އެ ޕާޓީން ވާދަކުރާ ފުރަތަމަ ގައުމީ އިންތިހާބެވެ. އެ ޕާޓީން ޕްރޮމޯޓްކުރާ ގައުމީ ފިކުރަށް އެ ދާއިރާގެ ރައްޔިތުންގެ އިތުބާރު އޮތްތޯ އެނގިގެންދާނެ އެވެ.\nކޮމަންޑޫ ދާއިރާގައި އެމްއެންޕީން ކެމްޕެއިން ކުރަނީ-- ފޮޓޯ/އެމްއެންޕީ\nއެ ޕާޓީއަށް މި ގޮނޑި ކާމިޔާބުވެއްޖެ ނަމަ މިއީ ސިޔާސީ މައިދާނުގައި ޕާޓީ ކުރިއަރަން ލިބޭ ވަރަށް ބޮޑު ހިތްވަރަކަށް ވާނެ އެވެ. ރާއްޖޭގައި ބޮޑު ދެ ފިކުރުގެ މައްޗަށް ކުރި ހޯދުނީ އެވެ.\nKomandoo rayyithun beynumee fudhuntheri bayakah vaan, sarukaarah ekan nukohdhevey: Nazim\nތާއީދު އޮތީ ކޮން ބަޔަކަށް؟\nއިލެކްޝަންސް ކޮމިޝަނުން އާއްމު ކޮށްފައިވާ ވަގުތީ ލިސްޓުގައިވާ ގޮތުން ފޯކައިދު އާއި މަރޮށި އަދި ކޮމަންޑޫން 3،000 އަށް ވުރެން ގިނަ މީހުންނަށް މި ދާއިރާއިން ވޯޓު ލުމުގެ ހައްގު ލިބިގެންނެވެ.\nއެއީ، ކޮމަންޑޫން 1،409 އާއި ފޯކައިދޫން 1،204 އާއި މަރޮށިން 703 މީހުންނަށެވެ.\nކޮމަންޑޫ ދާއިރާގެ ކެމްޕޭންގައި އުޅުއްވާ ބައެއް ބޭފުޅުން ވިދާޅުވި ގޮތުގައި ކޮމަންޑޫގައި ޕީޕީއެމް އާއި އެމްޑީޕީގެ ވާދަވެރިކަން ބޮޑެވެ. އެއާއެކު އެންއެންޕީން ބުނަނީ އެ ޕާޓީގެ ކެންޑިޑޭޓަށް އެ ރަށުގައި ތާއީދު ބޮޑު ކަމަށެވެ.\nއިންތިހާބުގެ ނަތީޖާއަށް ބަލާއިރު އެމްޑީޕީއަށް އެންމެ ގިނަ ވޯޓު އެ ދާއިރާ އިން މިހާތަނަށް ލިބިފައި އޮތީ ފޯކައިދޫންނެވެ. އެންމެ ފަހުން ބޭއްވި މަޖިލިސް އިންތިހާބުގައި މަރޮށީގައި ވެސް ޕީޕީއެމާއި އެމްޑީޕީން ހޯދި ވޯޓުގެ މާ ބޮޑު ތަފާތެއް ނެތެވެ.\nމި ދާއިރާގެ ވޯޓުތަކުން ފެންނަ ގޮތުގައި ނަތީޖާ ކޮންމެ ގޮތަކަށް ވެސް ބަދަލުވުމުގެ ފުރުސަތު މި އިންތިހާބުގައި އެބަ އޮތެވެ. ގޮތް ނިންމާނީ ދާއިރާގެ ރައްޔިތުންނެވެ. އިންތިހާބުގެ މޫސުންތަކުގައި އޮއްސާލާ ސަރުކާރުން ވައުދުތަކަށް ރައްޔިތުން މިހާރު ފަރިތަ އެވެ. އޭރެއްގައި އޮންނަ ސަރުކާރަކަށް އިދިކޮޅުން އިލްޒާމް އަޅުވަނީ ކީއްވެކަން ވެސް އެނގެ އެވެ.\nވޯޓުދޭން ޖެހޭނީ ވަކި ޕާޓީއަކަށް ނޫނެވެ. ގާބިލް، އިންތިހާބުކުރި މަގްސަދު ހަނދާން ނައްތާނުލާނެ ކަމުގެ ޔަގީންކަން އޮތް ކެންޑިޑޭޓަކަށެވެ. އެ ހިސާބަށް ދާންވާއިރަށް ވެސް އެ ދާއިރާއިން ފެންނަން އޮތީ ވާދަވެރި ކެމްޕޭނެކެވެ.\nއެމްޑީޕީ ށ. ކޮމަންޑޫ އިދިކޮޅު ފަރާތްތައް އިލެކްޝަންސް ކޮމިޝަން ޕީޕީއެމް މޯލްޑިވްސް ނޭޝަނަލް ޕާޓީ (އެމްއެންޕީ) ކޮމަންޑޫ ދާއިރާގެ ބައި-އިލެކްޝަން\nސަޅިބައިސާ ކަނޑައިގެން ވެރިންނަށް ޚުޝާމަދު ކޮށްގެން ނެތްފެންވަރު ދައްކައިގެން ބޮޑެތި މަޤާމު ހޯދަމުން އައި މީހެއްވެސް އެބަހުރި ކުރިމަތި ލާފަ\nއެމްއެންޕީ ގެ ފަހަރެއް\nޢެމްއެންޕީއިން ނަގާނެހެން ހީވަނީ\n2023 ވޯޓު ދިނުމުގެ ކުރިން އެމްއެންޕީގެ ފަންވަރު ބަލާލަން ބޭނުން. ޢެހެންކަމުން މި ވޯޓު ހަންނާނޫ އާއެކު މިތިބީ. ޢެއީ ހަގީގަތުގައިވެސް ގައުމީ ފިކުރެއްކަން ނުވަތ ނޫންކަން ގޮނޑިދިނީމަ ހަދާ ގޮތަކުން އެގި ދާނެ.\nރައްޔިތުންނާއި އެންމެ ކައިރީ ހަންނާނު. އަބަދުވެސް ވާހަކަ ދެކެވޭ މީހެއް އެއީ. މިފަހަރު ބޭނުމީ ބަދަލެއް.\nހަންނާނު މި ދާއިރާއަށް ރަނގަޅީ ދެންތިބި2ބޭފުޅުންނަށް ވުރެ. އަޅުގަނޑާއި އަޅުގަނޑުގެ އާއިލާ ހަންނާނު އަާއި އެކު.\nހުސެންއަށްޓަކާ މަގޭ ވޯޓު ރަާސިދުއަށް\n3 ވަނަ ޑިވިސަނުން ކުޅެނީ ބަގާވާތް. އެއީ2ބޮޑުންގެ ބަގާވާތު ޕާޓީ. ސަރުތަކާ ނުލައި3ރަށުގެ ގާތައް ފޮރުޅާ\nއެމްޑީޕީން ނެރުނީ ކަމުދާ މީހެއް ނޫން...ސޮރީ\nއަހަރެން ހިތައް އަރާ މަގޭ މެންބަރުގެ ގޮނޑިވެސް ކޮންމެސް ގޮތަކުން ގެއްލޭނެ ނަމައޭ. އެއިރުން މަގޭ ކައިރިއަށް ކެމްޕޭނަށް އަންނަ 'އިއްޒަތްތެރިން' ނަށް އަރުވާނެ ލިސްޓެއް ހަދާނަން. އެންމެ ކުރީގައި އޮތީ އަގު ހެޔޮކޮށް އެޕާޓްމަންޓެއް.


Villa College Harudhanaa Kurumah Hiyaalaai Mashvaraa Beynun - Villa College - Vaguthu\nވިލާ ކޮލެޖް ވަރުގަދަ ކުރުމަށްޓަކައި ހިޔާލާއި މަޝްވަރާ ބޭނުން – ވިލާ ކޮލެޖް\nވިލާ ކޮލެޖްގައި ބޭއްވި ރަސްމިއްޔާތު – ވަގުތު އިމޭޖްސް: އަޝްހާދް އަބްދުﷲ (ޖެރީ)\nވިލާ ކޮލެޖް ވަރުގަދަ ކުރުމަށްޓަކައި އެކި ފަރާތްތަކުގެ ހިޔާލާއި މަޝްވަރާއި އަދި ވިސްނުން ބޭނުންވާ ކަމަށް ވިލާ ކޮލެޖްގެ ޑީންސް ރިޕްރެޒެންޓޭޓިވް ޑރ.އަހުމަދު ޝާހިދު ވިދާޅުވެއްޖެއެވެ.\nޝާހިދު މިހެން ވިދާޅުވީ ވިލާ ކޮލެޖްގެ ފެކަލްޓީތަކުގެ އެޑްވައިޒަރީ ކޮމެޓީތައް އިފްތިތާހް ކުރުމަށް މިރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ.\nމިރޭ ވިލާކޮލެޖްގައި ބޭއްވި ރަސްމިއްޔާތެއްގައި މިކަމާއި ބެހޭ ލިޔުން ވަނީ ފެކަލްޓީތަކަށް އައްޔަން ކުރި އެޑްވައިޒަރީ ކޮމެޓީތަކުގެ މެންބަރުންނާއި ހަވާލުކޮށްފައެވެ. އެ ފަރާތްތަކާއި ލިޔުން ހަވާލުކޮށްދެއްވީ ވިލާ ކޮލެޖްގެ ރެކްޓަރު ޑރ.އަޙްމަދު އަންވަރުއެވެ.\nވިލާ ކޮލެޖްގައި މިރޭ އިފްތިތާހްކުރެވިގެން ދިޔަ ފެކަލްޓީތަކުގެ އެޑްވައިޒަރީ ކޮމެޓީތަކާއި ގުޅޭގޮތުން މައުލޫމާތުދެއްވަމުން ވިލާ ކޮލެޖްގެ ޑީންސް ރިޕްރެޒެންޓޭޓިވް ޑރ.އަހުމަދު ޝާހިދު ވިދާޅުވީ، ވިލާކޮލެޖްް ބިނާވެގެން ވަނީ ފަސްތަނބެއްގެ މައްޗަށް ކަމަށާއި، އެ ތަނބުތައް ވަރުގަދަ ކުރުމަށްޓަކައި އެކި ފަރާތްތަކުގެ ހިޔާލާއި މަޝްވަރާއި އަދި ވިސްނުން ބޭނުންވާކަމަށެވެ.\n"އެއީ އަޅުގަނޑުމެން ފޯރުކޮށްދޭ ތައުލީމަކީ ކޮލެޓީ ތައުލީމަކަށް ހެދުން އެއީ އެއް ތަނބު. އަނެއް ތަނބުގައި މި ބުނަނީ އަޅުގަނޑުމެން ފޯރުކޮށްދޭ ތައުލީމަކީ އެކި ދާއިރާތަކާއި ގުޅުންހުރި އެ ފަރާތްތަކުގެ ހިޔާލާއެއްކޮށް ފޯރުކޮށްދޭ ހިޔާލަކަށް ހަދަން ޖެހޭނެކަމަށް". ޝާހިދު ވިދާޅުވިއެވެ.\nމި ފެކަލްޓްތީތަކުގެ އެޑްވައިޒަރީ ކޮމެޓީތަކުން އެ ފެކަލްޓީތަކުން ހިންގާ ޕްރޮގްރާމްތަކުގެ މުހިންމުކަން މަސައްކަތުގެ ތެރެއަށް ރަސްމީކޮށް ގެނެސްދިނުމަށް ބާރުއަޅައި އެކަމަށް އެހީތެރިވެދޭނެ ބައެއްކަމަށް ޝާހިދު ފާހަގަކުރެއްވިއެވެ.\nރެކްޓަރ އަންވަރު ވިދާޅުވީ، ކޮމިޓީތަކުގެ ހިޔާލުތަކާއެކު އެހެން ޤައުމުތަކުގައި ފޯރުކޮށް ދެމުން ގެންދާ ތައުލީމު ވިލާ ކޮލެޖުންވެސް ފޯރުކޮށް ދިނުމުގެ މަސައްކަތްތައް އިތުރަށް ހަރުދަނާ ކުރެވިގެންދާނެ ކަމަށް ގަބޫލުކުރާ ކަމަށެވެ.\nމި ފެކަލްޓީތަކުގައި ހިމެނޭ އެޑްވައިޒަރީ ކޮމެޓީތަކުގެ މެންބަރުންގެ ތެރޭގައި ހިމެނޭނީ ރާއްޖެއާ ރާއްޖެއިން ބޭރުގެ ކަމާއި ގުޅުން ހުރި ދާއިރާތަކުގެ ތަޖުރިބާ ކާރު ބޭފުޅުންނެވެ.\nމާޗް 12, 2018 00:40\nތިތަން ސަރުކާރަށް ނަގަން ފެނޭ ގާސިމް ފަދަ ގައްދާރަކުބާރުވެރި ކުރުވަން ހެޔޮ ނުވާނެ.\nމާޗް 12, 2018 09:21\nއަވަހަށް ޤާސިމުގެ ގުބޯކަން ފިލުވާށެވެ!


ކޯވިޑް19: އިއްޔެ ފައްސިވީ 24 މީހުން! | Sandhaanu\nކޯވިޑް19: އިއްޔެ ފައްސިވީ 24 މީހުން!\nރާއްޖެއިން ކޯވިޑް19 އަށް އިތުރު 24 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން އެއްވެސް ކޭސްއެއް އަތޮޅުތެރެއިން ފެނިފައެއް ނުވެއެވެ. އަދި 24 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 20 މީހުންނަކީ ދިވެހިންނެވެ. އަދި އަނެއް4މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 11,178 އަށް އަރައިފައެވެ. އޭގެ ތެރޭގައި، 1038 އެކްޓިވް ކޭސް ހިމެނޭއިރު، 43 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 369 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 20 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 19 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 25 މުވައްޒަފުންނާއި، 14 ފަތުރުވެރިޔަކު ހިމެނެއެވެ.\nމިބަލީގައި ރާއްޖެ އިން މިހާތަނަށް 36 މީހަކު ނިޔާވެފައި ވާއިރު 10,097 މީހަކުވަނީ ބަލިން ފަސޭހަވެފައެވެ.\nއިއްޔެ ބައްޔަށް ޓެސްޓް ކުރުމަށްޓަކައި ޖުމްލަ 1572 ސުންކު ނަގާފައިވެއެވެ. މީގެ ތެރެއިން ފައްސިވެފައިވަނީ %1.5 މީހުންނެވެ.


EURO 2020 Team Profile- Croatia\nޔޫރޯ 2020 ޓީމް ޕްރޮފައިލް: ކްރޮއޭޝިއާ\nޝާއިޢުކުރީ: ޙަންނާން ޖޫން 6, 2021, 00:50\nކްރޮއޭޝިއާ އެންމެ ފުރަތަމަ ޔޫރޯ މުބާރާތެއްގައި ވާދަކުރީ 1996 ވަނަ އަހަރެވެ. ފުރަތަމަ ފެނިލުން ވެސް ވެގެންދިޔައީ ކްރޮއޭޝިއާ އަށް ތަރީހީ މުބާރާތަކަށެވެ. ހައިރާންކުރެވުނު ނަތީޖާތަކަށް ފަހު، ކްރޮއޭޝިއާ ވަނީ އެ މުބާރާތުގެ ކުއާޓާ ފައިނަލްގައި ވާދަކޮށްފަ އެވެ. ކްރޮއޭޝިއާގެ “ރަން ޖީލު”ގެ ގޮތުގައި ސިފަކުރެވުނު ކުޅުންތެރިންތަކަކާ އެކު، އެ އަހަރު ހޯދީ ކްރޮއޭޝިއާގެ ޔޫރަޕް ފުޓްބޯޅައިގެ ތާރީހުގެ ފުރަތަމަ ބޮޑު ކާމިޔާބެވެ.\nއޭގެ ފަހުން ކްރޮއޭޝިއާ ވަނީ ހަތަރު ފަހަަރު ޔޫރޯގައި ވާދަކޮށްފަ އެވެ. އޭގެ ތެރެއިން ދެ މުބާރާތެއް ގުރޫޕް ސްޓޭޖުން ކެޓިއިރު، އެއް މުބާރާތުގެ ކުއާޓާފައިނަލްގައި އަދި އަނެއް މުބާރާތުގެ ގަދަ 16 ވަނަ ބުރައް ދަތުރު ކޮށްފައިވެއެވެ.\nކޮލިފައިން ގުރޫޕް އީގައި ކްރޮއޭޝިއާ ނިންމާލީ އެއްވަނާގަ އެވެ. ގުރޫޕް އީގެ ދެވަނަ ހޯދި ވޭލްސްއާއި ކްރޮއޭޝިއާގެ ދެމެދުގައި އޮތީ ހަތަރު ޕޮއިންޓްގެ ފަރަގެކެވެ. ކޮލިފައިންގައި ކްރޮއޭޝިއާ 8 މެޗު ކުޅުނު އިރު5މެޗުން ވަނީ މޮޅުވެފައެވެ. ދެ މެޗުން ބަލިއިރު، ދެ މެޗުން ވަނީ އެއްވަރުވެފައެވެ.\nކްރޮއޭޝިއާގެ ކޯޗު ޒްލަޓްކޯ ޑަލިޗް އަކީ އެ ގައުމުގައި މަގުބޫލު ކޯޗެކެވެ. ކޯޗިން ކެރިއަރު 2005 ގައި ފެށި ޑަލިޗް ވަނީ ކްރޮއޭޝިއާގެ ބައެއް ކްލަބުތަކާއި މެދުއިރުމަތީގެ ބައެއް ކްލަބުތަކަށް ކޯޗުކޮށްދީފަ އެވެ. ކްރޮއޭޝިއާގެ ކޯޗުކަން 2017 ގައި ޑަލިޗް އަށް ހަވާލުކުރީ ވޯލްޑް ކަޕަށް އެ ޓީމުގެ ކޮލިފައިކޮށްދިނުމުގެ ޓާގެޓާ އެކު އެވެ. އެ ޓާގެޓް ޑަލިޗް ވަނީ ހާސިލްކޮށްފަ އެވެ. ނަމަވެސް މިފަހަރުގެ މުބާރާތަކީ އޭނާގެ ކޯޗުކަމުގެ ދަށުން ކްރޮއޭޝިއާ ކުޅޭ ފުރަތަމަ ޔޫރޯ މުބާރާތެވެ.\nލޫކަ މޮޑްރިޗް: ރެއާލް މެޑްރިޑްގެ މިޑްފީލްޑަރު ލޫކަ މޮޑްރިޗަކީ ކްރޮއޭޝިއާގެ ކެޕްޓަނެވެ. މި ވަގުތު ދުނިޔެ އިން ވެސް އެންމެ ފާހަގަކޮށްލެވޭ އެއް މިޑްފީލްޑަރެވެ. ފަހުގެ ތާރީހުގައި ރެއާލް އިން ހޯދި ބޮޑެތި ކާމިޔާބީތަކުގައި މޮޑްރިޗްގެ ދައުރު ބޮޑެވެ. މޮޑްރިޑް ގައުމީ ޓީމަށް ކުޅެން ފެށީ 2005 ވަނަ އަހަރެވެ. އޭގެ ފަހުން އޭނާ ވަނީ ދެ ވޯލްޑް ކަޕާއި ތިން ޔޫރޯ މުބާރާތުގައި ކްރޮއޭޝިއާ ތަމްސީލްކޮށްފަ އެވެ.\nގުރޫޕް ޑީގައި އިންގްލެންޑް ނެގުމަށް ފަހު، ދެވަނަ ބުރަށް އެންމެ ވާދަކުރާނެ ކަމަށް ބެލެވެނީ ކްރޮއޭޝިއާ އެވެ. އެކަމަކު މި ގުރޫޕްގައި ދެން އޮތް ދެ ގައުމު ކަމަށްވާ ޗެކްރިޕަބްލިކް އާއި ސްކޮޓްލެންޑް އަކީ ވެސް ފަސޭހަކޮށް ނެގޭނެ ޓީމުތަކެއް ނޫނެވެ.


Feydhoo gai Maama Kaafa Park hadhan edhunu thanun bin dheven neh- Council - AO News\nފޭދޫގައި މާމަކާފަ ޕާކު ހަދަން އެދުނު ތަނުން ބިން ދެވެން ނެތް- ކައުންސިލް\nބައިނަލް އަގުވާމީ އުމުރުން ދުވަސްވީ މީހުންގެ ދުވަސް ފާހަގަ ކުރުމަށް ފޭދޫގައި ބޭއްވި ހަރަކާތުގެ ތެރެއިން\nބީއެމްއެލް ކޮމިޔުނިޓީ ފަންޑުގެ ދަށުން އައްޑޫސިޓީގެ ފޭދޫއަވަށުގައި އުމުރުން ދުވަސްވީ މީހުންނަށް ޚާއްޟަކޮށްގެން ޕާކެއް ހަދަން ހަމަޖެއްސި ތަނުގައި ޕާކެއް ހެދުމަށް ދެވެން ނެތް ކަމަށް އައްޑޫސިޓީ ކައުންސިލުން ބުނެފިއެވެ.\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް (ސްކީމް) ގެ ރައީސާ ގެ ނަމުގައި ލިބިފައިވާ މި ފަންޑުގެ ދަށުން ސްކީމާއި ގުޅިގެން ފޭދޫގައި ޕާކު ހެދުމަށް ނިންމައި ޕްރޮޕޯސަލް ގައި ބިން ހިމަނާފައިވަނީ އައްޑޫސިޓީގެ މޭޔަރުގެ މަޝްވަރާގެ މަތިން މޭޔަރު ލަފާދެއްވެވި ސަރަހައްދު ކަމަށް ސްކީމުން ބުނެއެވެ. އެއީ ގަމުން އައިސް ފޭދޫ އަށް އަރާއިރު މޫނު ޖެހޭ ދަނޑުގެ ވައަތްފަޅިން ފިތުރޯނުގަސް ބަރި ހުރި ސަރަހައްދުން 3500 އަކަފޫޓުގެ ބިމެކެވެ.\nސްކީމުން ބުނެފައިވަނީ ޕްރޮޕޯސަލް ތައްޔާރު ކުރުމުގައި އެންމެ ފުރަތަމަ ބޭނުންވީ ފޭދޫ ފަތާޓްރެކް އޮންނަ ސަރަހައްދު ނަމަވެސް އޭރު މޭޔަރު ވިދާޅުވެފައިވަނީ އެއީ ވަކި ކަމަކަށް ލޭންޑް ޔޫޒް ޕްލޭނުގައި ހިމެނިފައިވާ ތަނެއް ކަމަށާއި އަދި އެފަދަ ކަމެއް ކުރުމަށް އެންމެ ރަނގަޅީ ގަމުން އައިސް ފޭދޫއަށް އަރާއިރު މޫނު ޖެހޭ ތަން ކަމަށެވެ. އަދި އެތަނުގައި ޕާކެއް ހަދަން ފަންޑު ނުލިބުނު ކަމުގައި ވިޔަސް އެންމެން ވެގެން އެތަނުގައި ޕާކެއް ހެދުމަށް މަސައްކަތް ކުރުމަށް ވެސް މޭޔަރ ވަނީ ވިދާޅުވެފައި ކަމަށެވެ.\nނަމަވެސް މާޗް މަހު އެ ޕްރޮޕޯސަލް ކާމިޔާބުވެ ބިން ރަސްމީކޮށް ދިނުމަށް އެދުމުން ތަފާތު އުޒުރު ދައްކައި ކައުންސިލުން ވަނީ ބިން ދިނުން ފަސްކޮށްފައެވެ. މީގެ އިތުރުން ކައުންސިލުން ބުނެފައިވަނީ ފޭދޫ ރައްޔިތުންގެ ބިމެއް ދެވޭނީ ފޭދޫ ރައްޔިތުންގެ ހުއްދަ ލިބިގެން ކަމަށާއި ރައްޔިތުންނާ ބައްދަލުކޮށް ޚިޔާލު ހޯދުމަށެވެ. ކައުންސިލްގެ މި އެންގުމާއެކު ސްކީމުން ވަނީ ފޭދޫ ގެ ރައްޔިތުންނާ ބައްދަލުކޮށް އަދި ބައްދަލުވުމުގައި ބައިވެރިވި ފަރާތްތަކުގެ ޚިޔާލު ހޯދާފައެވެ. މި ބައްދަލުވުމުގައި ފޭދޫގެ 50 އަށް ވުރެ ގިނަ މީހުން ބައިވެރިވި އިރު އެންމެން ވަނީ ފޭދޫގައި އެ ޕާކު ހެދުން އަވަސް ކޮށްދިނުން އެދިފައެވެ.\n“އޭގެ ފަހުން ވެސް ތަފާތު ގިނަ ފަހަރު ތަކެއްގެ މަތިން ބިމުގެ މައްސަލަ އަވަސް ކޮށްދިނުން އެދި ހުށަހެޅުމުން ވެސް ބިމާ ގުޅޭ ގޮތުން ޖަވާބެއް ވަނީ ނުލިބިފަ. އަދި އެންމެ ފަހުން ކައުންސިލުން ވަނީ އެތަނުގައި އެފަދަ ޕާކެއް ހަދަން ބިން ދެވެން ނެތް ކަމަށާއި ސަބަބކީ އެތަނަކީ އަދި ލޭންޑް ޔޫޒް ޕްލޭން ހެދިފައިވާ ތަނަކަށް ނުވާތީ އެ ސަރަހައްދުން މިވަގުތު ވަކި ކަމަކަށް ބިން ހަމަޖައްސައި ދެވެން ނެތް ކަމަށް ބުނެފަ. އަދި އެފަދަ މަސައްކަތެއް ކުރާނަމަ ކުރުމަށް ރަށު ތެރެއިން ބިމެއް ހަމަޖައްސަވައި އެތަނުގެ ޗާޓު ވަނީ ސިޓީއަކާ އެކު ހުށަހަޅާފަ. ނަމަވެސް ބީއެމްއެލްގެ ޕްރޮޕޯސަލް ގައިވާ ކޮންސެޕްޓަކީ އައްޑޫގެ މަލަމަތި ރީތި ކުރުމާއި މޫނު މައްޗަށް ވާ ސަރަހައްދެއްގައި ޕާކު ހެދުން ކަމަށް ވުމުން އެ ޕްރޮޖެކްޓްގެ މަސައްކަތް މިހާރު ވަނީ މަޑުޖެހިފަ” ސްކީމްގެ ޑިރެކްޓްރަ އޮފް އައުޓްރީޗް އަލީ ނާސިރު ވިދާޅުވިއެވެ.\nއުމުރުން ދުވަސްވީ މީހުންނަށް ޚާއްޞަކޮށްގެން އައްޑޫގައި ޕާކެއް ހެދުމަށް މާޗްމަހުން ފެށިގެން ބިމެއް ހޯދުމުގެ މަސައްކަތް ސްކީމުން ކުރަމުން އަންނަ އިރު ކައުންސިލުން ވަނީ ހިތަދޫގެ އަމިއްލަ ޖަމިއްޔާ އަކަށާއި އަދި ހިތަދޫގެ އަމިއްލަ ފަރާތަކަށް، ހިތްފަސޭހަ މައިޒާން ހެދުމަށް ބިން ހަވާލުކޮށްފައެވެ.\nޕާކު ހަދަން ނިންމި ސަރަހައްދުގައި ސްކީމުން ވަނީ ބައިނަލް އަގުވާމީ އުމުރުން ދުވަސްވީ މީހުންގެ ދުވަސް ފާހަގަ ކުރުމަށް ހަރަކާތެއް ވެސް ބާއްވާފައެވެ. މި ހަރަކާތުގައި ބައިވެރިވި ފޭދޫގެ އުމުރުން ދުވަސްވީ މީހުންވަނީ އެމީހުންނަށް އެތަނުގައި ޕާކެއް ހަދައިދިނުމަކީ ވަރަށް ބޮޑަށް އެދޭ ކަމެއް ކަމަށް ބުނެފައެވެ.\nމާމަކާފަ ޕާކުސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން\nޗައިނާ ބަސް ދަސްކޮށްދޭ ކުލާހުން 1 ވަނަ ލިބުނު ޝައިރަފަށް ޗައިނާ ސްކޮލަރޝިޕެއް!\nބޭސިކް ޖާނަލިޒަމް ކޯހުން 1 ވަނަ އާއެކު ހަމްދޫނާއަށް ނޫސްވެރިކަމުގެ ދާއިރާގެ ސްކޮލަރޝިޕެއް\nސްކީމް އިން ތިނަދޫގެ 22 ޒުވާނަކު ނޫސްވެރިކަމުގެ ދާއިރާއިން ތަމްރީނު ކުރަނީ\nތިނަދޫގައި ޗައިނާ ބަސް ދަސްކޮށްދޭ ކުލާހެއްފަށަނީ. އެންމެމޮޅު ދަރިވަރަކަށް ޗައިނާ ސްކޮލަރޝިޕެއް!\nއޮކްޓޯބަރު 4, 2020\nތޭ އާއްމު ކަމަށް. ވަކިކެޑަކައް ގޮސް ހުސް ވެފެއި\nހުކުރު , 30 އޮކްޓޯބަރ 2020


Suu Kyi aa dhekolhah vakeelun thakeh dhauvaa ufulaifi | Mihaaru\nމިއަންމާގެ ސްޓޭޓް ކައުންސެލާ އަން ސަން ސޫކީއާ ދެކޮޅަށް އޮސްޓްރޭލިއާގައި އިހްތިޖާޖް ކުރަނީ. --ފޮޓޯ:އޭއެފްޕީ\n18 މާޗް 2018 - 13:222comments\n"އަން ސަން ސޫކީއާ ދެކޮޅަށް ދައުވާ ކުރަން ވަނީ ވިކްޓޯރިއާ މެޖިސްޓްރޭޓް ކޯޓަށް ޕްރައިވެޓް މައްސަލައެއް ހުށަހަޅާފައި،" އިންސާނީ ހައްގުތަކަށް މަސައްކަތް ކުރާ ވަކީލެއް ކަމަށްވާ އެލިސަން ބެޓިސަން ވިދާޅުވި އެވެ.\nދައުވާ ކުރަން ހުށަހެޅި އިރު ސޫކީ އުޅުއްވަނީ އާސިއަން ސަމިޓަށް އޮސްޓްރޭލިއާ އަށް ވަޑައިގެންނެވެ.\nވަކީލުންގެ ދައުވާގައި ފާހަގަކޮށްފައިވާ ކަންކަމުގެ ތެރޭގައި ރޮހިންޖާ މުސްލިމުން ގަދަބާރުން އެ މީހުންގެ ވަޒަނުން ނެރުމާއި އެ މީހުންނަށް އަނިޔާވެރިވުމާ އަދި އެކަންކަން އެނގި ހުރެ ހުއްޓުވަން ސޫކީ މަސައްކަތް ކުރައްވާފައި ނުވުން ހިމެނެ އެވެ.\nމިދިޔަ އަހަރުގެ އޮގަސްޓް މަހު ފަހުކޮޅު ހިންގަން ފެށި ހަމަނުޖެހުންތަކުގައި މިއަންމާގެ ރަކީން ސްޓޭޓް ދޫކޮށް ހަތް ލައްކައެއްހާ މީހުން ވަނީ އަވަށްޓެރި ބަންގްލަދޭޝް އަށް ހިޖުރަކޮށްފަ އެވެ. ރޮހިންޖާ މީހުންނަށް ދިން އަނިޔާ އދ. އިން ސިފަކޮށްފައި ވަނީ ނަސްލެއް ނެތިކޮށްލުމުގެ ދަރަޖައިގަ އެވެ.\nއަން ސަން ސޫކީއާ ދެކޮޅަށް ފަސް ވަކީލުން ހުށަހެޅި މައްސަލައާ ގުޅިގެން އޮސްޓްރޭލިއާގެ އެޓާނީ ޖެނެރަލް ވިދާޅުވެފައި ވަނީ ބޭރު ގައުމުތަކުގެ ވެރިންނާއި ޚާރިޖީ ވަޒީރުންނަށް ބައިނަލްއަގުވާމީ މުއާހަދާތަކުގެ ދަށުން އިމްތިޔާޒުތަކެއް ލިިގެންވާ ކަމަށެވެ. ރައްދުގައި ވަކީލުން ބުނެފައި ވަނީ އެ އިމްތިޔާޒު ސޫކީ އަށް ލިބިގެން ނުވާ ކަމަށެވެ. ސަބަބަކީ ސޫކީ އަކީ ރަސްމީކޮށް މިއަންމާގެ ވެރިއަކަށް ނުވާތީ އެވެ.\nސޫކީއާ ދެކޮޅަށް މައްސަލަ ހުށަހަޅާފައި ވަނީ އޮސްޓްރޭލިއާގައި ދިރިއުޅޭ ރޮހިންޖާ ކޮމިއުނިޓީގެ އެދުމުގެ މަތިންނެވެ.\nއޮސްޓްރޭލިއާގެ ބޮޑު ވަޒީރު މެލްކޮމް ޓާންބުލް ވިދާޅުވީ ސޫކީއާ އެކު ބާއްވާ ބައްދަލުވުމުގައި ރޮހިންޖާ މައްސަލައާ ގުޅޭ ގޮތުން މަޝްވަރާ ކުރާނެ ކަމަށެވެ.\nއިތުރު ލިޔުންތައް އޮސްޓްރޭލިއާ މިއަންމާ އައުން ސަން ސޫ ޗީ